**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

 **Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 1η Φεβρουαρίου 2023, ημέρα Τετάρτη και ώρα 10:10΄, στην **Αίθουσα «Προέδρου Αθανασίου Κωνστ. Τσαλδάρη» (223)**, συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Αντιπροέδρου αυτής, κ. Βασιλείου Γιόγιακα, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Ανάπτυξης και Επενδύσεων «Ενσωμάτωση της Οδηγίας (ΕΕ) 2020/1828 του Ευρωπαϊκού Κοινοβουλίου και του Συμβουλίου της 25ης Νοεμβρίου 2020 «σχετικά με τις αντιπροσωπευτικές αγωγές για την προστασία των συλλογικών συμφερόντων των καταναλωτών και για την κατάργηση της οδηγίας 2009/22/ΕΚ», ενίσχυση της προστασίας των καταναλωτών, ρυθμιστικό πλαίσιο για την παλαίωση οίνων και άλλες επείγουσες διατάξεις για την ενίσχυση της ανάπτυξης». (2η συνεδρίαση – ακρόαση εξωκοινοβουλευτικών προσώπων)

Στη συνεδρίαση παρέστησαν ο Υπουργός Ανάπτυξης και Επενδύσεων, κ. Σπυρίδων - Άδωνις Γεωργιάδης, ο Υφυπουργός Ανάπτυξης και Επενδύσεων, κ. Ιωάννης Τσακίρης, καθώς και αρμόδιοι υπηρεσιακοί παράγοντες.

Επίσης, στη συνεδρίαση παρέστησαν και εξέθεσαν τις απόψεις τους, σύμφωνα με το άρθρο 38 του Κ.τ.Β. οι κ.κ.:Σοφία Κουνενάκη - Εφραίμογλου, Πρόεδρος της ΔΕ του Εμπορικού και Βιομηχανικού Επιμελητηρίου Αθηνών (ΕΒΕΑ), Αντώνιος Μέγγουλης, νομικός σύμβουλος και Διευθυντής της Ελληνικής Συνομοσπονδίας Εμπορίου και Επιχειρηματικότητας (ΕΣΕΕ), Αθανάσιος Αθανασόπουλος,Πρόεδρος της Συντονιστικής Επιτροπής Ρυθμιστικών, Κανονιστικών Θεμάτων και Προστασίας Καταναλωτών της Ένωσης Τραπεζών Ελλάδας, Χαρίκλεια Απαλαγάκη, acting Γενική Διευθύντρια της Ένωσης Τραπεζών Ελλάδας, Σταύρος Καφούνης, Πρόεδρος του ΔΣ του Εμπορικού Συλλόγου Αθηνών (ΕΣΑ), Νικόλαος Κογιουμτσής, Β΄ Αντιπρόεδρος της ΔΕ του Επαγγελματικού Επιμελητηρίου Αθηνών (ΕΕΑ), Λεωνίδας Βατικιώτης, επιστημονικό στέλεχος του Ινστιτούτου Μικρών Επιχειρήσεων (ΙΜΕ) της Γενικής Συνομοσπονδίας Επαγγελματιών Βιοτεχνών Εμπόρων Ελλάδας (ΓΣΕΒΕΕ), Αθηνά Βουνάτσου,senior advisorστον Τομέα Επιχειρηματικού Περιβάλλοντος και Ρυθμιστικών Πολιτικών του Συνδέσμου Επιχειρήσεων και Βιομηχανιών (ΣΕΒ), Ανδρομάχη Δεληκωστοπούλου,νομική σύμβουλος της Ένωσης Καταναλωτών - «Η Ποιότητα της Ζωής» (ΕΚΠΟΙΖΩ) και εκπρόσωπος της Πανελλήνιας Ομοσπονδίας Ενώσεων Καταναλωτών (ΠΟΜΕΚ) - «Η ΠΑΡΕΜΒΑΣΗ», Απόστολος Ραυτόπουλος, εκπρόσωπος του Ινστιτούτου Εργασίας της Γενικής Συνομοσπονδίας Εργατών Ελλάδος (ΓΣΕΕ) - Πρόεδρος του ΔΣ της Ένωσης Εργαζομένων Καταναλωτών Ελλάδας (ΕΕΚE), Ιωάννης Εμίρης, Πρόεδρος του Ερευνητικού Κέντρου Καινοτομίας στις Τεχνολογίες της Πληροφορίας, των Επικοινωνιών και της Γνώσης «Αθηνά», Θεόδωρος Γεωργόπουλος, Πρόεδρος του Συνδέσμου Ελληνικού Οίνου, Αντώνιος Μακρής, Πρόεδρος του Συνδέσμου Επιχειρήσεων Λιανικής Πωλήσεως Ελλάδος (ΣΕΛΠΕ), Νικόλαος Τσεμπερλίδης, Πρόεδρος του Κέντρου Προστασίας Καταναλωτών (ΚΕΠΚΑ), Γεώργιος Λεχουρίτης, Πρόεδρος του ΔΣ του Ινστιτούτου Καταναλωτών της Γενικής Ομοσπονδίας Καταναλωτών Ελλάδας (ΙΝΚΑ/ΓΟΚΕ), Παναγιώτης Γεωργιάδης,υπεύθυνος Δημοσίων Σχέσεων του Νέου Ινστιτούτου Καταναλωτών (Νέο ΙΝΚΑ), Γεώργιος Κωστής, Γενικός Γραμματέας της Πανελλήνιας Ένωσης Καταναλωτών «Βιοκαταναλωτών για Ποιοτική Ζωή» (ΒΙΟΖΩ) και Κωνσταντίνα Γκογκάκη, Πρόεδρος του ΔΣ του Συλλόγου Εμποροϋπαλλήλων Αθήνας.

Ο Αντιπρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Ανδριανός Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Βολουδάκης Μανούσος–Κωνσταντίνος, Γιόγιακας Βασίλειος, Γκίκας Στέφανος, Θεοχάρης Θεοχάρης (Χάρης), Καιρίδης Δημήτριος, Καραμανλή Άννα, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Μακρή-Θεοδώρου Ελένη, Μπακογιάννη Θεοδώρα (Ντόρα), Μπουκώρος Χρήστος, Οικονόμου Βασίλειος, Ράπτη Ελένη, Σιμόπουλος Ευστράτιος (Στράτος), Σταμενίτης Διονύσιος, Ταραντίλης Χρήστος, Τραγάκης Ιωάννης, Φόρτωμας Φίλιππος, Αποστόλου Ευάγγελος, Αυλωνίτης Αλέξανδρος–Χρήστος, Γιαννούλης Χρήστος, Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Πέρκα Θεοπίστη (Πέτη), Σαντορινιός Νεκτάριος, Τελιγιορίδου Ολυμπία, Τσακαλώτος Ευκλείδης, Χαρίτσης Αλέξανδρος (Αλέξης), Γκόκας Χρήστος, Πάνας Απόστολος, Πουλάς Ανδρέας, Δελής Ιωάννης, Βιλιάρδος Βασίλειος και Λογιάδης Γεώργιος.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Παραγωγής και Εμπορίου. Σήμερα θα συνεχίσουμε την επεξεργασία και εξέταση του σχεδίου νόμου του Υπουργείου Ανάπτυξης και Επενδύσεων, με τίτλο «Ενσωμάτωση της Οδηγίας (ΕΕ) 2020/1828 του Ευρωπαϊκού Κοινοβουλίου και του Συμβουλίου της 25ης Νοεμβρίου 2020 «σχετικά με τις αντιπροσωπευτικές αγωγές για την προστασία των συλλογικών συμφερόντων των καταναλωτών και για την κατάργηση της οδηγίας 2009/22/ΕΚ», ενίσχυση της προστασίας των καταναλωτών, ρυθμιστικό πλαίσιο για την παλαίωση οίνων και άλλες επείγουσες διατάξεις για την ενίσχυση της ανάπτυξης», με την ακρόαση εξωκοινοβουλευτικών προσώπων

Τον λόγο έχει η κυρία Κουνενάκη – Εφραίμογλου.

**ΣΟΦΙΑ ΚΟΥΝΕΝΑΚΗ - ΕΦΡΑΙΜΟΓΛΟΥ (Πρόεδρος της ΔΕ του Εμπορικού και Βιομηχανικού Επιμελητηρίου Αθηνών (ΕΒΕΑ):** Σας ευχαριστώ θερμά για την πρόσκληση και την ευκαιρία να καταθέσω τις απόψεις του ΕΒΕΑ, σχετικά με το υπό συζήτηση νομοσχέδιο.

Χαιρετίζουμε, κατ’ αρχάς, την προσπάθεια να ενισχυθεί περαιτέρω το θεσμικό πλαίσιο προστασίας των καταναλωτών στη χώρα μας με την ενσωμάτωση της ευρωπαϊκής οδηγίας για τις αντιπροσωπευτικές αγορές, αλλά και με τις λοιπές διατάξεις που εισάγει το νομοσχέδιο.

Θα ήθελα, ωστόσο, να εστιάσω στις ρυθμίσεις του Ε΄ Μέρους, οι οποίες αφορούν στη λειτουργία του επιχειρηματικού περιβάλλοντος. Μία από τις σημαντικότερες βελτιώσεις, που φέρνει το νομοσχέδιο, είναι η παροχή πρόσθετων υπηρεσιών για τα υποκαταστήματα αλλοδαπών εταιρειών μέσω της Υπηρεσίας μιας Στάσης των επιμελητηρίων. Η Υπηρεσία μιας Στάσης και το ψηφιακό ΓΕΜΗ είναι δομές που αναβάθμισαν αισθητά το επιχειρηματικό περιβάλλον και την ανταγωνιστικότητα της οικονομίας. Είναι δομές που τα επιμελητήρια, με πρωτοπόρο το ΕΒΕΑ, οργάνωσαν και διαχειρίζονται μέχρι τώρα με εξαιρετική επιτυχία και μάλιστα είναι κάτι που παρουσίασα στην ομιλία μου, χθες, στο Τόκιο. Έχουμε κάθε λόγο να διευρύνουμε και να αξιοποιήσουμε περαιτέρω τις δυνατότητές τους, με σκοπό την απλοποίηση των διαδικασιών, τη μείωση της γραφειοκρατίας και τη διευκόλυνση του επιχειρείν.

Όσον αφορά τις παρεμβάσεις που αφορούν την επιμελητηριακή νομοθεσία, αναγνωρίζουμε ως θετικές την τροποποίηση και τον εκσυγχρονισμό της εκλογικής διαδικασίας για την ανάδειξη των Δ.Σ. των επιμελητηρίων, την απλοποίηση της διαδικασίας συγκρότησης των περιφερειακών επιμελητηριακών συμβουλίων και τον επαναπροσδιορισμό της σύνθεσής τους, τη μείωση του τέλους προς την Κεντρική Ένωση Επιμελητηρίων, ώστε να υποστηριχθεί η οικονομική βιωσιμότητα των μικρότερων επιμελητηρίων, τη δυνατότητα καθορισμού εξόδων παράστασης στον Πρόεδρο και στα μέλη των περιφερειακών επιμελητηριακών συμβουλίων, την ελεύθερη εκλογή των μελών στη Διοικητική Επιτροπή της Κεντρικής Ένωσης Επιμελητηρίων και την κατάργηση της συμμετοχής των μειοψηφησάντων συνδυασμών στη διοικητική επιτροπή, την οποία είχε προτείνει, μάλιστα, και το ΕΒΕΑ, καθώς έχει αποδειχθεί στην πράξη, ότι δημιουργεί εμπόδια στην αποτελεσματική δράση των επιμελητηρίων.

Συνολικά, συμφωνούμε με το πνεύμα των παρεμβάσεων. Ζητούμενο τόσο για την Πολιτεία, όσο και για τα επιμελητήρια της χώρας μας, παραμένει η διαμόρφωση ενός πλαισίου, που θα επιτρέπει τη σύγχρονη και αποτελεσματική λειτουργία του θεσμού προς όφελος της ανάπτυξης σε τοπικό και εθνικό επίπεδο.

Σε μία κρίσιμη καμπή για την επιχειρηματικότητα και την ελληνική οικονομία, ο ρόλος των επιμελητηρίων είναι πιο σημαντικός από ποτέ. Χρειαζόμαστε, λοιπόν, επιμελητήρια που μπορούν να λειτουργούν με ταχύτητα και ευελιξία, ώστε να ανταποκρίνονται στις τρέχουσες, αλλά και στις μελλοντικές ανάγκες των μελών τους. Οι διατάξεις που φέρνει το νομοσχέδιο αποτελούν ένα βήμα σε αυτή την κατεύθυνση.

Με γόνιμο διάλογο, αμοιβαία εμπιστοσύνη και κατανόηση, μπορούμε να κάνουμε ακόμα περισσότερα.

Σας ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Μέγγουλης.

**ΑΝΤΩΝΙΟΣ ΜΕΓΓΟΥΛΗΣ (νομικός σύμβουλος και Διευθυντής της Ελληνικής Συνομοσπονδίας Εμπορίου και Επιχειρηματικότητας (ΕΣΕΕ):** Ευχαριστώ, κύριε Πρόεδρε. Καλημέρα σε όλους σας και καλό μήνα εύχομαι.

Σε ότι αφορά στις γενικές διατάξεις του σχεδίου νόμου, κανείς δεν μπορεί να πει όχι στην ενίσχυση της συλλογικής έννομης προστασίας των καταναλωτών. Η συγκεκριμένη Οδηγία 2020/1828, θεσπίζει ένα ενιαίο πλαίσιο αντιπροσωπευτικής αγωγής που θα ισχύσει σε όλα τα κράτη μέλη και προβλέπει επαρκείς εγγυήσεις, τόσο για τη σοβαρότητα των νομιμοποιούμενων φορέων, όσο και για τους επιχειρηματίες. Θα πρέπει οι νομιμοποιούμενες οργανώσεις να είναι εγγεγραμμένες στο Μητρώο Νομιμοποιούμενων Φορέων, να είναι ανεξάρτητες, να διαθέτουν ιστότοπο, κ.λπ., ενώ η γενική εφαρμογή της αρχής «ο ηττημένος πληρώνει», καθώς και οι παρεπόμενες αξιώσεις συμβάλλουν, ώστε να αποφεύγονται οι καταχρηστικές αγωγές.

Θέλω να σταθώ στο μέρος του σχεδίου νόμου, που αφορά στη λειτουργία των καταστημάτων ως προς το ωράριο τους και ως προς τις Κυριακές. Στο άρθρο 18, ενοποιούνται σε ένα ενιαίο κείμενο οι διάσπαρτες διατάξεις για το ωράριο των καταστημάτων. Η διάταξη είναι θετική, αν και δεν λύνει κάποια προβλήματα ερμηνείας. Εξακολουθούν να περιλαμβάνονται ασαφείς ορισμοί, όπως καταστήματα λιανικής πώλησης ξηρών καρπών και συναφή καταστήματα, γαλακτοπωλεία και συναφή καταστήματα. Είναι μεταφορά από το προηγούμενο νομικό πλαίσιο, έχουν προκαλέσει διάφορα ερμηνευτικά ζητήματα αυτές οι διατάξεις και καλό θα ήταν να αποσαφηνιστούν.

Το πρόβλημά μας, κυρίως, βρίσκεται στο άρθρο 19, το οποίο συμπληρώνει το άρθρο 16, του ν. 4177/2013, για τη λειτουργία των καταστημάτων τις Κυριακές. Το ένα θέμα μας είναι η πρώτη Κυριακή του Μαΐου και η πρώτη του Νοεμβρίου, οι οποίες εισάγονται, πλέον, επίσημα και αυτόνομα ως δύο Κυριακές λειτουργίας των καταστημάτων. Θυμίζω ότι αυτές οι Κυριακές ήταν οι πρώτες του αποτυχημένου και καταργημένου του θεσμού των ενδιάμεσων εκπτώσεων. Οι ενδιάμεσες εκπτώσεις καταργήθηκαν γι’ αυτόν, ακριβώς, τον λόγο, επειδή δεν προσέφεραν τίποτα, ούτε στους καταναλωτές, ούτε στην επιχειρηματικότητα, μεσούσης της σεζόν, την κάθε εποχή. Δεν βρίσκουμε κανέναν λόγο, γιατί να συνεχίσουν οι δύο Κυριακές αυτές να εξακολουθούν να επιτρέπουν τη λειτουργία των καταστημάτων, καθώς δεν αναμένουμε, ούτε μεγαλύτερη καταναλωτική κίνηση, ούτε υπάρχει κάποιο κίνητρο πλέον. Ακόμα και στην περίπτωση των ενδιάμεσων εκπτώσεων, υπήρχε κάποιο κίνητρο. Πλέον, και αυτό έχει εκλείψει. Έχουμε δύο Κυριακές, άσχετες, θα έλεγα, με το υπόλοιπο πλαίσιο, οι οποίες μπαίνουν εμβόλιμα στο γενικότερο καθεστώς των εκ του νόμου Κυριακών χωρίς λόγο.

Το δεύτερο πρόβλημα που έχουμε με το συγκεκριμένο άρθρο, είναι η μεταφορά της αρμοδιότητας του ανοίγματος των επιπλέον Κυριακών από αυτά που επιτρέπει το πλαίσιο του νόμου, από τους Αντιπεριφερειάρχες στους Δημάρχους. Το πρόβλημα προκύπτει, κυρίως, στα αστικά κέντρα. Φανταστείτε μία απόφαση να ανοίξουν τα καταστήματα στον Μητροπολιτικό Δήμο της Αθήνας. Δεν εννοώ τις Κυριακές του διαστήματος Μαΐου - Οκτωβρίου που, ήδη, με υπουργική απόφαση επιτρέπεται η λειτουργία των καταστημάτων τις Κυριακές. Μιλάω για όλες τις υπόλοιπες. Δηλαδή, εδώ αντιμετωπίζουμε ένα θέμα ανοίγματος όλες τις Κυριακές του χρόνου. Ας πάρουμε, λοιπόν, την υποθετική περίπτωση, ότι ο Μητροπολιτικός Δήμος της Αθήνας με απόφαση του Δήμου, του Δημάρχου, αποφασίζει να ανοίξει τις συγκεκριμένες Κυριακές. Τι θα κάνουν οι Περιφερειακοί Δήμοι; Αναγκαστικά θα συντονιστούν με αυτή την απόφαση. Οπότε, ξαφνικά, θα έχουμε ένα Λεκανοπέδιο, το οποίο θα ανοίγει 52 Κυριακές τον χρόνο. Δεν καταλαβαίνουμε για ποιον λόγο να υπάρχει αυτή η διάταξη, να υπάρχει αυτή η μεταφορά. Η εισηγητική έκθεση του σχεδίου νόμου αναφέρει, ότι είναι λόγοι αποκέντρωσης που επιτάσσουν τη μεταφορά της αρμοδιότητας στον Δήμαρχο. Μα, η αποκέντρωση, ήδη, υπάρχει. Αρμόδιος για τις αποφάσεις αυτές είναι ο τοπικός Αντιπεριφερειάρχης, ο οποίος σταθμίζει τα συμφέροντα όλης της περιοχής που εποπτεύει.

Είναι, λοιπόν, μία διάταξη, η οποία θα δημιουργήσει προβλήματα. Είναι μία διάταξη η οποία μπορεί να αποτελέσει, εν δυνάμει, «παράθυρο» για την πλήρη κατάργηση της κυριακάτικης αργίας, σχεδόν, σε όλη την επικράτεια, μέσω της αλληλεπίδρασης των Δήμων. Μιας αργίας που επαναλαμβάνω, έχει στηριχθεί από την ισχύουσα νομολογία του Συμβουλίου της Επικρατείας. Είμαστε κατά της διάταξης αυτής και ζητούμε την απόσυρσή της.

Κλείνω με μία επισήμανση. Στο άρθρο 85 του σχεδίου νόμου, συμπληρώνεται το πλαίσιο για το Εθνικό Συμβούλιο Τυποποίησης του Εθνικού Συστήματος Υποδομών Ποιότητας. Βλέπουμε ότι στη 16μελή σύνθεση του σώματος συμμετέχουν όλοι οι φορείς των εθνικών κοινωνικών εταίρων, τουλάχιστον, από την εργοδοτική πλευρά, ο ΣΕΒ, η ΓΣΕΒΕΕ, ο ΣΕΤΕ, ακόμη και η Κεντρική Ένωση Επιμελητηρίων. Δεν συμμετέχει η ΕΣΕΕ, η Συνομοσπονδία μας. Παρακαλούμε για τη συμπλήρωση του σχετικού άρθρου, ώστε στη σύνθεση του Εθνικού Συμβουλίου Τυποποίησης να περιληφθεί και η ΕΣΕΕ.

Αυτά από εμένα και σας ευχαριστώ πολύ. Είμαι στη διάθεσή σας.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ευχαριστούμε τον κ. Μέγγουλη. Συνεχίζουμε με τον κύριο Αθανασόπουλο Αθανάσιο, Πρόεδρο της Συντονιστικής Επιτροπής Ρυθμιστικών και Κανονιστικών Θεμάτων και Προστασίας Καταναλωτών της Ένωσης Τραπεζών Ελλάδος.

**ΧΑΡΙΚΛΕΙΑ ΑΠΑΛΑΓΑΚΗ (acting Γενική Διευθύντρια της Ένωσης Τραπεζών Ελλάδας):** Καλημέρα, κύριε Πρόεδρε, από την Ελληνική Ένωση Τραπεζών. Τον συνολικά διαθέσιμο χρόνο θα τον μοιραστούμε με τον κ. Αθανασόπουλο.

Θα ξεκινήσω με το πρώτο ενδιαφέρον σημείο του νομοσχεδίου που αφορά στη συλλογική προστασία του καταναλωτή. Όπως αντιλαμβάνεται κανείς, οι τράπεζες, λόγω των υπηρεσιών που παρέχουν, είναι, ιδιαίτερα, εξοικειωμένες με τα διαδικαστικά και ουσιαστικά ζητήματα του καταναλωτή. Άλλωστε, έχουν έναν υψηλό βαθμό συμμόρφωσης. Παρατηρούμε στο νομοσχέδιο στο άρθρο 10ια΄, στη σελίδα 22, ότι για να επεκταθεί η προστασία της συλλογικής αγωγής σε όλους τους καταναλωτές, κατεβαίνουμε μία διαδικαστική βαθμίδα. Συγκεκριμένα, ενώ μέχρι τώρα έπρεπε να έχει εκδοθεί απόφαση του Αρείου Πάγου, το νομοσχέδιο φαίνεται να αρκείται σε απόφαση Εφετείου. Θεωρούμε ότι η ρύθμιση αυτή, έχουμε, άλλωστε, τοποθετηθεί και στο στάδιο της διαβούλευσης, θα δημιουργήσει μία τεράστια διαδικαστική ανασφάλεια. Θα ήθελα να θυμίσω σε όλους μας, ότι όλα τα σημαντικά θέματα προστασίας του καταναλωτή έχουν λυθεί σε επίπεδο Αρείου Πάγου που παρέχει μία μείζονα εξασφάλιση σε όλα τα μέρη. Και επίσης, να θυμίσω, ότι από τον Γενάρη του 2022, ισχύει και στη χώρα μας η πιλοτική αγωγή που θέλει απόφαση της Ολομέλειας του Αρείου Πάγου. Άρα, θα δημιουργηθούν δύο ταχύτητες δικαστικής κρίσης. Σε άλλες περιπτώσεις θα έχουμε απόφαση της Ολομέλειας και σε άλλες περιπτώσεις απόφαση Εφετείου. Θέλουμε λοιπόν, να επιμείνουμε σε αυτό το σημείο.

Ένα δεύτερο σημείο που μας απασχόλησε έντονα στην ίδια πάλι διάταξη, αφορά στην προστασία που έχει ο μεμονωμένος καταναλωτής, όταν γίνεται δεκτή μία συλλογική αγωγή, κατά προμηθευτή, τράπεζας, κ.λπ.. Στην περίπτωση αυτή, ενώ μέχρι σήμερα ο καταναλωτής μπορούσε να προσφύγει στο δικαστήριο και να ζητήσει ατομική προστασία με διαταγή πληρωμής, το σχέδιο νόμου αντικαθιστά τη φυσιολογική δικαστική προστασία και προβλέπει προσφυγή του καταναλωτή στο Υπουργείο Ανάπτυξης και αν δεν συμμορφωθεί ο προμηθευτής επιβάλλεται σε βάρος του πρόστιμο. Θεωρούμε ότι υπάρχει ένα θέμα αντισυνταγματικότητας στην περίπτωση αυτή. Να καθορίζει η διοίκηση, δηλαδή, τα όρια, στα οποία θα εφαρμοστεί μία δικαστική απόφαση και εμμένουμε στις απόψεις που έχουμε, ήδη, εκφράσει.

Στα θέματα του phishing, θα ήθελα να θυμίσω σε όλους μας, ότι έχουν καθοριστεί με ενωσιακή οδηγία, είναι η γνωστή PSD2, με την οποία ζούμε τα τελευταία πέντε χρόνια στο θέμα των πληρωμών. Από μία επισκόπηση που κάναμε σε άλλες ευρωπαϊκές χώρες, αν εξαιρέσει κανείς τη Φινλανδία και τη Σουηδία, που δεν νομίζω ότι είναι τόσο κοντά στην Ελληνική πραγματικότητα, όσο οι χώρες της κεντρικής Ευρώπης, δεν υπάρχει καμία χώρα, η οποία να προστατεύει από το phishing, δηλαδή, από την εξαπάτηση, τον βαριά αμελή πολίτη. Εγγύτερα, όμως, στο θέμα αυτό θα τοποθετηθεί ο κ. Αθανασόπουλος.

Ευχαριστώ πολύ.

**ΑΘΑΝΑΣΙΟΣ ΑΘΑΝΑΣΟΠΟΥΛΟΣ (Πρόεδρος της Συντονιστικής Επιτροπής Ρυθμιστικών, Κανονιστικών Θεμάτων και Προστασίας Καταναλωτών της Ένωσης Τραπεζών Ελλάδας):** Σας ευχαριστώ.

Συνεχίζοντας από το σημείο που έθεσε η κυρία Απαλαγάκη. Το θέμα phishing πάντα απασχολούσε τις τράπεζες, ενώ υπήρξε συντονισμός φορέων, Υπουργείου Προστασίας του Πολίτη, Τράπεζας της Ελλάδος και Ένωσης Ελληνικών Τραπεζών, ήδη, από το καλοκαίρι του 2021. Και οι τρεις φορείς που προανέφερα, στήριξαν μία διαφημιστική εκστρατεία, με τον τίτλο «Μία παύση αρκεί», ώστε οι καταναλωτές να μην ανοίγουν συνδέσμους και να μην δίνουν τους κωδικούς τους. Θυμίζουμε ότι μία τράπεζα ποτέ δεν ζητάει τους κωδικούς. Επίσης, η Ένωση Τραπεζών έχει αναρτήσει στην ιστοσελίδα της πολλές ερωτήσεις και απαντήσεις για την προστασία των καταναλωτών, ενώ έχουν ενισχυθεί τα τηλεφωνικά κέντρα των τραπεζών για την αντιμετώπιση των περιστατικών. Επομένως, λαμβάνοντας υπόψη τα ανωτέρω, εκτιμούμε ότι θα μπορούσαμε να αναμένουμε την ευρωπαϊκή ρύθμιση, η οποία έχει και το επιπλέον προσόν, ότι θα διασφαλίζει για όλες τις ευρωπαϊκές χώρες ομοιομορφία. Ωστόσο, προτείναμε μία ενδιάμεση λύση, που και την προστασία του καταναλωτή πληρωτή ενδυναμώνει και δεν αφήνει περιθώρια καταχρήσεως σε περιστατικά απάτης. Κοινή επιδίωξη όλων μας είναι να παραμένουν σε χαμηλά επίπεδα οι απάτες, όπως μέχρι σήμερα, αλλά και να έχουμε υπεύθυνους χρήστες φυσικά πρόσωπα των ηλεκτρονικών πληρωμών.

Ειδικότερα, προτιθέμεθα και γι’ αυτό ζητάμε να ισχύσει η διάταξη για έξι μήνες από την ψήφιση του νόμου, να βάλουμε ένα, επιπλέον, στάδιο ταυτοποίησης του πελάτη, που μπορεί να είναι μία τηλεφωνική επιβεβαίωση, ένας επιπλέον κωδικός, εκτός από το γνωστό OTP, ένα βιομετρικό στοιχείο. Εν μέρει, η πρόταση μας έχει αποτυπωθεί στο σχέδιο νόμου, αλλά ο όρος που χρησιμοποιείται «Έλεγχοι Τεχνητής Νοημοσύνης» δεν είναι σαφής. Συνεπώς, θα πρέπει να αναφερθούν, ενδεικτικά βέβαια, ως μέτρα ταυτοποίησης στα ανωτέρω.

Ζητάμε, επίσης, από το 2021 και το γνωρίζουν και το Υπουργείο Προστασίας του Πολίτη και η Αρχή για το Ξέπλυμα, να δίνεται η δυνατότητα, μόλις η τράπεζα εντοπίζει ένα περιστατικό απάτης, να μπορεί να επικοινωνεί με άλλη ελληνική τράπεζα, στην οποία πιστώνεται το προϊόν της απάτης και να ζητά τη δέσμευση του λογαριασμού. Σε πολύ πρόσφατη επικοινωνία μας με την Αρχή για το Ξέπλυμα, καταλήξαμε σε μία διατύπωση που προβλέπει, ότι η τράπεζα δίνει εντολή δέσμευσης, ειδοποιεί την Αρχή και αν η Αρχή δεν εγκρίνει τη δέσμευση σε πέντε εργάσιμες μέρες ο λογαριασμός απελευθερώνεται.

 Αυτό το σχέδιο νόμου πρέπει να έχει αυτή τη διάταξη, γιατί μόνο έτσι θα είναι πλήρης, καθώς χωρίς τη δυνατότητα άμεσης παρέμβασης -πάντα υπό την εποπτεία της αρχής- δυσχεραίνεται η αντιμετώπιση των περιστατικών απάτης. Ευχαριστούμε πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Καφούνης.

**ΣΤΑΥΡΟΣ ΚΑΦΟΥΝΗΣ (Πρόεδρος του Δ.Σ. του Εμπορικού Συλλόγου Αθηνών (ΕΣΑ):**

Καλημέρα και ευχαριστώ πολύ για την πρόσκληση. Καλό μήνα σε όλους.

Θα είμαι πολύ σύντομος γιατί άλλωστε έχουν προηγηθεί οι δύο Πρόεδροι των φορέων που αντιπροεδρεύουν το ΕΒΕΑ και συνεπώς με έχουν καλύψει σε πολλά ζητήματα.

Ως Εμπορικός Σύλλογος Αθηνών, θα σταθώ σε δύο πολύ πρακτικά θέματα που θεωρώ ότι θα βρουν τη σύμφωνη γνώμη όλων. Πρώτον, στο άρθρο 19, που αφορά στη λειτουργία των καταστημάτων τις Κυριακές, εφόσον αυτές παραμείνουν ως έχουν, θεωρούμε

απόλυτα λογικό, ότι η λειτουργία της Κυριακής του Νοεμβρίου θα μεταφερθεί και θα γίνει η τελευταία Κυριακή, μετά την τελευταία Παρασκευή. Ο λόγος είναι απλός. Η BLACK FRIDAY, η οποία έχει καθιερωθεί, ως ένας ισχυρός θεσμός για το εμπόριο, συνδέεται με τη CYBER MONDAY Δευτέρα. Θα δώσει κίνητρο στην αγορά να λειτουργήσει σε αυτό το ενδιάμεσο διάστημα και πέραν των ψηφιακών καταστημάτων να λειτουργήσουν και τα φυσικά καταστήματα, τα οποία έχουν αρκετή ανάγκη, για να καλύψουν τις πωλήσεις τους εκείνο το διάστημα. Επαναλαμβάνω, λοιπόν, εφόσον παραμείνει η λειτουργία των καταστημάτων την Κυριακή του Νοεμβρίου, αυτή θα πρέπει να γίνει την τελευταία Κυριακή, μετά την τελευταία Παρασκευή του μήνα.

 Τέλος, στο θέμα που αφορά στην αιτιολογημένη απόφαση ανοίγματος των Κυριακών, με τον αρμόδιο Δήμαρχο, εφόσον αυτό παραμείνει και πρέπει να συναποφασίζει ο Δήμαρχος για το άνοιγμα των Κυριακών, για εμάς είναι πολύ σημαντικό αυτό να συνδυαστεί με τη σύμφωνη γνώμη του τοπικού εμπορικού συλλόγου. Οι δύο φορείς πάντα συνεργάζονται αρμονικά. Το κοινό καλό της πόλης και της περιοχής είναι δεδομένο. Συνεπώς, νομίζω ότι οι δύο φορείς θα πρέπει να συμφωνήσουν για το άνοιγμα των καταστημάτων τις Κυριακές, ανάλογα με τις ανάγκες του κάθε τόπου.

Αυτές είναι δύο πρακτικές παρατηρήσεις, τις οποίες ευελπιστώ, ότι θα τις δεχτεί το Σώμα και νομίζω ότι θα βοηθήσουν τελικά τη λειτουργία της αγοράς στις δύσκολες περιόδους που αντιμετωπίζουμε και έχουμε ακόμα μπροστά μας.

Σας ευχαριστώ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Κογιουμτσής.

**ΝΙΚΟΛΑΟΣ ΚΟΓΙΟΥΜΤΣΗΣ: (Β΄ Αντιπρόεδρος της Δ.Ε. του Επαγγελματικού Επιμελητηρίου Αθηνών):** Ευχαριστώ, κύριε Πρόεδρε.

Χαιρετίζουμε τις όποιες διατάξεις που αφορούν στον επιμελητηριακό θεσμό. Είναι σίγουρα προς τη θετική κατεύθυνση και βέβαια, όποιες διατάξεις αφορούν στην προστασία των καταναλωτών, επίσης, είναι προς τη σωστή κατεύθυνση.

Εγώ βέβαια θα σταθώ στο Κεφάλαιο Β΄, άρθρα 18 και 19, κύριε Πρόεδρε, που μας αφορούν όλους, ουσιαστικά. Ακολουθήσαμε, δυστυχώς, μνημονιακές υποχρεώσεις και προαπαιτούμενα για ανοιχτά καταστήματα τις Κυριακές. Οι θεσμοί μάς επέβαλαν μία κατάσταση που στις μεγάλες χώρες της Ευρωπαϊκής Ένωσης, όπως η Γερμανία, η Γαλλία, η Ολλανδία, δεν ισχύει, ενώ σε πολύ μικρότερες χώρες ισχύει, αμιγώς, στις οριοθετημένες τουριστικές περιοχές, όπως, βέβαια, και σε εμάς.

Η χώρα μας λειτουργούσε με το υφιστάμενο θεσμικό πλαίσιο για τις τουριστικές περιοχές, έως ότου αρχίσαμε να «βαφτίζουμε» τουριστικές περιοχές στα Σπάτα, γύρω από τα γνωστά πολυκαταστήματα, τα Πατήσια, την Αχαρνών, το Παγκράτι, τον Δήμο Αθηναίων, με δικαίωμα να είναι ανοιχτά τα εμπορικά καταστήματα, κατά Κυριακές, από τον Μάιο έως και τον Οκτώβριο. Στην πράξη, όλο αυτό το διάστημα που ισχύει το μέτρο, μόνο η οδός Ερμού και οι πέριξ κοντινοί δρόμοι ανοίγουν τις Κυριακές, ως προαιρετικό μέτρο, ενώ όλα τα άλλα συνοικιακά εμπορικά καταστήματα παραμένουν κλειστά, γιατί δεν υπάρχει καθόλου καταναλωτική δυναμική. Αυτό είναι, ήδη, καταγεγραμμένο από έρευνες του Επαγγελματικού Επιμελητηρίου της Αθήνας και της ΕΣΕΕ. Δεν αποδίδει στη μικρή επιχειρηματικότητα, αλλά και στην ίδια την οικονομία της κάθε περιοχής το άνοιγμα έως τώρα, βάσει των στοιχείων που έχουμε. Οι μόνοι που επωφελούνται και πιεστικά το επιζητούν, είναι οι μεγάλες αλυσίδες, τα πολυκαταστήματα, οι πολυχώροι, σε βάρος μικρών επιχειρήσεων, που ειδικά, εάν πρόκειται για αυτοαπασχολούμενους που είναι περί τους 400.000 στη χώρα μας, τα πράγματα γίνονται πολύ δύσκολα, λειτουργώντας υποχρεωτικά, λόγω ανταγωνισμού επτά μέρες την εβδομάδα.

Τελικά, εκφράζουμε την ανησυχία μας για τη συγκεκριμένη διάταξη, Κεφάλαιο Β΄, άρθρο 19, που μεταφέρεται πια με αιτιολογημένη απόφαση του αρμόδιου Δημάρχου, όπως λέει η διάταξη, μετά από διαβούλευση, ενώ θα έπρεπε να είναι μετά από σύμφωνη γνώμη με τους τοπικούς φορείς, να δημιουργήσει αλυσιδωτές αντιδράσεις και αποφάσεις, λόγω ανταγωνισμού όμορων δήμων, με αποτέλεσμα να απελευθερωθεί πλήρως το ωράριο των καταστημάτων σε μία δύσκολη και μεταβατική περίοδο, λόγω πληθωριστικών πιέσεων, όπου πράγματι, χρόνος υπάρχει, χρήμα δεν υπάρχει. Και δεν θα επιφέρει, απ’ ό,τι δείχνει η έως τώρα πρακτική, κανένα ουσιαστικό αποτέλεσμα, γιατί και οι ίδιοι οι καταναλωτές δεν ανταποκρίνονται.

 Θεωρούμε, τέλος, ότι αποτελούσε και αποτελεί «κερκόπορτα» για πλήρη απελευθέρωση των καταστημάτων τις Κυριακές.

Ευχαριστώ, κύριε Πρόεδρε.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Βατικιώτης.

**ΛΕΩΝΙΔΑΣ ΒΑΤΙΚΙΩΤΗΣ (Επιστημονικό στέλεχος του Ινστιτούτου Μικρών Επιχειρήσεων (ΙΜΕ) της Γενικής Συνομοσπονδίας Επαγγελματιών Βιοτεχνών Εμπόρων Ελλάδας (ΓΣΕΒΕΕ)):** Καλή σας μέρα και ευχαριστούμε για την πρόσκληση. Καλό μήνα.

Σε τρία σημεία εντοπίζεται η κριτική μας και οι παρατηρήσεις μας και αφορούν, φυσικά, το άρθρο 19, στο Β΄ Μέρος, για την προστασία του καταναλωτή. Η πρώτη μας παρατήρηση είναι να παραμείνει ως έχει το καθεστώς για την αδειοδότηση της εργασίας τις Κυριακές και να μην περάσει στους Δημάρχους. Να παραμείνει, δηλαδή, στους Αντιπεριφερειάρχες, όπως ίσχυε μέχρι σήμερα. Η αλλαγή σε αυτή την κατεύθυνση, πιστεύουμε ότι θα δημιουργήσει έναν ανταγωνισμό, που θα συμβάλει στην απορρύθμιση ενός τοπίου, το οποίο είναι, ήδη, απορυθμισμένο, με αποτέλεσμα να οξυνθεί ένας ανταγωνισμός.

Η δεύτερη παρατήρησή μας είναι, ότι πολύ σωστά μετά από μία προσαρμογή στην πραγματικότητα καταργήθηκαν οι ενδιάμεσες εκπτώσεις. Το να παραμείνουν αυτές οι Κυριακές ανοικτά τα καταστήματα, νομίζουμε ότι δεν βοηθάει πουθενά και έρχεται και αυτό το μέτρο και αυτή η πρόβλεψη και επιτείνει την απορρύθμιση. Όπως καταργήθηκαν οι ενδιάμεσες εκπτώσεις, πρέπει να καταργηθεί και το άνοιγμα τις Κυριακές των καταστημάτων. Νομίζουμε ότι δεν βοηθάει πουθενά και για λόγους συνέπειας πρέπει και αυτό να αναιρεθεί.

Επίσης, προτείνεται η κατάργηση της παρ. 2α΄, στην πρώτη παράγραφο του άρθρου 16. Πιστεύουμε ότι αυτή η διάταξη βοηθούσε την εύρυθμη λειτουργία των αγορών στις μικρές πόλεις, κάτω από 5.000 κατοίκους και γι’ αυτό λέμε ότι πρέπει να παραμείνει.

 Τέλος, στο άρθρο 21, με τίτλο «Προστασία ανηλίκων καταναλωτών», προβλέπεται η δημιουργία μιας Επιτροπής Προστασίας Ανηλίκων Καταναλωτών. Σε αυτή την Επιτροπή προτείνεται να συμμετέχουν, σχεδόν, όλοι οι κοινωνικοί φορείς, αλλά έχει εξαιρεθεί η Γενική Συνομοσπονδία Επαγγελματιών Βιοτεχνών και Εμπόρων Ελλάδας. Πιστεύουμε ότι πρέπει να προστεθεί, προκειμένου να υπάρχει μία πιο πλήρης εικόνα της πραγματικότητας και των επιχειρήσεων.

Ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει η κυρία Βουνάτσου.

**ΑΘΗΝΑ ΒΟΥΝΑΤΣΟΥ (Senior advisor στον Τομέα Επιχειρηματικού Περιβάλλοντος και Ρυθμιστικών Πολιτικών του Συνδέσμου Επιχειρήσεων και Βιομηχανιών (ΣΕΒ)):** Ευχαριστώ πολύ, κύριε Πρόεδρε.

Αξιότιμε κύριε Υπουργέ, αξιότιμε κυρίες και κύριοι Βουλευτές, το Α΄ Μέρος του σχεδίου νόμου, πρόκειται για, ιδιαίτερα, επιμελημένης επεξεργασίας κείμενο, το οποίο θεωρούμε ότι διαφυλάσσει, σε μεγάλο βαθμό, το εθνικό πλαίσιο από την άσκηση καταχρηστικών αγωγών που θα λειτουργήσουν σε βάρος των καταναλωτών, αλλά και της αγοράς συνολικά.

Θέλουμε να επισημάνουμε, ωστόσο, τέσσερα σημεία που, εφόσον βελτιωθούν, θα συμβάλουν έτι περαιτέρω στον σκοπό του νομοθέτη. Το πρώτο είναι η πρόβλεψη περί καταβολής αποζημίωσης, ως αστικής κύρωσης για την αντικαταναλωτική συμπεριφορά, η οποία έρχεται σε αντίθεση με το πνεύμα του ενωσιακού νομοθέτη, που προτρέπει τα κράτη μέλη να αποφεύγουν την επιδίκαση αποζημιώσεων κοινοτικού χαρακτήρα. Είναι χαρακτηριστικό, ότι το κείμενο της Οδηγίας δεν περιλαμβάνει σχετική πρόβλεψη, ενώ και στα υπό επεξεργασία σχέδια νόμου σε Ιρλανδία, Ιταλία και Γερμανία δεν υπάρχει σχετική διάταξη.

Δεύτερον, στην περίπτωση που μεμονωμένοι καταναλωτές επιθυμούν να υπαχθούν στα αποτελέσματα μιας αντιπροσωπευτικής αγωγής της σχετικής απόφασης, παρατηρούμε ότι δεν γίνεται καμία αναφορά στο δικαίωμα του προμηθευτή να αντικρούσει τους ισχυρισμούς του καταναλωτή. Προτείνεται, επομένως, προκειμένου να τηρηθούν η αρχή της ίσης μεταχείρισης και της προηγούμενης ακρόασης των διοικούμενου, να αποσαφηνιστεί η δυνατότητα αυτή και η σχετική διαδικασία, είτε με προσθήκη μέσα στο κείμενο, είτε με άλλο τρόπο.

Τρίτον, μεταξύ των νομοθετημάτων του παραρτήματος, περιλαμβάνεται και ο Κώδικας Καταναλωτικής Δεοντολογίας. Σύμφωνα, ωστόσο, με τον ίδιο τον Κώδικα, σκοπός του είναι η θέσπιση αρχών που πρέπει να διέπουν τη συναλλακτική συμπεριφορά και τις σχέσεις, μεταξύ προμηθευτών και καταναλωτών, δηλαδή, η γενικότερη καλή συναλλακτική ηθική των μερών μέσα από αρχές που πρέπει να τηρούν, τόσο επιχειρήσεις, όσο και οι καταναλωτές. Προτείνεται, επομένως, είτε η αφαίρεση του συγκεκριμένου νομοθετήματος ή εναλλακτικά η παροχή καθοδήγησης ως προς τον τρόπο, με τον οποίο το συγκεκριμένο πλαίσιο δύναται να αξιοποιηθεί, ως βάση για την άσκηση μιας αντιπροσωπευτικής αγωγής.

Τέταρτον, δεδομένου ότι η Οδηγία προτρέπει τα κράτη μέλη να διασφαλίσουν την απόρριψη, προδήλως αβάσιμων υποθέσεων, σε όσο το δυνατόν περισσότερο πρόωρο στάδιο της διαδικασίας, προτείνεται να προβλεφθεί ότι το δικαίωμα των νομιμοποιούμενων φορέων για την άσκηση αντιπροσωπευτικών αγωγών θα ασκείται με την επιφύλαξη της διασφάλισης των δικαιωμάτων του εναγόμενου, σύμφωνα με τις διατάξεις του Κώδικα Πολιτικής Δικονομίας, περί άσκησης προδήλως αβάσιμης αγωγής.

Τέλος, σε ότι αφορά στο Β΄ Μέρος του σχεδίου νόμου και το προσωρινό μέτρο γνωστοποίησης στο καταναλωτικό κοινό στοιχείων του ελεγχόμενου, σε περίπτωση πιθανολογούμενη παράβασης, πρέπει να πούμε, ότι, επί της αρχής, πρόκειται για ένα θετικό μέτρο, διότι προστατεύει και τους καταναλωτές από ευρείας κλίμακας παραβάσεις και τις σύννομες επιχειρήσεις και την ίδια την αγορά από αθέμιτες πρακτικές που πλήττουν τον υγιή ανταγωνισμό. Θα πρέπει, ωστόσο, για λόγους σεβασμού στην αρχή της αναλογικότητας και της αναγκαιότητας, να διασφαλιστεί η προστασία της φήμης σύννομων επιχειρήσεων από δημοσιοποίηση στοιχείων περί πιθανολογούμενων παραβάσεων, για τις οποίες θα αποδεικνύεται μετά τη δημοσιοποίηση, ότι στερούνται νομικό ερείσματος. Θα πρέπει, επιπλέον, να προβλεφθεί και η αντίστοιχη διαδικασία δημόσιας ανάκλησης της αρχικής ανακοίνωσης, ενώ σε κάθε περίπτωση πρέπει να προβλεφθεί και η τήρηση της αρχής της εμπιστευτικότητας μη αναγκαίων για την προστασία των καταναλωτών στοιχείων.

Τις υπόλοιπες παρατηρήσεις μας θα τις υποβάλαμε με αναλυτικό υπόμνημα.

Σας ευχαριστώ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει η κυρία Δεληκωστοπούλου.

**ΑΝΔΡΟΜΑΧΗ ΔΕΛΗΚΩΣΤΟΠΟΥΛΟΥ (Νομική σύμβουλος της Ένωσης Καταναλωτών - Η Ποιότητα της Ζωής (ΕΚΠΟΙΖΩ) και εκπρόσωπος της Πανελλήνιας Ομοσπονδίας Ενώσεων Καταναλωτών (ΠΟΜΕΚ) - «Η ΠΑΡΕΜΒΑΣΗ»):** Καλή σας μέρα και καλό μήνα.

 Αξιότιμε κύριε Υπουργέ, αξιότιμοι Βουλευτές, μέλη της Επιτροπής, κυρίες και κύριοι, η ΕΚΠΟΙΖΩ και η ΠΟΜΕΚ συμμετείχαμε με εκπροσώπους ενεργά στην πολύμηνη διαδικασία, στον διάλογο που έγινε και που οδηγεί στην ενσωμάτωση της συγκεκριμένης Οδηγίας που συζητούμε σήμερα. Είναι σε θετική κατεύθυνση σίγουρα. Ωστόσο, με απογοήτευση μπορώ να πω, ότι διαπιστώνουμε ότι το κατατεθέν, τελικά, νομοσχέδιο περιορίζει σημαντικά την προστασία των καταναλωτών, σε σχέση με το σχέδιο που τέθηκε σε δημόσια διαβούλευση.

Η Οδηγία, πρέπει να θυμηθούμε, δεν έρχεται να αντικαταστήσει τους υφιστάμενους εθνικούς μηχανισμούς που με επιτυχία έχουν λειτουργήσει, εδώ και τριάντα χρόνια και σε αυτό δεν συμφωνούμε με τον ΣΕΒ και τις παρατηρήσεις που ακούσαμε λίγο νωρίτερα. Τονίζει ότι θα πρέπει να διατηρηθούν οι υφιστάμενες διατάξεις στην εθνική νομοθεσία για διαφορές που δεν εμπίπτουν στο παράρτημα 1 της Οδηγίας.

Εμείς τι κάνουμε σε αυτό το σημείο; Σε αντίθεση με ότι είδαμε στο σχέδιο που τέθηκε προς διαβούλευση, περιορίζουμε πάρα πολύ το πεδίο εφαρμογής συνολικά του νόμου και έτσι, αντί να διατηρήσουμε το ευρύ πεδίο εφαρμογής του υφιστάμενου ν.2251 και το λεκτικό που υπήρχε στο νομοσχέδιο που τέθηκε προς διαβούλευση, ως δια μαγείας έχουμε ένα παράρτημα με 74 νομοθετήματα. Εάν η παράβαση αφορά σε ένα από αυτά τα 74 νομοθετήματα, οι καταναλωτές και οι ενώσεις μπορούν να προσφύγουν στα δικαστήρια, ενώ για οτιδήποτε πέραν αυτού, δεν έχουμε δυνατότητα να προσφύγουμε στα δικαστήρια.

Τι σημαίνει αυτό; Η Βουλή νομοθετεί καθημερινά νέα νομοθετήματα, τα οποία άπτονται των δικαιωμάτων και των συμφερόντων των καταναλωτών. Δεν μπορούμε να τα επικαλεστούμε, γιατί, ακριβώς, έχει απαλειφθεί η πολύ σημαντική λέξη «ιδίως» από το άρθρο 10α΄ στο πεδίο εφαρμογής του νόμου και σε αυτό σας εφιστούμε την προσοχή και θεωρούμε ότι είναι πολύ σημαντικό να επανέλθει. Ήδη, έχουμε εντοπίσει νομοθετήματα που αφορούν στον ανταγωνισμό, τις διαφημίσεις, τη προστασία της υγείας των καταναλωτών, που δεν περιλαμβάνονται σε αυτό το παράρτημα.

Ένα δεύτερο σημείο που θα ήθελα να τονίσω, είναι ότι η Οδηγία προτρέπει τη λήψη μέτρων που θα εξασφαλίσουν, ότι οι Ενώσεις Καταναλωτών δεν εμποδίζονται να προσφύγουν στη Δικαιοσύνη, λόγω των εξόδων που συνεπάγεται μία τέτοια διαδικασία. Πολύ σωστά το νομοσχέδιο ορίζει, ότι υπάρχει απαλλαγή από την καταβολή του δικαστικού ενσήμου, όπως λέμε, που είναι ένα πολύ σημαντικό έξοδο, όταν οι αγωγές έχουν αίτημα τη λήψη ενός μέτρου επανόρθωσης ή αποκατάστασης. Αυτό, σαφώς, θα πρέπει να επεκταθεί και στην περίπτωση που αντικείμενο της αγωγής είναι η καταβολή χρηματικής ικανοποίησης,η αστική κύρωση, όπως λέμε, λόγω της αντικαταναλωτικής συμπεριφοράς και τότε να μην οφείλεται να καταβληθεί δικαστικό ένσημο. Έτσι, το σημείο του άρθρου 10ιβ΄, η παρ.4, θα πρέπει να συμπληρωθεί, αντίστοιχα, με αυτό που περιλαμβάνει η παρ.6 και είναι πολύ σημαντικό. Ήδη, η πείρα των τριάντα ετών που ασκούμε συλλογικές αγωγές, ως «ΕΚΠΟΙΖΩ» και είμαστε η οργάνωση που τις έχει χρησιμοποιήσει περισσότερο αυτόν τον πάρα πολύ σημαντικό θεσμό, έχουμε δείξει ότι τον χρησιμοποιούμε με πάρα πολύ φειδώ, με πάρα πολύ μεγάλη προσοχή και κανείς δεν έχει λόγο να φοβάται, εάν διευκολυνθούμε ακόμη περισσότερο στην άσκηση τέτοιων αγωγών.

Δυστυχώς, βλέπουμε, ότι σημαντικά σημεία της Οδηγίας, δεν έχουν υλοποιηθεί. Οι κυρώσεις που θα μπορούσαν να προβλέπονται, σε περίπτωση που έμποροι προμηθευτές παρανομούντες δεν συμμορφώνονται με αποφάσεις που τους αφορούν, αυτό, ουδόλως, αποτελεί αντικείμενο του νομοσχεδίου και εν γένει βλέπουμε μία υποβάθμιση, δυστυχώς, των ενώσεων καταναλωτών, ενώ τα κριτήρια που πρέπει να πληρούν οι ενώσεις, για να είναι εγγεγραμμένες στο μητρώο και να ασκούν συλλογικές αγωγές, ενώ ήταν αντικείμενο του νόμου, τώρα αυτό γίνεται αντικείμενο υπουργικών αποφάσεων.

Το σύστημα διαχείρισης των καταγγελιών που προβλέπεται, δεν έχει κάποια προτεραιοποίηση των καταγγελιών, ποιες θα εξετάζονται κατά προτεραιότητα, με αποτέλεσμα, θεωρούμε να μην είναι αποτελεσματικό.

Όσο για το phishing, για το οποίο έχει γίνει πάρα πολύ μεγάλο λόγος, με πολύ μεγάλη έκπληξη είδαμε ένα, εντελώς, διαφορετικό κείμενο από αυτό που είχε τεθεί προς διαβούλευση. Έχουν προστεθεί διατάξεις, οι οποίες, στην ουσία, καθιστούν μη εφαρμόσιμη την αίτηση του καταναλωτή για αποζημίωση. Τίθενται, απλώς, κάποια κριτήρια. Οι τράπεζες θα πρέπει να δείξουν, ότι έχουν εξελιγμένους μηχανισμούς ελέγχων. Αν το δείξουν αυτό, είναι αρκετό, για να μην έχουν καμία ευθύνη, ούτε καν να πρέπει να δείξουν ότι έχουν αποτελεσματικούς μηχανισμούς ελέγχων. Ακόμη και σημασία θα είχε και η προσθήκη αυτής της λέξης. Το αποτέλεσμα ποιο είναι; Ούτε οι καταναλωτές θα μπορούν να βρουν τα δίκιο τους, ούτε και τα δικαστήρια να βγάλουν αποφάσεις. Η ευθύνη της τράπεζας μειώνεται στο ελάχιστο. Άρα, στην ουσία, αναιρείται η διάταξη ως καταρχάς ήταν το κείμενό της.

 Εν τέλει, θέλω να σημειώσω, ότι πρέπει να ενισχύσουμε τους καταναλωτές. Οι παράγοντες της αγοράς δεν έχουν λόγο να φοβούνται τίποτα. Για την ενίσχυση των καταναλωτών, σας παραπέμπουμε στο υπόμνημα που έχουμε καταθέσει και που πρόκειται να συμπληρωθεί.

Ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Εμίρης.

**ΙΩΑΝΝΗΣ ΕΜΙΡΗΣ (Πρόεδρος του Ερευνητικού Κέντρου Καινοτομίας στις Τεχνολογίες, της Πληροφορίας των Επικοινωνιών και της Γνώσης «Αθηνά»):** Ευχαριστούμε για την πρόσκληση.

Αξιότιμοι κύριοι Υπουργοί, αξιότιμοι βουλευτές, εγώ θα αναφερθώ στα άρθρα 58 έως 63 και 81, που αφορά ερευνητικούς φορείς. Η διάταξη του άρθρου 58, προβλέπει την ίδρυση και λειτουργία επιτροπών ισότητας των φύλων. Τη χαιρετίζουμε, καθώς ήταν αίτημα και της Συνόδου των Προέδρων Ερευνητικών Κέντρων και είναι, απολύτως, θετική.

 Η διάταξη του άρθρου 59, προβλέπει την Ίδρυση Νέου Ινστιτούτου Ρομποτικής στο Ερευνητικό Κέντρο «Αθηνά». Αυτό είναι μία πολύ σημαντική εξέλιξη για τη χώρα, διότι, όπως ξέρετε, η έρευνα στην Ελλάδα είναι μία «βαριά βιομηχανία», έχουμε εξαιρετικούς επιστήμονες σε τομείς, όπως η ρομποτική και τα αυτόνομα συστήματα και το Ινστιτούτο αυτό έρχεται να «γεφυρώσει» το χάσμα, μεταξύ βασικής έρευνας, εφαρμοσμένης έρευνας, καινοτομίας και τεχνολογικών προόδων, είτε σε εθνικό, είτε σε ευρωπαϊκό επίπεδο.

Με το άρθρο 60, εξορθολογίζονται οι διοικητικές ποινές που επιβάλλονται σε Διευθυντές Ινστιτούτων ή Ερευνητικών Κέντρων για την υποβολή εκθέσεων πεπραγμένων.

Με το άρθρο 61, προβλέπεται το πρόγραμμα και οι υποχρεώσεις του ειδικού επιστημονικού τεχνικού προσωπικού, ώστε να ευθυγραμμίζεται με το αντίστοιχο προσωπικό των Πανεπιστημίων, των ΑΕΙ.

 Με το άρθρο 62, το οποίο, επίσης, χαιρετίζουμε, ήταν πάγιο αίτημα της Συνόδου μας. «Χτίζεται» η επιβράβευση των ερευνητικών φορέων, με ποσοστό 5% για τα ερευνητικά προγράμματα που προσελκύουν ανταγωνιστικά από την Ε.Ε.. Πρέπει να σας πω, ότι εκπροσωπώντας εν μέρει και τη Σύνοδο των Ερευνητικών Κέντρων, εκεί έχουμε ένα Return on Investment (ROI), περίπου, 10. Δηλαδή, με 2 εκατ. πολύ συγκεκριμένα τακτική επιχορήγηση, το Ελληνικό Κέντρο «Αθηνά» έχει έναν προϋπολογισμό 20 εκατομμυρίων. Καταλαβαίνετε, λοιπόν, ότι αυτό το άρθρο λειτουργεί ως επιβράβευση και κίνητρο για τους ερευνητές μας.

 Με το άρθρο 63, επιδιώκεται η κανονικοποίηση διαδικασιών που αφορούν στην έκδοση βεβαιώσεων πίστωσης στις διαδικασίες εκλογής και εξέλιξης του ερευνητικού προσωπικού. Εκεί υπήρχε ένα διοικητικό κενό, το οποίο, ίσως, οφείλεται και στη μεταφορά της Γενικής Γραμματείας από το ένα Υπουργείο στο άλλο. Η παρούσα διάταξη, επίσης, ήταν πάγιο αίτημα της Συνόδου μας, έρχεται να καλύψει αυτό το διοικητικό κενό, είναι πολύ συγκεκριμένη, τη χαιρετίζουμε, αλλά έχουμε σε αυτό το σημείο μία νομοτεχνική βελτίωση προτείνει και θα ήθελα να την επισημάνω. Η πρότασή μας είναι, πέραν της κανονικοποίησης, η οποία είναι πολύ ορθά διατυπωμένη, θα θέλαμε να προβλεφθεί η μη απαίτηση έκδοσης βεβαίωσης πίστωσης, όταν πρόκειται για εξελίξεις, οι οποίες είναι εσωτερικές. Δηλαδή, για θέσεις από βαθμίδα β΄ σε α΄, οι οποίες είναι εσωτερικές εξελίξεις, είναι προσωποπαγείς, καθώς και στη περίπτωση αφυπηρέτησης ή παραίτησης ερευνητή, όπου προκηρύσσεται η θέση από το Διοικητικό Συμβούλιο του Οργανισμού, να μην χρειάζεται να ξαναπάμε όλη τη διαδικασία στη Γενική Γραμματεία και στο Υπουργείο, για την έκδοση βεβαίωσης πίστωσης. Αυτό είναι μία νομοτεχνική βελτίωση, δεν βλέπω να ισχύσει, αλλά θα ήθελα να την τονίσω εκ μέρους και της Συνόδου των Προέδρων.

 Το άρθρο 81, ευθυγραμμίζει την εθνική πολιτική με τις Οδηγίες της Ε.Ε., σε ότι αφορά στα αναλωθέντα καύσιμα και ραδιενεργά απόβλητα. Προφανώς είναι πολύ θετική.

 Κλείνοντας, να σημειώσω μία διάταξη, η οποία, τελικά, δεν περιελήφθη στο τελικό νομοσχέδιο. Την είχαμε προτείνει εκ μέρους και πάλι της Συνόδου των Προέδρων Ερευνητικών Κέντρων και Τεχνολογικών Φορέων και αφορά στην αναγνώριση προϋπηρεσίας ερευνητών ή ειδικών λειτουργικών επιστημόνων, σε ευθυγράμμιση του αντίστοιχου προσωπικού στα ΑΕΙ. Θα θέλαμε να αναγνωριστεί η προϋπηρεσία των ερευνητών μας σε πανεπιστήμια της ημεδαπής, ανεξαρτήτως της συμβατικής σχέσης. Έχουν αναγνωριστεί, έχουν διατυπωθεί, σε προηγούμενα νομοθετήματα, η αναγνώριση προϋπηρεσίας, είτε σε ΑΕΙ της ημεδαπής, είτε της αλλοδαπής, αλλά εκκρεμεί αυτή η ειδική περίπτωση. Δηλαδή, ΑΕΙ της ημεδαπής και συμβατικές σχέσεις που δεν είναι οι κλασικές, δεν είναι μία σχέση εργασίας, δηλαδή, με δημόσιο φορέα. Αυτό ήθελα να σημειώσω, θα τα υποβάλλουμε και γραπτώς, παραμένω διαθέσιμος για ερωτήσεις σας. Ευχαριστώ πάρα πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Ραυτόπουλος.

**ΑΠΟΣΤΟΛΟΣ ΡΑΥΤΟΠΟΥΛΟΣ (Εκπρόσωπος του Ινστιτούτου Εργασίας της Γενικής Συνομοσπονδίας Εργατών Ελλάδος (ΓΣΕΕ) - Πρόεδρος του Δ.Σ. της Ένωσης Εργαζομένων Καταναλωτών Ελλάδας (ΕΕΚΕ)):** Καλημέρα, καλό μήνα.

Κύριε Πρόεδρε, κύριε Υπουργέ, κύριοι Βουλευτές, σε συνέχεια της διαβούλευσης, στο πλαίσιο της ενσωμάτωσης Οδηγίας της Ε.Ε. 2020/1828 στην εθνική νομοθεσία, στην οποία η Ένωση Εργαζομένων Καταναλωτών συμμετείχε και ενόψει της σημερινής ακρόασης των φορέων, επισημαίνουμε τις εξής παρατηρήσεις μας περιληπτικά.

Πρώτον, αποτελεί, αναμφισβήτητα, θετικό βήμα προς την κατεύθυνση της προστασίας των καταναλωτών, η διεύρυνση της δυνατότητας των ενώσεων καταναλωτών να ασκούν αντιπροσωπευτικές αγωγές, κατά των προμηθευτών και πωλητών, για να σταματήσει μία παράνομη συμπεριφορά. Το γεγονός της αναγνώρισης αυτής της δυνατότητας στις ενώσεις είναι ένα αρκετά αποτελεσματικό μέτρο προστασίας των καταναλωτών και διόρθωση αδυναμιών της αγοράς, ιδίως, λόγω του αποτρεπτικού χαρακτήρα τους και της εξοικονόμησης εξόδων, με παράλληλο οικονομικό όφελος για τους καταναλωτές.

Δεύτερον, είναι, όμως, άκρως ανησυχητικό, ότι στο ίδιο νομοσχέδιο θεσμοθετείται το δικαίωμα σε οποιονδήποτε Δήμαρχο να ορίσει όσες Κυριακές και όσες περιοχές επιθυμεί τη λειτουργία των καταστημάτων. Δεν περιορίζεται, όμως, η διάταξη αυτή, στην εξυπηρέτηση, για παράδειγμα, της τουριστικής ανάπτυξης ενός Δήμου, αλλά δίνεται η δυνατότητα του ανοίγματος των καταστημάτων τις Κυριακές παντού. Η εκτεταμένη εφαρμογή του μέτρου αυτού θα οδηγήσει σε αθέμιτο ανταγωνισμό, μεταξύ τόσο των επιχειρήσεων, όσο και των αστικών περιοχών και Δήμων μεταξύ τους, με αποτέλεσμα, ακόμη και αυτοί οι Δήμαρχοι που δεν θελήσουν αρχικά να συμμετέχουν, να οδηγούνται στη λήψη της σχετικής απόφασης. Η απελευθέρωση της κυριακάτικης αργίας ωφελεί μόνο τις μεγάλες αλυσίδες που μπορούν να απορροφήσουν το σχετικό κόστος, ενώ θα εξαφανίσει, κατ’ ουσία, τις μικρομεσαίες εμπορικές επιχειρήσεις, αφού θα τις επιβαρύνει με λειτουργικά έξοδα. Εγκυμονεί κινδύνους για περαιτέρω απορρύθμιση της εγχώριας αγοράς, ενώ δημιουργεί σοβαρά και μη αναστρέψιμα προβλήματα για το σύνολο των εργαζομένων στο εμπόριο. Είναι ξεκάθαρο ότι η γενίκευση της λειτουργίας των καταστημάτων τις Κυριακές εξυπηρετεί κατευθυνόμενες επιδιώξεις, αφού παραβιάζει τις αρχές του ίσου ανταγωνισμού, καταστρέφει τις μικρές επιχειρήσεις και εκμηδενίζει τον ελεύθερο χρόνο της οικογενειακής και προσωπικής ζωής των εργαζομένων.

 Θα ήθελα να κάνω άλλη μία παρατήρηση, στη διάταξη του άρθρου 16, του νομοσχεδίου, Παρατηρητήριο Τιμών στις υπεραγορές, στην ηλεκτρονική σελίδα του e-Καταναλωτής. Κατ’ αρχήν, μάς βρίσκει σύμφωνους το γεγονός, ότι θα υποχρεούνται από δω και πέρα οι αλυσίδες των σούπερ μάρκετ που έχουν 90 εκατομμύρια ευρώ τζίρο να αναρτούν τις τιμές τους. Όμως, εκείνο που θα θέλαμε να πούμε, επειδή αυτό δεν προκύπτει μέσα από την ιστοσελίδα e- Καταναλωτής, είναι ότι σε άλλα προϊόντα συμμετέχουν τρεις αλυσίδες, σε

άλλα προϊόντα πέντε ή οκτώ, είναι θετικό. Όμως, εκείνο που θα θέλαμε να σας επισημάνουμε, είναι το γεγονός, ότι εάν δεν υπάρχουν επιτόπιοι έλεγχοι, γνωρίζετε πάρα πολύ καλά, όπως σας καταθέσαμε, κύριε Υπουργέ, την έρευνά μας, ότι οι αλυσίδες σε πολλά προϊόντα αλλάζουν τις τιμές μέσα στην ημέρα και αυτό προκύπτει μέσα από τα στοιχεία που έχουμε και τα έχουμε θέσει στη διάθεσή σας. Ιδίως, στα ψαράδικα, στα νωπά προϊόντα, αλλάζουν, συνεχώς, τιμή. Άλλη τιμή έχουν το πρωί, άλλη τιμή έχουν το μεσημέρι, άλλη τιμή έχουν το βράδυ. Όπως, επίσης, άλλες τιμές έχουν τις καθημερινές, από Δευτέρα μέχρι Παρασκευή και άλλες τιμές έχουν το Σάββατο. Αυτό προκύπτει μέσα από την έρευνα, την οποία έχουμε κάνει και αυτό μπορεί να αποτραπεί μόνο με επιτόπιους ελέγχους, έτσι ώστε να διαπιστώσει και η ΔΙΜΕΑ τα προβλήματα που υπάρχουν και διαπιστώνονται καθημερινά.

Το δεύτερο πρόβλημα που υπάρχει είναι ότι οι τιμές στα προϊόντα. Όπως προβλέπει η διάταξη, από τις 10.00΄ έως τις 10.00΄ της άλλης μέρας, είναι υποχρεωτικό για όλους που αναφέρονται μέσα στις αλυσίδες, με τζίρο άνω των 90 εκατομμυρίων, να δίνουν τις τιμές τους. Επίσης, εκτός από τους ελέγχους που θα κάνει η ΔΙΜΕΑ, να παρακολουθούμε και εμείς, ως ενώσεις καταναλωτών, προκειμένου να διαπιστώνουμε τις στρεβλώσεις, τις οποίες παρουσιάζουν καθημερινά οι αλυσίδες.

Κλείνοντας, κύριε Πρόεδρε, εκείνο που θα θέλαμε να ξέρουμε, είναι ποια είναι αυτά -με την απόφαση του Γενικού Γραμματέα- τα προϊόντα που θα συμμετέχουν σε αυτή τη διάταξη. Ποια είναι τα προϊόντα που θα θέλουμε να γίνονται γνωστά. Ιδίως, να πούμε, ότι πρέπει να είναι προϊόντα διατροφής και πρώτης ανάγκης, τα οποία χρησιμοποιεί το κάθε νοικοκυριό στην καθημερινότητά του. Σας ευχαριστώ πολύ και είμαι στη διάθεσή σας.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Γεωργόπουλος.

**ΘΕΟΔΩΡΟΣ ΓΕΩΡΓΟΠΟΥΛΟΣ (Πρόεδρος του Συνδέσμου Ελληνικού Οίνου):** Καλημέρα σας και καλό μήνα. Αξιότιμε κύριε Υπουργέ, αξιότιμες κυρίες και κύριοι βουλευτές, ευχαριστούμε πολύ για την πρόσκληση.

Να επισημάνω ότι ο Σύνδεσμος Ελληνικού Οίνου είναι ο ιστορικός φορέας εκπροσώπησης της ιδιωτικής οινοποιίας από το 1949. Θέλουμε να πούμε ότι συμμετείχαμε και στη διαβούλευση, προκειμένου να επισημάνουμε ότι η συγκεκριμένη διάταξη κινείται στη σωστή κατεύθυνση. Πρόκειται για ένα μέτρο που θέτει ένα πλαίσιο ρυθμιστικό σε μία πρακτική, η οποία υφίσταται, ούτως η άλλως, και είναι πολλά υποσχόμενη. Υφίσταται σε διάφορα σημεία της Ελλάδος, αλλά δεν ξέρουμε ακριβώς σε πόσα, γιατί πολλές φορές, γίνεται κατά τρόπο, μέχρι στιγμής, άναρχο. Σίγουρα, όμως, στη Σαντορίνη, στην Κεφαλονιά, στην Κρήτη, αλλά και στο εξωτερικό, σε χώρες, όπως η Γαλλία, η Ισπανία και αλλού.

Η μοναδική περίπτωση, επειδή ακούσαμε με πολλή προσοχή και τους Εισηγητές προχθές, που έχει εκφραστεί κάποια επιφύλαξη, αφορά στις Ηνωμένες Πολιτείες, από το ΤΤΒ, όπου και εκεί, όμως, αναγνωρίζει ότι δεν υπάρχουν ενδείξεις εισδοχής του θαλάσσιου νερού στο μπουκάλι, για λόγους, υποτίθεται, δημόσιας ασφάλειας. Αυτό, όμως, που επισημαίνει στο σημείωμά της η συγκεκριμένη Ομοσπονδιακή Αρχή, είναι, ακριβώς, να καταδείξει, ότι δεν μπορεί να γίνεται αυτή η διαδικασία της παλαίωσης των οίνων, κατά τρόπο άναρχο. Αυτό, ακριβώς, έρχεται να επιτύχει το παρόν νομοσχέδιο. Να βάλει τάξη σε αυτό, καθ’ όσον, μάλιστα, προβλέπει τον έλεγχο από εξειδικευμένο φορέα πιστοποίησης. Πρόκειται για μία ρύθμιση, λοιπόν, που κινείται στη σωστή κατεύθυνση και η οποία δημιουργεί τις συνθήκες για ένα σημαντικό κέρδος για την ελληνική οινοποιία.

Δεν θέλω να μπω σε τεχνικές λεπτομέρειες. Πάντως, καταδεικνύεται από τις επιστημονικές μελέτες, από την επιστημονική κοινότητα, ότι δημιουργούνται νέες προοπτικές για την τέχνη της οινοποιίας από αυτή την υποθαλάσσια παλαίωση των οίνων. Πρόκειται για αναερόβια παλαίωση, με σταθερή θερμοκρασία, απόλυτο σκοτάδι, κ.λπ. και η επιστημονική κοινότητα έχει αποφανθεί. επί του σημαντικού χαρακτήρα και του νέου αυτού μονοπατιού που ανοίγεται για την τέχνη της οινοποιίας.

Να πούμε, επίσης, και αυτό είναι αρκετά σημαντικό, ότι πρόκειται για ένα μέτρο με έντονο αναπτυξιακό χαρακτήρα. Δηλαδή, η διασύνδεση με τον εναλλακτικό τουρισμό και η ενθάρρυνση της συλλογικής δράσης, καθ’ όσον αυτό μπορεί να γίνει μέσα από τα θαλάσσια περιφερειακά πάρκα, προκειμένου οι ενώσεις των οινοπαραγωγών να μπορέσουν να πράξουν συνολικά προς αυτή την κατεύθυνση, είναι κάτι που είναι στη σωστή κατεύθυνση.

Το πιο σημαντικό και αυτό θέλουμε ως Σύνδεσμος Ελληνικού Οίνου να τονίσουμε, είναι ότι καταπολεμάται ο αθέμιτος ανταγωνισμός. Υπάρχουν, αυτή τη στιγμή, πολλές τέτοιες πρακτικές, οι οποίες γίνονται κατά τρόπο άναρχο. Έρχεται, λοιπόν, η ρύθμιση, να εφαρμόσει τους ίδιους κανόνες, να εφαρμόσει κανόνες επισήμανσης και με αυτόν τον τρόπο, να επιτρέψει σε όλους, μικρούς, μεσαίους και μεγάλους οινοποιούς, να πράξουν αυτό που εκείνοι κρίνουν καλύτερο για το καλό της επιχείρησής τους, αλλά, βεβαίως, και για το καλό του καταναλωτή.

Επίσης, θα πρέπει να πούμε, ότι είναι σημαντικό μέτρο αυτή η ρύθμιση -και αυτό απαντά και σε μία άλλη κριτική- γιατί έρχεται να θέσει την εξισορρόπηση, μεταξύ της επιχειρηματικότητας και του δημοσίου συμφέροντος, καθ’ όσον το δημόσιο συμφέρον ορίζεται εδώ, είτε αφορά στην αλιεία, είτε αφορά στη ναυσιπλοΐα, είτε αφορά σε άλλα ζητήματα χρήσης των θαλασσίων ζωνών και του πυθμένα, κατά τρόπο συγκεκριμένο και όχι γενικόλογο.

Ωστόσο, το μόνο που θέλουμε να επισημάνουμε και θεωρούμε ότι χρήζει βελτίωσης, αφορά στο άρθρο 41, παρ.7 του νομοσχεδίου, που έχει να κάνει με τη ρητή σύμφωνη γνώμη επτά Υπουργείων, προκειμένου να οριστεί το σημείο πόντισης των οίνων που θα υποστούν την υποθαλάσσια παλαίωση. Θεωρούμε ότι αυτή η ρητή σύμφωνη γνώμη ενέχει τον κίνδυνο να εξουδετερωθεί η εν λόγω διαδικασία. Υπάρχει πάντα η δυνατότητα ανέλκυσης, εφόσον αυτό επιβάλλεται για λόγους περιβαλλοντικούς. Και προς αυτή την κατεύθυνση, προτείνουμε καλύτερα να τεθεί ένα όριο χρονικό, μετά από το οποίο να μπορεί να θεωρείται τεκμαρτή η σύμφωνη γνώμη των Υπουργείων.

Ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Μακρής.

**ΑΝΤΩΝΙΟΣ ΜΑΚΡΗΣ (Πρόεδρος του Συνδέσμου Επιχειρήσεων Λιανικής Πώλησης Ελλάδας, ΣΕΛΠΕ):** Καλημέρα κύριε Υπουργέ, κύριε Γενικέ, αγαπητοί συνάδελφοι. Να έχουμε έναν καλό μήνα. Ευχαριστούμε πολύ για την πρόσκληση.

Θεωρώ ότι εμείς οι άνθρωποι της αγοράς οφείλουμε να ενημερώνουμε τους συμπολίτες μας Βουλευτές και όλο το Κοινοβούλιο για θέματα που δεν είναι υποχρεωμένοι να τα ξέρουν, αλλά πρέπει να τα ακούσουν για να αποφασίσουν ότι θέλουν και ό,τι πρέπει. Μην ξεχνάμε κάτι, ότι ένα μεγάλο κομμάτι του ΑΕΠ το «χτίζει» το λιανεμπόριο, όπως και το ότι ένα μεγάλο κομμάτι της απασχόλησης είναι ένα κομμάτι του λιανεμπορίου που το δημιουργεί. Επίσης, θέλω να θυμίσω κάτι, που ίσως να μην είναι γνωστό γενικώς, ότι το 17% με 18% του τζίρου που γίνεται στα πολυσυλλεκτικά σημεία, είτε αυτά είναι μεγάλες πόλεις, είτε μεγάλα κέντρα μέσα στις πόλεις, γίνεται από τουρίστες που είναι τρίτων χωρών και επειδή μετράμε τα voucher των επιστροφών του ΦΠΑ, από εκεί φαίνεται ότι γίνεται ένα μεγάλο κομμάτι, αλλά δεν έχουμε τον τρόπο να μετρήσουμε τι γίνεται από τους συμπολίτες μας της Ευρώπης. Άρα, το λιανεμπόριο δημιουργεί ΑΕΠ και από τους συμπολίτες μας και από τους τουρίστες που έρχονται στη χώρα και έτσι πρέπει, ασχέτως αν είναι το μεγάλο, το μικρό, κατά περιοχές και οτιδήποτε άλλο.

Επίσης θέλω να πω, παρουσία του κ. Υπουργού και του κ. Γενικού, ότι έχουμε μία πάρα πολύ καλή συνεργασία με το Υπουργείο. Δεν συμφωνούμε σε όλα, αλλά υπάρχει επικοινωνία και αυτό είναι μεγάλο θέμα, γιατί η αγορά «τρέχει» και πρέπει ταυτόχρονα να «τρέχουν» και οι συνεννοήσεις.

Έρχομαι στα θέματα των Κυριακών και θέλω να πω το εξής. Το ορθό ενός μέτρου αποδεικνύεται από τη συμμετοχή των πολιτών και επειδή η συμμετοχή των πολιτών δεν εξαρτάται μόνο από τον νόμο, αλλά και από τη γνώση τους ποιες Κυριακές είμαστε ανοιχτά, θα θεωρούσαμε ότι θα έπρεπε το Υπουργείο κάποια στιγμή, αν όχι σήμερα, στο μέλλον, να ξαναδεί το θέμα, έτσι ώστε οι συμπολίτες μας να ξέρουν ποιες Κυριακές είμαστε ανοιχτοί και να μην πρέπει συνέχεια να τους ενημερώνουμε, κάτι που δεν γίνεται εύκολα.

Θα συμφωνήσω με τον κ. Καφούνη ότι η Κυριακή του Νοέμβρη πρέπει να πάει μετά την Black Friday. Αποδείχθηκε φέτος περίτρανα αυτό με τη σωστή κίνηση του Υπουργείου που ο τζίρος ήταν πάρα πολύ μεγάλος.

Επίσης, θα ήθελα να παρακαλέσω τον κ. Υπουργό και τον κ. Γενικό, ότι η Κυριακή του Μαΐου που έτσι κι αλλιώς είναι «ξεκάρφωτη» πια, να έρθει ως δεύτερη Κυριακή στις εκπτώσεις του Ιανουαρίου, έτσι ώστε να γίνει και αυτή θεματική Κυριακή, για να υπάρχει αποτελεσματικότητα, όσον αφορά και τον τζίρο των καταστημάτων, άρα και τους φόρους που θα εισπράξει η Πολιτεία.

Επίσης, θέλω να πω, επειδή συζητήθηκε πολύ ο ανταγωνισμός, είναι ότι ο χειρότερος ανταγωνιστής μας σήμερα στη χώρα είναι η κυκλοφορία του παράνομου χρήματος. Γίνονται πωλήσεις «μαύρες», χωρίς να αποδεικνύονται δια εγγράφων και η Πολιτεία να εισπράττει και αυτός είναι ο χειρότερος ανταγωνιστής και στην απασχόληση και σε όλα.

Επιπλέον, θέλω να πω, ότι στο άρθρο 19, για τις Κυριακές το κυρίως πρόβλημα δημιουργείται στα τέλη του χρόνου με τις γιορτές. Υπάρχει νόμος του Υπουργείου, ο οποίος δίνει το δικαίωμα για τις Κυριακές των εκπτώσεων, να έρχεται η εταιρεία να δίνει και την προηγούμενη εβδομάδα το, ρεπό έτσι ώστε να διευκολυνόμαστε, όπως μέχρι σήμερα.

 Ακόμη θέλω να σημειώσω το εξής. Εφόσον βλέπουμε, ότι το ποσοστό των συμπολιτών από την Ευρώπη, αλλά και των ξένων από τρίτες χώρες, είναι πολύ μεγάλο στον τζίρο που γίνεται στην Ελλάδα, θεωρώ ότι πρέπει να ξαναδείτε, κύριε Υπουργέ, το κομμάτι Πυλαίας, Βουλιαγμένης, Μαρούσι, όλες αυτές τις μεγάλες περιοχές, που, ούτως ή άλλως, δεν έχει σημασία ποιος θα πάρει τον τζίρο, αλλά να τον πάρει εγγράφως. Να πάρει η Πολιτεία τους φόρους, για να μπορεί να βοηθήσει, όπως βοηθάει μέχρι σήμερα τους συμπολίτες μας. Αν δεν υπάρχει τζίρος, δεν υπάρχει βοήθεια, δεν υπάρχει φόρος, δεν υπάρχει τίποτα.

Το τελευταίο που θέλω να πω, είναι ότι έχουμε ένα μεγάλο θέμα με τα ωράρια των παραδόσεων, αυτό που έγινε στο κέντρο των Αθηνών. Ευτυχώς, δεν έχει λειτουργήσει ακόμα, αλλά όταν λειτουργήσει θα είναι τεράστιο θέμα, λόγω της έλλειψης προσωπικού και εδώ θέλω να πω, ότι η έλλειψη του προσωπικού «χτυπάει» και σε άλλα πράγματα. Το «καλάθι του νοικοκυριού» που πολύ σωστά δημιουργήθηκε, δημιούργησε μία αναστάτωση στην αγορά με την καλή έννοια του όρου και ξαναλειτούργησε ο ανταγωνισμός, όχι μόνο στα προϊόντα που ήταν μέσα στο καλάθι, αλλά και τα λοιπά που έχαναν μερίδια μπήκαν στο «παιχνίδι», προς όφελος του καταναλωτή.

Έρχομαι, λοιπόν, στο διά ταύτα. Οι έλεγχοι γίνονται πολλοί και σωστά. Όμως, δεν είναι οι έλεγχοι μόνο του Υπουργείου Ανάπτυξης. Είναι από το Υπουργείο Οικονομικών, είναι από το Υπουργείο Αγροτικής Ανάπτυξης, είναι πάρα πολλοί οι έλεγχοι και βλέπουμε ότι έχουν συμπέσει όλοι σωστά, αλλά όχι, απολύτως, σωστά, μόνο στη λιανική. Μα, η αλυσίδα παραγωγής του προϊόντος, μέχρι την τελική μορφή που παίρνει, όταν έρχεται στο σημείο της λιανικής, έχει μία μεγάλη γκάμα, που πρέπει να γίνονται έλεγχοι αντίστοιχοι, όπως πολύ σωστά γίνονται στο λιανεμπόριο, στην παραγωγή των πρώτων υλών στην εισαγωγή, στους μεταπράτες και σε όλες τις διαδικασίες και όχι όλοι να έχουν «πέσει», με την καλή έννοια του όρου, μόνο στο λιανεμπόριο. Εμείς ότι παίρνουμε πουλάμε και κάνουμε μία τεράστια προσπάθεια και να συγκρατήσουμε τον κόσμο μας και να βρούμε καινούργιο να μπει μέσα και να προσφέρουμε.

Ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Τσεμπερλίδης.

**ΝΙΚΟΛΑΟΣ ΤΣΕΜΠΕΡΛΙΔΗΣ (Πρόεδρος του Κέντρου Προστασίας Καταναλωτών- ΚΕΠΚΑ):** Ευχαριστώ, κύριε Πρόεδρε.

Καλημέρα στον κ. Υπουργό και στους αξιότιμους κ.κ. Βουλευτές. Σίγουρα στα τρία λεπτά, δεν μπορώ παρά να μιλήσω πολύ σύντομα για ένα τεράστιο νομοθέτημα.

Ξεκινάω από το θετικό. Πιστεύω με πολιτική βούληση ξεκίνησε μία διαβούλευση 21/10 και ολοκληρώθηκε 21/7, κράτησε περίπου δέκα μήνες, πάρα πολύ σημαντική και έρχεται αμέσως το επόμενο βήμα. Η κατάθεση του νομοσχεδίου στη Βουλή προξενεί προβληματισμό, γιατί πολλά σημεία που θα έπρεπε να ενσωματωθούν στην πρόταση, αφήνονται στη διάθεση του Υπουργού. Είναι δέκα, έντεκα σημεία και από αυτά τα τέσσερα- πέντε είναι πολύ κρίσιμα. Διαπιστώνουμε, δηλαδή, τη μεταφορά σε ένα θεσμικό όργανο της εκτελεστικής εξουσίας, να της μεταφέρουν το θεσμικό όργανο της νομοθετικής εξουσίας. Αυτό προκαλεί αλγεινή εντύπωση, γιατί πράγματα που είναι δεδομένα δεν έπρεπε να μεταφερθούν, όπως είναι, για παράδειγμα, τα σχετικά τηρούμενα βιβλία και ο τρόπος πιστοποίησης των ενώσεων καταναλωτών. Είναι θέμα να μπει σε υπουργική απόφαση; Αυτά δεν μπορεί να συμβαίνουν. Όπως είναι και η απόφαση για προθεσμίες, σε περίπτωση συμβιβασμού. Όλα αυτά μπορούν να δημιουργήσουν προβλήματα μέχρι ακύρωση.

 Δεν ξέρω αν θα καταφέρουμε να τα αλλάξουμε. Αν δεν καταφέρουμε να τα αλλάξουμε, πρέπει να μπει, τουλάχιστον, χρονικός περιορισμός, εντός δεκαπέντε ημερών από την ψήφιση του νόμου να υπάρξουν και υπουργικές αποφάσεις. Διαφορετικά θα έχουμε σοβαρά προβλήματα.

Δεύτερον, το παράρτημα των νομοθεσιών -έγινε αναφορά και από την κυρία Δεληκωστοπούλου από την ΕΚΠΟΙΖΩ, είναι πολύ σημαντικό. Βάλτε μία λέξη «ενδεικτικά», γιατί διαφορετικά δεν θα έχουμε πρόβλημα μόνο με νομοθεσίες που είναι εκτός, αλλά θα έχουμε πρόβλημα και με τις διασυνοριακές. Θα έρθει κάποιος να κάνει διασυνοριακή αγωγή και θα «τινάζει στον αέρα» όλη την ιστορία της νομοθεσίας. Άρα, έχουμε πρόβλημα με αυτόν τον πίνακα.

 Κλείνω λέγοντας την ιστορία που έχει να κάνει με τις τράπεζες που είναι πολύ σημαντική. Τι προσθέτουμε εκεί, πέρα από τις κυρώσεις που βάζουμε; Λέμε, ότι αν οι τράπεζες αποδείξουν ότι έχουν μηχανισμούς ελέγχου που αξιοποιούν τεχνολογίες τεχνητής νοημοσύνης απαλλάσσονται. Ποια τράπεζα δεν εφαρμόζει διαδικασίες τεχνητής νοημοσύνης; Υπάρχει; Όλες οι τράπεζες. Άρα, απαλλάσσονται; Είναι λάθος. Υπάρχουν ειδικοί και μπορείτε να τους ρωτήσετε. Δεν είναι το πρόβλημα να έχω τεχνητή νοημοσύνη, είναι πρόβλημα το πώς στήνω την τεχνητή νοημοσύνη. Ποιος στήνει τους αλγόριθμους; Ποιος δίνει τα δεδομένα; Ποια θα πρέπει να λαμβάνει υπόψη του και με ποιον τρόπο εκπαιδεύεται; Άρα, το σημαντικό είναι, αν είναι αποτελεσματική και μπορεί να αποδώσει, ακριβώς, την ευθύνη στις τράπεζες ή όχι. Άρα, αυτός ο όρος πρέπει να εξαιρεθεί, γιατί θα χρησιμοποιείται κυρίως από τις τράπεζες και δεν θα υπάρχει καμία προστασία. Αν συνεχίσετε να τον έχετε αυτόν τον όρο μέσα, διαγράψτε και το υπόλοιπο, δεν υπάρχει λόγος. Δεν θα έχει κανένα αποτέλεσμα. Όταν θα στρεφόμαστε στις τράπεζες, θα λένε ότι έχουν τεχνητή νοημοσύνη, τελείωσε το θέμα.

Ευχαριστώ πολύ, κύριε Πρόεδρε.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Υπουργός.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ένα λεπτό μόνο, για να μην δημιουργούνται εντυπώσεις.

Ως προς τον τρόπο της νομοθέτησης. Ο νόμος ισχύει από τον Ιούνιο του 2023. Είναι επαρκές το διάστημα, για να εκδοθεί η δευτερογενής νομοθεσία. Σύμφωνα με τους κανόνες καλής νομοθέτησης που έχουμε στο Κοινοβούλιο, δεν επιτρέπεται να νομοθετούμε για λεπτομερειακά θέματα στη νομοθεσία. Άρα, οι κανόνες καλής νομοθέτησης επιβάλλουν αυτές οι ρυθμίσεις να συμπεριλαμβάνονται σε υπουργικές αποφάσεις. Ασφαλώς, όμως, κατά την έναρξη του νόμου, δηλαδή, τον Ιούνιο του 2023, δεσμευόμαστε ότι θα έχουν εκδοθεί όλες οι δευτερογενείς νομοθετικές παρεμβάσεις που χρειάζονται για τη λειτουργία του νόμου, γιατί αλλιώς θα ήταν κοροϊδία.

Να ξέρετε, όμως, κύριε Πρόεδρε, παρ’ ότι δεν είστε υποχρεωμένος να το ξέρετε, ότι το Υπουργείο μας δεν έχει καμία εκκρεμότητα δευτερογενούς νομοθεσίας. Τις παρακολουθούμε με θρησκευτική ευλάβεια και προπορευόμαστε όλων των άλλων συναρμόδιων Υπουργείων σε αυτό. Άρα, γι’ αυτό γίνεται.

Δεύτερον, κύριε Τσεμπερλίδη, δεν λέει «τεχνητής νοημοσύνης», λέει «τρίτο στάδιο ελέγχου». Ρωτήσατε σήμερα ποια τράπεζα δεν έχει; Η απάντηση είναι ότι σήμερα τρίτο στάδιο ελέγχου δεν έχει καμία τράπεζα. Η αλήθεια είναι. Καμία. Οι τράπεζες έχουν δύο στάδια ελέγχου: το γνωστό σε όλους μας PIN και το άλλο είναι το OPT. Αυτό που συμβαίνει με τις τράπεζες είναι, ότι αν κάποια τράπεζα θεσπίσει και τρίτο στάδιο ελέγχου, όπου σήμερα δεν υπάρχει σε καμία τράπεζα, αλλά αν κάποια αποφασίσει να θεσπίσει και τρίτο στάδιο ελέγχου, δηλαδή, να αυξήσει πάρα πολύ τα «τείχη ασφαλείας» που έχει, για να εμποδίζει την κακόβουλη κλοπή της κάρτας, τότε σε αυτή την τράπεζα που έχει επενδύσει και έχει εξηγήσει στον πελάτη της, ότι έχει και έχει αυτό το τρίτο στάδιο και αν ο πελάτης καταφέρει να αποτύχει και στο τρίτο στάδιο, τότε εκεί θα θεωρείται ότι υπάρχει βαριά αμέλεια του πελάτη. Αυτό λέει το άρθρο, για να ξέρουμε τι λέει ακριβώς.

Ο λόγος που μπήκε είναι πάρα πολύ απλός, διότι ετέθη από την Τράπεζα της Ελλάδος και από την Ένωση Ελληνικών Τραπεζών ο κίνδυνος να φτάσουν όλοι να αδιαφορούν για το αν θα είναι θύματα απάτης διαδικτυακής με τη χρήση της κάρτας τους και θα δημιουργήσουν ξαφνικά πολύ μεγάλες ζημίες στις τράπεζες, τις οποίες στο τέλος θα τις πληρώσουν πάλι οι Έλληνες φορολογούμενοι.

Άρα, λοιπόν, η ρύθμιση είναι πολύ σταθμισμένη να παρέχει προστασία στον καταναλωτή, χωρίς να δημιουργεί ανεξέλεγκτο τραπεζικό ρίσκο.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ευχαριστούμε τον κ. Υπουργό για την παρέμβασή του.

Συνεχίζουμε με τον κ. Λεχουρίτη.

**ΓΕΩΡΓΙΟΣ ΛΕΧΟΥΡΙΤΗΣ (Πρόεδρος Διοικητικού Συμβουλίου Ινστιτούτου Καταναλωτών Γενικής Ομοσπονδίας Καταναλωτών Ελλάδος):** Ευχαριστώ πάρα πολύ, κύριε Πρόεδρε. Να καλημερίσω και εγώ από την πλευρά μου τις κυρίες και τους κυρίους Βουλευτές και βεβαίως το Υπουργείο.

Εμείς ως ΙΝΚΑ, Γενική Ομοσπονδία Καταναλωτών Ελλάδος, πολλές φορές έχουμε πει, ότι οι οργανώσεις καταναλωτών θέλουμε να είναι σύμμαχοι των κυβερνήσεων και όχι αντίπαλοι. Εάν το αντιληφθούν αυτό στο Υπουργείο και οι κυβερνήσεις διαχρονικά, θα έχουμε καλύτερες εξελίξεις στην καθημερινότητα του πολίτη για την αντιμετώπιση της ακρίβειας και της αισχροκέρδειας. Έχουμε πει κατ’ επανάληψη, ότι, βεβαίως, καθετί που είναι προς όφελος του καταναλωτή, είναι αποδεκτό ακόμα και στο θέμα των συλλογικών αγωγών. Βεβαίως, το Υπουργείο πρέπει να δει, μήπως, τυχόν, πρέπει, σε συνεργασία με το Υπουργείο Δικαιοσύνης, οι συλλογικές αγωγές να κατατίθενται ατελώς, έτσι ώστε να μην επιβαρύνονται οι οργανώσεις καταναλωτών για τις συλλογικές τους αγωγές. Άλλωστε, οι συλλογικές αγωγές έχουν να κάνουν με χιλιάδες κόσμου που έχουν τεράστια προβλήματα στην καθημερινότητά τους, όπως ήταν με τη ρήτρα αναπροσαρμογής, όπως είναι με την κινητή τηλεφωνία, όπως είναι με αθέμιτες πρακτικές και εμπορικές πρακτικές και βεβαίως, με αυτά που ταλανίζουν τον πολίτη.

Εμείς σε ένδειξη διαμαρτυρίας κατά της αισχροκέρδειας και της ακρίβειας που βιώνουν οι Έλληνες συμπολίτες μας, έχουμε εξαγγείλει να κάνουμε, ξεκινώντας από τις 13 Φεβρουαρίου, εβδομαδιαία μποϋκοτάζ κατά συγκεκριμένων προϊόντων, έτσι ώστε να δημιουργήσουμε εκείνες τις προϋποθέσεις, για να πέσουν οι τιμές. Δεν μπορεί να συνεχιστεί άλλο η ακρίβεια, δεν μπορεί να συνεχιστεί άλλο η αισχροκέρδεια, διότι δεν φτάνουν τα εισοδήματα των συμπολιτών μας να καλύψουν τις απαραίτητες ανάγκες. Βεβαίως, το Υπουργείο λέει ότι εμείς φέραμε, για τον λόγο ότι υπάρχει η ακρίβεια, το «καλάθι του νοικοκυριού» για τις ευάλωτες κοινωνικές ομάδες, έτσι ώστε να υπάρχει ένα εναλλακτικό «παράθυρο» αγοράς μέσα από το «καλάθι του νοικοκυριού». Έχουμε αποδείξει με στοιχεία, ότι υπάρχουν προϊόντα εκτός καλαθιού, που είναι φτηνότερα και μέσα στο καλάθι ακριβότερα. Παράλληλα, έχουμε πει, ότι υπάρχουν προϊόντα που ήταν μέσα στο καλάθι με μία συγκεκριμένη τιμή, βγήκαν από το καλάθι, πήραν αύξηση 0,50 ευρώ και ξαναμπήκαν μετά μέσα στο καλάθι.

Αυτή η πολιτική, η πρακτική των εταιρειών και βεβαίως, το να παραπονιέται ο παραγωγός στο χωράφι, ότι πουλά φθηνά το προϊόν και να παραπονιέται ο καταναλωτής, ότι αγοράζει ακριβά το προϊόν, δεν μπορεί να συνεχιστεί άλλο. Αυτό το βλέπουμε και με το θέμα των καυσίμων, αλλά και με το θέμα του ρεύματος και με το θέμα της ακρίβειας των προϊόντων. Και δεν είναι μόνο το θέμα των προϊόντων τροφίμων και ειδών σούπερ μάρκετ. Είναι και προϊόντα, όπως είναι ηλεκτρικά, ηλεκτρονικά ακόμα και τραπεζικές υπηρεσίες. Παράλληλα, παράκληση προς το Υπουργείο, ο θεσμός του Συνηγόρου του Καταναλωτή να μην είναι διακοσμητικός, να έχει παρεμβατικό ρόλο, αποφασιστικό και να επιβάλει κυρώσεις και όχι μόνο γνωμοδοτήσεις, γιατί παρατηρείται το φαινόμενο και συγκρίνουμε υπηρεσίες, όπως είναι η ΕΥΔΑΠ, όπου ο Συνήγορος του Καταναλωτή την έχει κατ’ επανάληψη καταδικάσει, αλλά το Διοικητικό Συμβούλιο της ΕΥΔΑΠ δεν καταλαβαίνει τίποτα, που σημαίνει αυτό ότι δεν έχει αποτέλεσμα η όποια παρέμβαση του Συνηγόρου του Καταναλωτή.

Αν, λοιπόν, μιλάμε για Ανεξάρτητες Αρχές, θα πρέπει, επί της ουσίας, πραγματικά να έχουν παρεμβατικό και ουσιαστικό ρόλο και όχι διακοσμητικό.

Σε ότι αφορά στο άνοιγμα των καταστημάτων τις Κυριακές, είμαστε, εντελώς, αντίθετοι, όπως είμαστε, εντελώς, αντίθετοι και για την Black Friday. Η Black Friday, τελικά, είναι μία κοροϊδία και μία εξαπάτηση, παραπλάνηση των καταναλωτών.

Καλή συνέχεια.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Υπουργός.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Χαίρομαι που άκουσα την τοποθέτηση του κ. Λεχουρίτη, για να ξεκαθαρίσουμε ορισμένα πράγματα, που απασχολούν, διαρκώς, τη κοινή γνώμη και επανέρχονται κατά τον ίδιο τρόπο.

Πρώτον, πουθενά δεν απαγορεύεται να υπάρχει κάποιο προϊόν σε χαμηλότερη τιμή εκτός καλαθιού. Το ακριβώς αντίθετο. Μακάρι, να υπάρχουν πάρα πολλά προϊόντα σε χαμηλότερη τιμή εκτός καλαθιού. Εφόσον το καλάθι έχει πετύχει να έχει σταθερή τιμή, είναι ένα καπάκι, αν προϊόντα πηγαίνουν κάτω από αυτό, θα μπορούσαμε να επιτυγχάνουμε καλύτερες τιμές για τους καταναλωτές. Το γιατί ένα προϊόν μπορεί να έχει χαμηλότερη τιμή εκτός καλαθιού, θα το εξηγήσω απλά. Κάποια εταιρεία που έχει ένα προϊόν, ας πούμε ένα τοματοπολτό, δεν τα βρήκε με την αλυσίδα σούπερ μάρκετ και η αλυσίδα σούπερ μάρκετ δεν έβαλε αυτόν τον τοματοπολτό στο καλάθι. Άρχισε αυτή η εταιρεία να χάνει μερίδιο αγοράς, λόγω του καλαθιού και για να πάρει πίσω τους πελάτες της, κατέβασε την τιμή για ένα ορισμένο χρονικό διάστημα, έτσι ώστε να μην χάσει μερίδιο από την αγορά. Αυτό δεν καταλαβαίνω, γιατί ενοχλεί το Ινστιτούτο Καταναλωτή. Φανταζόμουν πάντα πώς το Ινστιτούτο Καταναλωτή πρέπει να θεωρεί ότι πάντα θέλουμε να έχουμε τις καλύτερες, κατά το δυνατόν τιμές. Άρα, όσο οι τιμές πάνε προς τα κάτω τόσο το καλύτερο.

Επίσης, δεν απαγορεύεται ένα προϊόν που μπήκε στο καλάθι μία εβδομάδα, να αυξήσει τη τιμή του την επόμενη εβδομάδα ή να βγει με αυξημένη τιμή και να ξαναμπεί. Η θέσπιση της αγορανομικής διατάξεως που έχουμε, κύριε Πρόεδρε, αφορά σε πλαφόν στο περιθώριο κέρδους. Εάν, δηλαδή, παραβιάζεται το περιθώριο κέρδους, είναι παράνομο, αλλά αν βγαίνει από το καλάθι ή αλλάζει τιμή από εβδομάδα σε εβδομάδα στο καλάθι ή βγαίνει από το καλάθι και ξαναμπαίνει στο καλάθι, όλα αυτά δεν απαγορεύονται, όλα αυτά επιτρέπονται. Επειδή επιτρέπονται, έχει δημιουργηθεί αυτός ο ελεύθερος ανταγωνισμός, μεταξύ των αλυσίδων και γι’ αυτό σας διαβάζω τα σημερινά στοιχεία, για να μην πάμε μακριά. Τα έχω αναρτήσει στο twitter μου, αλλά θα μου επιτρέψετε να τα διαβάσω για τη Βουλή: «Βρισκόμαστε στην 14η εβδομάδα εφαρμογής του καλαθιού του νοικοκυριού και έχουμε ήδη σταθερές τιμές για 14η εβδομάδα, ίση αξία στο σύνολο του καλαθιού με την προηγούμενη εβδομάδα, 7% αυξήσεις τιμών, 6% μειώσεις τιμών». Σε γενικές γραμμές, δηλαδή, να έχουμε μία πάρα πολύ καλή για τον καταναλωτή πορεία του καλαθιού.

Χαίρομαι που βλέπω τον Πρόεδρο του ΙΝΚΑ και ερωτώ πραγματικά, για ποιον λόγο υπάρχει τέτοιο μένος για το καλάθι; Δηλαδή, ενοχλεί το Ινστιτούτο των Καταναλωτών να μπορείς να παίρνεις γάλα ΜΕΒΓΑΛ με 1,19 ευρώ που έχει σήμερα συγκεκριμένη αλυσίδα στο καλάθι, ενώ πριν το καλάθι το λιγότερο είχε 1,50 ευρώ; Ενοχλεί να μπορείς να βρεις γάλα, όχι επώνυμο, αλλά private label 1,09 ευρώ, που υπάρχει σήμερα σε αλυσίδα, ενώ το φθηνότερο γάλα που έβρισκε κάποιος πριν το καλάθι ήταν με 1,40 και 1,50 ευρώ; Γιατί αυτό ενοχλεί τον καταναλωτή; Γιατί όλη αυτή η αρνητική διάθεση και η ασταμάτητη γκρίνια, ενώ το καλάθι αποδεδειγμένα έχει φέρει σε ένα πλέγμα προϊόντων την υστέρηση πληθωρισμού; Πρέπει να σας πω, ότι εχθές είχα ενημέρωση από το ΕΚΠΑ, από την ομάδα που έκανε τη μελέτη για την επίδοση του καλαθιού του μηνός Νοεμβρίου. Έχουν ζητήσει από τη Γενική Γραμματεία από τον e-Καταναλωτή και έχουν πάρει τα στοιχεία και του μηνός Δεκεμβρίου

και η πρώτη ενημέρωση που είχα, από την πρώτη επεξεργασία των στοιχείων, ήταν το πιο εντυπωσιακό πράγμα που έχουνε δει στα σούπερ μάρκετ τις τελευταίες δεκαετίες. Το ότι παίρνεις μακαρόνι Νούμερο 6, με τιμή 0,62 ευρώ, από την 1η Νοέμβριου μέχρι και σήμερα, χωρίς να έχει αύξηση ούτε ένα λεπτό, αυτό γιατί ενοχλεί το Ινστιτούτο Καταναλωτών; Εσείς πρέπει να είστε υπέρ του «καλαθιού», όχι κατά του «καλαθιού». Και μην είστε, μονίμως, στην αντιπολίτευση και μονίμως στα «κεραμίδια».

Επίσης, άκουσα με προσοχή, ότι θα ξεκινήσετε μποϊκοτάζ σε μία σειρά προϊόντων. Δεν θα σας αποθαρρύνω, είναι δικαίωμα του Ινστιτούτου να κάνει μποϊκοτάζ ή να μην κάνει. Εγώ οτιδήποτε πιέζει την αγορά σε τιμές προς τα κάτω, είμαι σύμμαχος. Εγώ θέλω οι τιμές να πάνε προς τα κάτω. Άρα, λοιπόν, αν το Ινστιτούτο κρίνει ότι το μποϊκοτάζ είναι ο κατάλληλος τρόπος, καλώς να ορίσει. Να προσέξετε, όμως, ένα πράγμα. Μην κηρύξετε μποϊκοτάζ και δεν υπάρχει μείωση στην κατανάλωση σε αυτά τα προϊόντα, γιατί σε αυτή την περίπτωση θα φανεί ότι το Ινστιτούτο δεν έχει δύναμη στους καταναλωτές και τότε τα σούπερ μάρκετ θα χάσουν τον όποιο φόβο μπορεί να είχαν και να έχουμε νέο γύρο αυξήσεων από την αποτυχία του μποϊκοτάζ. Άρα, αυτό είναι κάτι που πρέπει να το σκεφτείτε πολύκαλά πριν «πατήσετε το κουμπί», γιατί το μποϊκοτάζ θα μετριέται πλέον από εμάς, ανά εβδομάδα, ανά κατηγορία προϊόντων, που έχετε κηρύξει μποϊκοτάζ, ποια είναι η πραγματική επίπτωση στις πωλήσεις, άρα πόσο οι καταναλωτές ακολουθήσαν ή όχι τη συμβουλή του Ινστιτούτου Καταναλωτών.

 Τέλος σε ότι αφορά στο «καλάθι», από τη δική σας μελέτη -δεν λέω άλλων- ανακοινώσατε ότι το 54% δεν αγοράζει από το «καλάθι». Άρα, το 46% αγοράζει από το «καλάθι». Με συγχωρείτε, είναι τεράστιο νούμερο, τεράστιο. Ενώ σχεδιάζαμε το καλάθι, ποτέ δεν περιμέναμε ότι θα είχε μεγαλύτερο ποσοστό από 20%, γιατί θεωρούμε ότι πηγαίνουν στους ευάλωτους. Το ότι έχει φτάσει ο ένας στους δυο καταναλωτές, αυτό που λέω πάντα σε όλες τις συνεντεύξεις, να αγοράζει από το «καλάθι», είναι τεράστιο μερίδιο στην αγορά. Ίσως, να δείχνει μεγαλύτερο κοινωνικό πρόβλημα και το δέχομαι απολύτως, ως μία λογική εξήγηση του φαινομένου, αλλά όχι ότι το «καλάθι» δεν πουλάει. Το «καλάθι», είτε για καλό, είτε για κακό, από όποια πλευρά και να το δει κάποιος, πουλάει πάρα πολύ. Με το να κάνετε, συνεχώς, πόλεμο στο «καλάθι», δεν βοηθάτε την προσπάθεια να πέσουν οι τιμές. Δεν βοηθάτε τον καταναλωτή. Αυτή είναι η γνώμη μου.

Ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ανδριανός Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Βολουδάκης Μανούσος–Κωνσταντίνος, Γιόγιακας Βασίλειος, Γκίκας Στέφανος, Θεοχάρης Θεοχάρης (Χάρης), Καιρίδης Δημήτριος, Καραμανλή Άννα, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Μακρή-Θεοδώρου Ελένη, Μπακογιάννη Θεοδώρα (Ντόρα), Μπουκώρος Χρήστος, Οικονόμου Βασίλειος, Ράπτη Ελένη, Σιμόπουλος Ευστράτιος (Στράτος), Σταμενίτης Διονύσιος, Ταραντίλης Χρήστος, Τραγάκης Ιωάννης, Φόρτωμας Φίλιππος, Αποστόλου Ευάγγελος, Αυλωνίτης Αλέξανδρος–Χρήστος, Γιαννούλης Χρήστος, Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Πέρκα Θεοπίστη (Πέτη), Σαντορινιός Νεκτάριος, Τελιγιορίδου Ολυμπία, Τσακαλώτος Ευκλείδης, Χαρίτσης Αλέξανδρος (Αλέξης), Γκόκας Χρήστος, Πάνας Απόστολος, Πουλάς Ανδρέας, Δελής Ιωάννης, Βιλιάρδος Βασίλειος και Λογιάδης Γεώργιος.

Συνεχίζουμε στην διαδικασία δίνοντας τον λόγο στον κ. Παναγιώτη Γεωργιάδη.

**ΠΑΝΑΓΙΩΤΗΣ ΓΕΩΡΓΙΑΔΗΣ (Υπεύθυνος Δημοσίων Σχέσεων του Νέου Ινστιτούτου Καταναλωτών (Νέο ΙΝΚΑ)):** Ευχαριστώ, κύριε Πρόεδρε.

 Αξιότιμε, κύριε Πρόεδρε, αξιότιμε, κύριε Υπουργέ, κύριε Γενικέ Γραμματέα, αξιότιμες κυρίες και κύριοι Βουλευτές.

Το υπό συζήτηση νομοσχέδιο κινείται μεν προς τη σωστή κατεύθυνση, αλλά με πολλές ελλείψεις που έχουν καταγραφεί και στο στάδιο της διαβούλευσης. Συντασσόμαστε απόλυτα με τις προτάσεις της ΕΚΠΟΙΖΩ και της Ένωσης Καταναλωτών «Η Ποιότητα της Ζωής» που υπέβαλε στη διαδικασία της διαβούλευσης, αναφορικά με το άρθρο 4, για την προστασία συλλογικών συμφερόντων καταναλωτών, το άρθρο 5, για τις ενώσεις καταναλωτών, το άρθρο 6, για τους φορείς που νομιμοποιούνται να ασκήσουν αντιπροστατευτικές αγωγές για την προστασία των συμφερόντων των καταναλωτών, το άρθρο 7, για την άσκηση αντιπροσωπευτικών αγωγών, μέτρα για την παύση και απαγόρευση παράνομης συμπεριφοράς προμηθευτών.

Θέλω να εστιάσω, όμως, στο άρθρο 22, καθώς χρήζει βελτίωσης και περαιτέρω αποσαφήνισης και οι προβληματισμοί μας είναι οι ακόλουθοι: Πρώτος προβληματισμός, είναι ότι με δεδομένο ότι η συντριπτική πλειοψηφία των περιπτώσεων phishing αφορά συναλλαγές μέσω web banking, θα πρέπει, κατ’ αρχήν, να αποσαφηνιστεί ότι αφορά και τις περιπτώσεις μη εγκεκριμένων συναλλαγών, μέσω web banking, διότι δεν είναι σαφές από τους ορισμούς του ν.4537/2018, αν οι συναλλαγές μέσω web banking εντάσσονται ή όχι στα μέσα πληρωμής, καθώς μέσο πληρωμής, ο ορισμός είναι εξατομικευμένη συσκευή και η σειρά διαδικασιών που έχει συμφωνηθεί, μεταξύ του χρήστη υπηρεσιών πληρωμών και παρόχου υπηρεσίας, που χρησιμοποιείται για την εκκίνηση της εντολής πληρωμής. Αν δεν αποσαφηνιστεί σε αυτό το στάδιο που είμαστε, θα το βρούμε μπροστά μας στη δικαστηριακή πρακτική, γιατί θα υπάρχουν τέτοιου είδους ενστάσεις, από τη μεριά των τραπεζών.

Ο δεύτερος προβληματισμός αφορά στην αναδρομικότητα της ισχύος των προτεινόμενων διατάξεων. Τι θα συμβεί με τα θύματα phishing που ήταν χιλιάδες, ειδικά από το 2020, κατά την περίοδο του κορονοϊού, που αυξήθηκαν κατακόρυφα οι ηλεκτρονικές συναλλαγές; Δεν υπάρχει πρόβλεψη για όσους έχουν, ήδη, εξαπατηθεί.

Τρίτος προβληματισμός, ως προς το πεδίο εφαρμογής της διάταξης, καθώς στην έννοια του καταναλωτή, σύμφωνα με το ν.2251/1994 «καταναλωτής είναι κάθε φυσικό πρόσωπο, το οποίο ενεργεί για λόγους που δεν εμπίπτουν στην εμπορική, επιχειρηματική, βιοτεχνική ή ελεύθερη επαγγελματική δραστηριότητα». Βέβαια, στους γενικούς όρους συναλλαγών, στο άρθρο 2, παρ.9β΄, επεκτείνεται η έννοια της προστασίας του καταναλωτή και στις μικρές επιχειρήσεις. Θα πρέπει να αποσαφηνιστεί ποιους αφορά. Αν αφορά μόνο τους καταναλωτές, με τη στενή έννοια του όρου ή αν αφορά και τους ελεύθερους επαγγελματίες που έχουν έναν λογαριασμό όψεως και ενδεχομένως σε μία αντίστοιχη διεκδίκηση, είτε χάσουν χρήματα από τον λογαριασμό όψεως, είτε χάσουν χρήματα από έναν λογαριασμό αποταμιευτικό, να προταθεί ως ισχυρισμός από την πλευρά του τραπεζικού συστήματος, ότι δεν είναι καταναλωτές.

Συντασσόμαστε με την πρόταση της ΕΚΠΟΙΖΩ, να απαλειφθεί στο άρθρο 22, παρ.1, εδάφιο β΄, η τελευταία φράση, που αναφέρει «λαμβάνοντας υπόψη ιδίως τη φύση των εξατομικευμένων διαπιστευτηρίων ασφαλείας και τις ειδικότερες περιστάσεις, υπό τις οποίες το μέσο πληρωμής απωλέσθη, εκλάπη ή υπεξαιρέθη», καθώς, επίσης, «και να προβλεφθεί ρητά το βάρος απόδειξης» για τη βαριά αμέλεια να βαρύνει τις τράπεζες. Η αιτιολογία, το πρόβλημα, είναι ότι καλό θα ήταν να μπορούσε να συμπεριληφθεί στην αιτιολογική έκθεση, «σε περίπτωση διατήρησης, ως έχει, ενδεχομένως να περιορίσει την ευθύνη και να αποτελεί μία πρόσθετη προϋπόθεση που δεν θα είναι σε όφελος του καταναλωτή, γιατί θα μπορέσει να προταθεί με μορφή ενστάσεων, με μορφή αμυντικής υπερασπιστικής γραμμής της τράπεζας».

Τέλος, θα πρέπει να προβλεφθεί ρητώς, ότι οι τράπεζες θα πρέπει να υιοθετήσουν συγκεκριμένες διαδικασίες ασφάλειας και προστασίας των καταναλωτών και των συστημάτων. Ένα πολύ μεγάλο πρόβλημα που έχουμε εστιάσει και από καταγγελίες καταναλωτών, είναι ότι ενώ πολλές φορές αντιλαμβάνονται αμέσως, τη στιγμή που γίνεται και βλέπουν ότι έχουν πέσει θύματα απάτης και ότι αδειάζει ο λογαριασμός τους, εκείνη τη στιγμή προσπαθούν να επικοινωνήσουν με την τράπεζα, είτε στέλνοντας μηνύματα, είτε καλώντας, είτε με οποιονδήποτε τρόπο απεγνωσμένοι και αντιμετωπίζουν μια αδιαφορία από τη μεριά της τράπεζας και μία ολιγωρία, με αποτέλεσμα να νιώθουν ανήμποροι. Ως προς αυτό το συγκεκριμένο ζήτημα, θα πρέπει να εστιαστεί και πιθανόν ευθύνη της τράπεζας για τη μη τήρηση των καθηκόντων επιμέλειας, από τη δική της πλευρά, και του τι θα κάνει σε αντίστοιχες υποχρεώσεις συνεχούς εποπτείας και ασφάλειας του συστήματος για τον λογαριασμό.

Σας ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Κωστής.

**ΓΙΩΡΓΟΣ ΚΩΣΤΗΣ (Γενικός Γραμματέας του Δ.Σ. Πανελλήνιας Ένωσης Καταναλωτών):** Ευχαριστώ πολύ.

Εμείς έχουμε συμφωνήσει με την ΠΟΜΕΚ, η οποία μέσω της ΕΚΠΟΙΖΩ έχει καταθέσει ένα υπόμνημα. Συμφωνούμε, λοιπόν, με όλες τις παρατηρήσεις που έγιναν από τις ενώσεις καταναλωτών μέχρι τώρα, κυρίως με την κυρία Δεληκωστοπούλου, τον κ. Τσερμπελίδη και τον κ. Λεχουρίτη σε μεγάλο βαθμό.

Εκείνο το σημείο που θέλουμε να επιστήσουμε την προσοχή, είναι ότι ως ενώσεις καταναλωτών αντιμετωπιζόμαστε με δύο μέτρα και δύο σταθμά. Ως ενώσεις καταναλωτών δίνουμε στην κοινωνία μία καθαρή θέση, μη χρηματοδοτούμενη από εταιρείες, από συμφέροντα, παρά μόνο από το κράτος και ξαφνικά το κράτος μας κόβει τη χρηματοδότηση.

Είμαστε, λοιπόν, επί «ξύλου κρεμάμενοι», απέναντι σε όλη αυτό το στήσιμο των ενώσεων καταναλωτών και τον ρόλο τους μέσα στην κοινωνία.

Το ίδιο γίνεται και με τα ΕΣΠΑ. Ενώ οι διατάξεις του νομοσχεδίου μάς αντιμετωπίζουν ως εταιρείες, που έχουμε ευθύνη όλο το διοικητικό συμβούλιο σε μία απόφαση, που είναι, κυρίως, πολιτική, όχι με την έννοια του κόμματος, αλλά σε ότι αφορά στη δράση μας προς τους πολίτες και τους καταναλωτές, από την άλλη πλευρά, τα ΕΣΠΑ μάς αντιμετωπίζουν, εντελώς, αρνητικά. Πουθενά δεν μας έχουν μέσα, μας έχουν «κόψει», κύριε Υπουργέ, δεν υπάρχει πουθενά σε καμία προκήρυξη του ΕΣΠΑ η έννοια των μη κερδοσκοπικών οργανώσεων, της κοινωνίας των πολιτών, όπως είμαστε εμείς.

Θέλω να πω για τις τράπεζες, ότι είναι πολύ μακράν από οποιαδήποτε ρομποτοποίηση και αυτοματοποίηση. Υπάρχει το PIN, το βασικό που ξεκινήσαμε με τις τράπεζες, πριν μπουν τα δεύτερα στοιχεία επαλήθευσης και που τώρα πάνε να βάλουν και τα τρίτα στοιχεία. Το PIN, λοιπόν, σε όλον τον κόσμο, είναι 256 χαρακτήρες, τουλάχιστον. Στις τράπεζες είναι 12. Με ένα «μηχανάκι» μισής ώρας «σπάει» το PIN οποιουδήποτε καταναλωτή της τράπεζας. Γιατί, λοιπόν, οι τράπεζες να βάζουν όριο στο PIN; Παλαιότερα, είχαμε τις ταινίες, τους μικρούς δίσκους και δεν υπήρχε χωρητικότητα και ίσως με αυτή την έννοια, έβαλαν τα μικρά PIN. Έβαλαν όριο, δηλαδή, πόσους χαρακτήρες θα έχει το PIN.

Τώρα, δεν υπάρχει κανένας λόγος να περιορίζουν το PIN οι τράπεζες. Έτσι, λοιπόν, δεν μπορεί να μπει όρος μέσα στο νομοσχέδιο, ότι αν οι τράπεζες συμπληρώσουν και το τρίτο στάδιο επαλήθευσης, θα είναι όλα καλά και άγια από τις τράπεζες. Το κυριότερο είναι, ότι οι τράπεζες πρέπει να έχουν τον πλήρη έλεγχο και την πλήρη απόδειξη για το ποιος και τι έγινε. Ένας καταναλωτής δεν το ξέρει, ούτε έχει πρόσβαση στα αρχεία των τραπεζών.

Τέλος, σε σχέση με το ζήτημα των τιμών και του «καλαθιού» είναι σχετικό, κύριε Γεωργιάδη. Αν εσείς πιέζετε τις τιμές πιο κάτω και αυξάνετε τη ΔΕΗ και την ενέργεια σε αφάνταστο σημείο, τι θα πει ο μικρός αγρότης, ότι κρατάει τις τιμές χαμηλές; Το πρόβλημα των τιμών είναι σχετικό και εξαρτάται από τι λεφτά έχει κάποιος. Αν ένας καταναλωτής έχει χρήμα στην τσέπη, δεν τον ενδιαφέρει ούτε το καλάθι, ούτε τίποτα, και πάει να αγοράσει αυτό που θέλει και επιθυμεί, αυτό που αγαπάει. Πλέον, δεν την έχει αυτή τη δυνατότητα.

Σας ευχαριστώ.

 **ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Υπουργός.

 **ΣΠΥΡΙΔΩΝ-ΑΔΩΝIΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Δύο πολύ σύντομες απαντήσεις, γιατί αναφέρθηκε ονομαστικά σε εμένα ο κ. Κωστής και τον ευχαριστώ.

Ως προς τη χρηματοδότηση των καταναλωτικών οργανώσεων, στον νόμο προβλέπουμε, ότι με υπουργική απόφαση μπορούν να θεσπιστούν κριτήρια για τη χρηματοδότησή τους, από το κράτος εννοώ. Θέλω να είμαι ειλικρινής. Προσωπικά, δεν προτίθεμαι να κάνω χρήση ενός τέτοιου νόμου και να δώσω χρήματα στις καταναλωτικές οργανώσεις και θέλω να εξηγήσω και το γιατί. Έχεις μία καταναλωτική οργάνωση, ας πούμε το Ινστιτούτο Καταναλωτών ή την ΕΚΠΟΙΖΩ ή τη δική σας οργάνωση ή κάποια άλλη. Εάν δεν μπορεί από τη δράση της αυτή η οργάνωση να κινητοποιήσει χιλιάδες κόσμο, ώστε αυτή να δίνουν, έστω από ένα ευρώ τον χρόνο, για να μπορεί αυτή η οργάνωση να έχει επιτυχία, τότε τι νόημα έχει να φτιάξουμε δεκάδες καταναλωτικές οργανώσεις, οι οποίες, απλώς, θα παίρνουν πάλι κρατικά χρήματα, για να λένε κάποιοι ότι είναι Πρόεδροι.

Στις Ηνωμένες Πολιτείες ή στην Ευρώπη, οι καταναλωτικές οργανώσεις είναι μαζικά λαϊκά κινήματα και ο βασικός τρόπος, με τον οποίο χρηματοδοτούνται, είναι η κατάθεση των συλλογικών αγωγών και τα χρήματα που κερδίζουν υπέρ των καταναλωτών, μέσω των δικαστηρίων, ένα τμήμα αυτών των αποζημιώσεων καταλήγει στις καταναλωτικές οργανώσεις.

Τριάντα χρόνια που υπάρχουν όλες αυτές οι καταναλωτικές οργανώσεις, μπορείτε να μου υποδείξετε μία συλλογική αγωγή, που κατέθεσε μία καταναλωτική οργάνωση, η οποία οδήγησε, τελικά, σε ένα συγκεκριμένο νομικό αποτέλεσμα; Ο κ. Βιλιάρδος, ξεκίνησε χθες την ομιλία του με την υπόθεση της Volkswagen και πώς σε άλλες χώρες, με συλλογικές αγωγές, αναγκάστηκε η Volkswagen να πληρώσει αποζημιώσεις. Στην Ελλάδα, για όλα αυτά που καταγγέλλετε, κάθε μέρα στα κανάλια, στη Βουλή, εδώ, που σας ακούω ασταμάτητα, έχετε καταφέρει να κινητοποιήσετε κόσμο να υποστηρίξει τη δράση σας;

Αν δεν το καταφέρνετε και τελικά χρειάζεται το κράτος να σας πληρώνει, για να μπορείτε να λέτε αυτά που λέτε, με συγχωρείτε, αλλά κάτι δεν κάνετε καλά εσείς. Δεν είναι, ότι δεν κάνει καλά το κράτος, γιατί καταναλωτές είμαστε όλοι. Το εν δυνάμει ακροατήριό σας είναι 11 εκατομμύρια του πληθυσμού των Ελλήνων. Αν, λοιπόν, στα 11 εκατομμύρια δεν βρίσκει ο καθένας σας μερικές χιλιάδες που να έχουν πειστεί για τη μεγάλη ωφέλεια που τους προσφέρετε, για να σας υποστηρίξουν και με μία ελάχιστη συνδρομή ή για να καταφέρετε να πάτε να κερδίσετε μία συλλογική αγωγή, με συγχωρείτε, αλλά η επιρροή σας,

τελικά, στο καταναλωτικό κοινό είναι τύποις. Γι’ αυτό είπα πριν για το μποϊκοτάζ που ανακοινώνει ο κ. Πρόεδρος του ΙΝΚΑ. Το μποϊκοτάζ μπορεί να γυρίσει σε πολύ μεγάλο «μπούμερανγκ» στις καταναλωτικές οργανώσεις, εάν ξεκινήσει και δεν πετύχει.

Επαναλαμβάνω ότι προτιμώ να πετύχει, αν οδηγήσει σε μείωση τιμών στα σούπερ μάρκετ. Φοβάμαι, όμως, πολύ, μήπως αποτύχει και τα σούπερ μάρκετ μετά αποθρασυνθούν. Άρα, λοιπόν, πρέπει να είμαστε όλοι μας πολύ προσεκτικοί σε αυτό που κάνουμε.

Τέλος, όταν μιλάμε για το «καλάθι του νοικοκυριού», μιλάμε για τις τιμές στο ράφι. Αυτό που είπε ο κ. Κωστής, είναι το διαθέσιμο εισόδημα. Είναι άλλος δείκτης. Οφείλω να σας πω, στην περίπτωση, κύριε Κωστή, που διέλαθε της προσοχής σας, ότι το τελευταίο στοιχείο που έχουμε είναι η ανακοίνωση από την Ελληνική Στατιστική Υπηρεσία για το διαθέσιμο εισόδημα του γ΄ τριμήνου του 2022. Αν δεν το έχετε δει, μπορείτε να μπείτε τώρα στο Google και να πατήσετε «ΕΛΣΤΑΤ, διαθέσιμο εισόδημα», θα το δείτε αμέσως. Η ΕΛΣΤΑΤ, λοιπόν, διαπίστωσε μεγάλη αύξηση στο διαθέσιμο εισόδημα των Ελλήνων καταναλωτών, κατά το γ΄ τρίμηνο του 2022. Οφείλω να σας πω, ότι αυτή η μεγάλη αύξηση στο διαθέσιμο εισόδημα, πριν από λίγο, εμμέσως, πιστοποιήθηκε από τον εκπρόσωπο του ΣΕΛΠΕ, λέγοντας πόσο καλά πήγε το λιανικό εμπόριο την Black Friday και τώρα πόσο καλά πηγαίνει στις εκπτώσεις, γιατί δε μπορεί να ψωνίζει ο κόσμος, αν δεν έχει λεφτά. Ψωνίζει γιατί έχει να ξοδέψει.

Πρέπει να σας πω, ότι η πρώτη φετινή εκπτωτική περίοδος του 2023, μέχρι σήμερα που μιλάμε, εγώ παρακολουθώ ανά ημέρα τους τζίρους του λιανικού εμπορίου, για να καταλάβω τι γίνεται, πηγαίνει καλύτερα από την αντίστοιχη εκπτωτική περίοδο του 2019, που ήταν έως σήμερα η υψηλότερη της πενταετίας, μπορεί και δεκαετίας. Άρα, δεν είναι τα πράγματα τόσο χάλια, όσο, διαρκώς, όλοι τα παρουσιάζετε. Προφανώς, υπάρχουν προβλήματα, δεν είναι «παράδεισος», αλλά μην πάμε στο άλλο άκρο.

Προφανώς, αυτό που λέγαμε πριν με τον κ. Μαμουλάκη, είναι αληθές, εμένα με απασχολεί, ότι το καλάθι έχει τελικά τόσο μεγάλη εμπορική επιτυχία. Άρα, ο κόσμος, πράγματι, πιέζεται πολύ, για να ψάχνει το φθηνότερο προϊόν στο ράφι. Προφανώς, ένα μεγάλο κομμάτι των συμπολιτών μας είναι αποκλεισμένο και στα όρια της φτώχειας, σύμφωνα με την ΕΛΣΤΑΤ, περίπου, το 1/3. Δεν είναι μικρό κομμάτι, είναι πολύ μεγάλο κομμάτι και γι’ αυτό πρέπει να δουλέψουμε, αλλά να μην πάμε στο άλλο άκρο, να παρουσιάζουμε την Ελλάδα ως μια χώρα σε κοινωνική καταστροφή. Τα Χριστούγεννα δεν υπήρχε δωμάτιο σε χειμερινό προορισμό για δείγμα, δεν έβρισκες ούτε ράντζο, οι δρόμοι ήταν γεμάτοι αυτοκίνητα και τα μαγαζιά με ρεκόρ τζίρου λιανικών εποχών. Λίγη ψυχραιμία.

Ευχαριστώ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει η κυρία Γκογκάκη.

**ΚΩΝΣΤΑΝΤΙΝΑ ΓΚΟΓΚΑΚΗ (Πρόεδρος του Δ.Σ. του Συλλόγου Εμποροϋπαλλήλων Αθήνας):** Ευχαριστώ, κύριε Πρόεδρε. Καλημέρα σας και καλό μήνα σε όλους.

Πίσω από τον βαρύγδουπο τίτλο του συγκεκριμένου νομοσχεδίου «περί προστασίας των συλλογικών συμφερόντων των καταναλωτών, ενίσχυση της προστασίας τους και άλλες διατάξεις», κρύβεται, για ακόμα μία φορά, ένα, άκρως, αντιδραστικό περιεχόμενο. Και αν η κατάσταση που έχει διαμορφωθεί για την κάθε λαϊκή οικογένεια, δεν ήταν σκληρή, θα λέγαμε ότι τα περί προστασίας των καταναλωτών, πραγματικά, είναι το πιο σύντομο ανέκδοτο. Οι καταναλωτές, οι χαμηλοσυνταξιούχοι, οι εργαζόμενοι, οι αυτοαπασχολούμενοι, οι αγρότες και οι άνεργοι, η μόνη προστασία που έχουν ανάγκη είναι απέναντι στην πολιτική που έχει «τσακίσει» το εισόδημά τους, που κρατάει «καθηλωμένους» τους μισθούς τα τελευταία δεκατρία χρόνια και τις συλλογικές διαπραγματεύσεις για την Εθνική Γενική Συλλογική Σύμβαση, πλήρως, ελεγχόμενη από την Κυβέρνηση. Πίσω από το «παζάρι» που γίνεται για τα 50 και 60 ευρώ αύξηση στον κατώτερο μισθό και γίνεται προεκλογικά, η Κυβέρνηση κρατάει «παγωμένες» τις τριετίες των εργαζομένων, τον συσσωρευμένο κόπο των εργαζομένων, που, πραγματικά, η απελευθέρωσή τους θα ήταν μία πραγματική «ανάσα» για τους εργαζόμενους, αφού μιλάμε για 10% αύξηση, ανά τριετία, δηλαδή, για πάνω από 200 ευρώ αύξηση στον κατώτερο μισθό.

Ειδικότερα, τώρα, σε σχέση με τα άρθρα 18 και 19, του συγκεκριμένου σχεδίου νόμου, «στήνετε» την κυριακάτικη αργία και το ωράριο στο «εκτελεστικό απόσπασμα» και υλοποιείτε μία πάγια απαίτηση των επιχειρηματικών ομίλων, που δεν είναι άλλη από την επταήμερη, εικοσιτετράωρη λειτουργία των εμπορικών καταστημάτων, αλλά και των επιχειρήσεων παροχής υπηρεσιών. Το αναφέρετε καθαρά στο άρθρο 18, καθώς η λειτουργία των καταστημάτων, των εμπορικών καταστημάτων, προβλέπεται για όλες τις ώρες της ημέρας και για όλες τις ημέρες της εβδομάδας. Πιο καθαρά δε γίνεται.

Σε αυτό το σχέδιο νόμου, επί της ουσίας, τι κάνετε; Αθροίζετε και ενσωματώνετε όλους τους αντιδραστικούς νόμους και τις υπουργικές αποφάσεις της νυν και των προηγούμενων κυβερνήσεων, που «ξήλωσαν» βήμα-βήμα την κυριακάτικη αργία, «ξεχείλωσαν» το ωράριο και τον σταθερό εργάσιμο χρόνο. Νόμους και υπουργικές αποφάσεις που, πραγματικά, έχουν κάνει «κόλαση» τη ζωή χιλιάδων εμποροϋπαλλήλων.

Σας θυμίζουμε, ότι με το δικό σας νομοθετικό πλαίσιο, σήμερα οι εμποροϋπάλληλοι «έλιωσαν», στην κυριολεξία, μέσα στις γιορτές, πριν και μετά από αυτές. Από τις 25 Νοέμβρη, μέχρι αρχές Γενάρη, ξεκουράστηκαν, έκατσαν σπίτια τους και είδαν τις οικογένειές τους, μόνο τρεις ημέρες.

Λέτε, γενικά και αόριστα, στο σχέδιο για «κεντρικές αγορές». Ποιες είναι αυτές; Εμείς εμείς γνωρίζουμε πολύ καλά, ότι κάτω από ασάφειες και γενικές έννοιες τουριστικού και πολιτισμικού ενδιαφέροντος, δεν υπάρχει, πλέον, Κυριακή που να μην δίνετε τη δυνατότητα, με τον έναν ή με τον άλλον τρόπο, να είναι ανοικτά τα καταστήματα. Χιλιάδες εμποροϋπάλληλοι στα Σπάτα, στην Ερμού, στη Γλυφάδα, αλλά και σε άλλες περιοχές, δουλεύουν όλες τις Κυριακές από τον Μάιο μέχρι τον Οκτώβριο και δίνουν «μάχη» για το ένα ρεπό μέσα στην εβδομάδα. Πολλοί από τους συναδέλφους μας εξαναγκάζονται σε δουλειά δέκα και δώδεκα ώρες, σε συνθήκες μεγάλης εντατικοποίησης. Μόνο το τελευταίο δίμηνο, με επίκληση κάθε πιθανού και απίθανου λόγου, οι εμποροϋπάλληλοι εξαντλήθηκαν ψυχικά και σωματικά: εορταστικό ωράριο, εκπτωτικές περίοδοι, διάφορες φιέστες, όπως «κόκκινες» και «λευκές» νύχτες, η Black Friday, η Cyber Monday, η Blue Monday και ούτω καθεξής. Απ’ όλα είχε ο «μπαξές». Αυτόν τον αντεργατικό «μπαξέ» τον κάνουν «λάστιχο», κάθε φορά, οι επιχειρηματικοί όμιλοι σε βάρος της ζωής χιλιάδων εμποροϋπαλλήλων. Τον έχετε συνδιαμορφώσει όλες μέχρι σήμερα οι κυβερνήσεις. Να θυμίσουμε, ότι το 2013, ΠΑΣΟΚ, Νέα Δημοκρατία και ΔΗΜ.ΑΡ. νομοθέτησαν τις επτά Κυριακές. Το 2017, έρχεται ο ΣΥΡΙΖΑ με τους ΑΝ.ΕΛ και νομοθετούν όλες τις Κυριακές. από τον Μάιο μέχρι τον Οκτώβριο, σε συγκεκριμένες περιοχές. Με το που ανέλαβε η Νέα Δημοκρατία, το 2019, με ενθουσιασμό, ο κ. Γεωργιάδης, δήλωνε ότι ο ΣΥΡΙΖΑ έχει κάνει πάρα πολύ καλή δουλειά για το ζήτημα των Κυριακών και έρχεστε τώρα με αυτό το σχέδιο νόμου να τελειώνετε το θέμα.

Ας μας απαντήσετε ειλικρινά, ποιες και πόσες είναι οι Κυριακές που τα καταστήματα θα είναι κλειστά, πότε ο εμποροϋπάλληλος θα ξεκουράζεται, θα μπορεί να βλέπει την οικογένειά του, οι χιλιάδες εργαζόμενες μητέρες στον κλάδο θα μπορούν να βλέπουν τα παιδιά τους, οι νέοι συνάδελφοί μας τους φίλους τους. Για εμάς, να το πούμε καθαρά, η «μάχη» για τη νομοθετική κατοχύρωση, για την κατοχύρωση της Κυριακής ως αργίας, για επτάωρο, πενθήμερο, 35πεντάωρο για όλους, με σταθερό ωράριο εργασίας και απαγόρευση των «σπαστών», για υπογραφή κλαδικής συλλογικής σύμβασης με αυξήσεις στους μισθούς μας, δεν έχει χαθεί, ούτε τη θεωρούμε «χαμένη μάχη», όπως κυνικά δήλωσε ο Υπουργός Ανάπτυξης. Είναι μία «μάχη» που καθημερινά δίνουμε μέσα στους χώρους της εργασίας με τους συναδέλφους μας, τα σωματεία μας και θα συνεχίσουμε σε αυτόν τον δρόμο, απαιτώντας να καταργηθούν όλοι οι αντεργατικοί νόμοι που «ξηλώνουν» την κυριακάτικη αργία και «ξεχειλώνουν» τον εργάσιμο χρόνο. Για εμάς τους χιλιάδες εμποροϋπαλλήλους, σύγχρονο και προοδευτικό το 2023 δεν είναι να δουλεύουμε 7 ημέρες την εβδομάδα, 24 ώρες την ημέρα. Δεν είναι ούτε το τετράωρο και το εξάωρο και να αναζητάμε δύο και τρεις δουλειές, για να μπορούμε να συμπληρώσουμε τον «κουτσουρεμένο» μισθό μας.

Η παρέμβασή μας, δεν είναι απλά για να καταγραφεί η άποψή μας και να μοιρολογήσουμε γύρω από τα βάσανα των εμποροϋπαλλήλων. Ζητάμε και απαιτούμε να μην προχωρήσει η νομοθέτηση των συγκεκριμένων άρθρων και να κατοχυρωθεί η κυριακάτικη αργία νομοθετικά.

Ευχαριστώ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Παρακαλώ, κύριε Υπουργέ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Απλώς, να το διαβάσω. Μήπως έχει διαλάθει της προσοχής της κυρίας Προέδρου.

Άρθρο 19, τελευταία παράγραφος, είναι η παρ. 4. «Η απασχόληση των εργαζομένων στις περιπτώσεις του παρόντος είναι νόμιμη και αμείβεται, σύμφωνα με τις διατάξεις εργατικής νομοθεσίας που ορίζουν πρόσθετη αμοιβή ή εργασία κατά τις Κυριακές». Αναφέρομαι στο κομμάτι που είπατε για την αμοιβή. Και δεν κατάλαβα, αν το 50 ευρώ αύξηση στον βασικό μισθό είναι αδιάφορο για τους εργατοϋπαλλήλους. Φαντάζομαι για τον λαμβάνοντα τον βασικό μισθό, τα 50 ευρώ αύξηση είναι μεγάλη αύξηση και δεν του είναι καθόλου αδιάφορη.

Στους εργαζόμενους που απασχολούνται σε εμπορικά καταστήματα την Κυριακή, σύμφωνα με το παρόν και το άρθρο 15α΄, «χορηγείται επιπλέον υποχρεωτικά», μέχρι τώρα ήταν προαιρετικά, μία ημέρα ανάπαυσης σε άλλη μέρα της ίδιας εβδομάδας. Δηλαδή, αν ένα κατάστημα επιλέξει να ανοίξει την Κυριακή από αυτές τις Κυριακές που επιτρέπεται, τις επόμενες επτά ημέρες θα δώσει υποχρεωτικά μία ημέρα άδεια στον εμποροϋπάλληλο. Άρα, καθόλου δεν έχουμε αδιαφορήσει για το πότε θα ξεκουραστεί ο εμποροϋπάλληλος.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.)** *(ομιλεί εκτός μικροφώνου):* Ποιος θα το ελέγχει αν γίνετε αυτό;

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Το ελέγχουν οι αρμόδιες αρχές του Υπουργείου Εργασίας, ο ΣΕΠΕ και οι επιθεωρητές. Και φυσικά, αν ο υπάλληλος κάνει καταγγελία ότι δεν έχει πάρει άδεια, θα υποστεί η επιχείρηση τις συνέπειες.

Και να θυμίσω, επειδή άκουσα πολλά για τους εμποροϋπαλλήλους. Οι εργαζόμενοι στην εστίαση που δουλεύουν συνεχόμενα ωράρια είναι κατώτεροι οι άνθρωποι αυτοί; Άρα, ψυχραιμία. Επίσης, να μου επιτρέψετε, τα σόου «λευκές νύχτες, μαύρες νύχτες», κ.λπ., εσείς ως εμποροϋπάλληλος, φαντάζομαι είστε για να τους εκπροσωπείτε, θέλετε η επιχείρησή σας να πηγαίνει καλά εμπορικά, γιατί αν η επιχείρηση σας δεν πηγαίνει καλά εμπορικά, θα χάσετε τη δουλειά σας και εσείς και συνάδελφοί σας. Άρα, όλα αυτά που είπατε σόου, είναι

κοινές εμπορικές πρακτικές. Θα σας πω μία λέξη που εικάζω ότι δεν σας αρέσει. Στον «καπιταλισμό» που συμβάλλουν στην αύξηση εμπορικής δραστηριότητας των επιχειρήσεων.

Ευχαριστώ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Στο σημείο αυτό, να σας πω, ότι έχει κληθεί ο κ. Ζαγορίτης Ελευθέριος, ο Συνήγορος του Καταναλωτή, Ευρωπαϊκού Κέντρου Καταναλωτή Ελλάδος. Ο κ. Ζαγορίτης δεν παρίσταται. Επίσης, έχει κληθεί ο κ. Πολυζώης Πολυζωίδης, διαχειριστής της Αστικής Μη Κερδοσκοπικής Εταιρείας «Ισονομία», που, επίσης, δεν παρίσταται. Επίσης, ο κ. Λύγκας Βασίλειος, Πρόεδρος του Διοικητικού Συμβουλίου του Ελληνικού Κέντρου Καταναλωτών. Ο κ. Ποττάκης Ανδρέας, Συνήγορος του Πολίτη, λόγω ανειλημμένων και ανελαστικών υποχρεώσεων, τόσο του Συνηγόρου, όσο και των εκπροσώπων του, δεν θα μπορέσει να συμμετέχει και θα αποσταλεί υπόμνημα. Ο κ. Παύλος Ραβάνης, Πρόεδρος της ΔΕ του Βιοτεχνικού Επιμελητηρίου Αθήνας, δεν θα συμμετέχει, λόγω ασθενείας και δεν θα υποβάλλει παρατηρήσεις, καθ’ ότι οι υπό συζήτηση διατάξεις του νομοσχεδίου που αφορούν στα Επιμελητήρια, βρίσκουν σύμφωνη τη Διοίκηση του Βιοτεχνικού Επιμελητηρίου Αθήνας. Με την Ένωση Καταναλωτών Ελλάδος, δεν κατέστη εφικτή η επικοινωνία.

Ολοκληρώθηκαν οι τοποθετήσεις από τους φορείς. Θα δώσουμε τώρα τον λόγο στους συναδέλφους, για να κάνουν ερωτήσεις και ξεκινάμε από τον κ. Κόλλια. Έχετε κάποια ερώτηση κύριε Κόλλια;

**ΚΩΝΣΤΑΝΤΙΝΟΣ ΚΟΛΛΙΑΣ (Εισηγητής της Πλειοψηφίας):** Θα ήθελα, κατά πρώτον, κύριε Πρόεδρε, να ευχαριστήσω όλους τους φορείς που έλαβαν μέρος σε αυτόν τον διάλογο. Ήταν εποικοδομητικός, χρήσιμος, γόνιμος. Διατυπώθηκαν αρκετές αξιοσημείωτες παρατηρήσεις, τις οποίες εκτιμώ και πιστεύω ότι πολλές θα ληφθούν υπόψη από τον κ. Υπουργό.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Μαμουλάκης.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας):** Ευχαριστώ κύριε Πρόεδρε.

Νομίζω κι εγώ από την πλευρά μου, ότι έχει ενδιαφέρον η ακρόαση φορέων. Νομίζω ότι γίναμε γνώστες και ζητημάτων που η ίδια η αγορά και οι ίδιοι οι κοινωνικοί εταίροι γνωρίζουν καλύτερα από εμάς και είναι προαπαιτούμενο μιας νομοθέτησης, με ό,τι αυτό συνεπάγεται.

Πάω κατευθείαν στις πέντε στοχευμένες ερωτήσεις. Πρώτον, προς την ΠΟΜΕΚ. Αναφέρατε στα σχόλια σας στη δημόσια διαβούλευση, ότι ο ορισμός αναφορικά με τα συλλογικά συμφέροντα των καταναλωτών είναι πολύ απλοϊκός και χρήζει περαιτέρω ανάπτυξης. Μήπως θα μπορούσατε να μας μιλήσετε περαιτέρω για τους κινδύνους μιας τέτοιας αφαιρετικής αναφοράς στα συμφέροντα των καταναλωτών στο κείμενο του νόμου;

Δεύτερο ερώτημα, κύριε Πρόεδρε, προς τις ενώσεις καταναλωτών. Αισθάνεστε ότι οι ρυθμίσεις ως έχουν είναι περιοριστικές για την άσκηση του δικαιώματος των αντιπροσωπευτικών αγωγών από μικρότερες ενώσεις καταναλωτών;

Τρίτο ερώτημα προς τα επιμελητήρια. Η μείωση των τελών από τη λειτουργία του πληροφοριακού συστήματος των ΓΕΜΗ του άρθρου 75, σας ανησυχεί; Αναμένετε να έχει αρνητική επίδραση στη λειτουργία και στις εν γένει πρωτοβουλίες που λαμβάνετε;

Τέταρτο ερώτημα προς τους οινοπαραγωγούς για τη γνωστή διάταξη που αναφέρει την πόντιση προϊόντων οίνου, γιατί αναφέρθηκαν και στην πρώτη συνεδρίαση της Επιτροπής διάφορα ζητήματα που άπτονται και υγειονομικών θεμάτων. Γνωρίζουν οι οινοπαραγωγοί σε ποιες χώρες υπάρχει νομοθεσία που να θέτει περιορισμούς για την παραγωγή και διάθεση προϊόντων πεπαλαιωμένο οίνου, με τη μέθοδο της εμβάθυνσης στον πυθμένα της θάλασσας; Αν υπάρχει, δηλαδή, κάτι αντίστοιχο σε άλλες χώρες, αν υπάρχει νομοθεσία που βάζει περιοριστικούς όρους.

Και με το πέμπτο και τελευταίο ερώτημα, απευθύνομαι προς τον Συνήγορο του Καταναλωτή. Με τις νέες αρμοδιότητες ελέγχου της Διεύθυνσης Προστασίας του Καταναλωτή, θεωρείτε ότι υπάρχουν αλληλοεπικαλύψεις, μεταξύ των αρμοδιοτήτων του Υπουργείου και του Συνηγόρου του Καταναλωτή;

Ευχαριστώ κύριε Πρόεδρε.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Συνεχίζουμε με τον κ. Δελή.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.):** Ευχαριστώ, κύριε Πρόεδρε.

Ακούγοντας τους φορείς που έχουν κληθεί στην Επιτροπή, νομίζω ότι ξεχώρισαν δύο ζητήματα, τα οποία θίγονται από το συγκεκριμένο νομοσχέδιο. Το ένα είναι το τραπεζικό phishing, όπου, βεβαίως, αναδείχτηκε η πραγματική λειτουργία της συγκεκριμένης διάταξης. Κάτι που παραδέχτηκε και ο ίδιος ο Υπουργός, λέγοντας ότι δεν είναι δυνατόν να αναλάβουν οι τράπεζες ένα τέτοιο ρίσκο και σε κάθε περίπτωση, αν χάσουν οι τράπεζες, πάλι εμείς θα τις πληρώσουμε. Επιβεβαιώνει, δηλαδή, την κριτική που κάνει το Κ.Κ.Ε.

Το δεύτερο ζήτημα που αναδείχθηκε, είναι το ζήτημα του ανοίγματος του δρόμου, της πλήρους κατάργησης της κυριακάτικης αργίας, με τη μέθοδο της απόφασης από τους τοπικούς Δήμους. Εδώ θα πρόσθετα, ότι ήταν φανερή και η ενόχληση του κ. Υπουργού, του κ. Γεωργιάδη, από την τοποθέτηση της Προέδρου του Συλλόγου Εμποροϋπαλλήλων της Αθήνας, που εκπροσωπεί χιλιάδες εργαζόμενους στον συγκεκριμένο κλάδο. Απαντώντας ο κ. Υπουργός, είπε ότι η δουλειά τις Κυριακές αμείβεται. Αυτό θα έλειπε, κύριε Γεωργιάδη, να μην αμείβεται κιόλας. Δηλαδή, κάνετε χάρη που λέτε, ότι θα ανταμειφθεί η δουλειά αυτών των ανθρώπων την Κυριακή. Τώρα το πόσο αμείβεται αυτή η δουλειά, το ξέρουν οι άνθρωποι που δουλεύουν, με τους μισθούς που παίρνουν που δεν τους φτάνουν, ούτε για τις πρώτες δύο εβδομάδες του μήνα. Το ξέρετε νομίζω και εσείς, για την πλειοψηφία των εργαζομένων όχι μόνο στο εμπόριο, αλλά και στην εστίαση και μην προσπαθείτε να τους βάλετε αυτούς σε αντιπαράθεση.

Το ερώτημα, όμως, κύριε Υπουργέ, εδώ είναι το εξής. Υπάρχει, άραγε, για εσάς αμοιβή και πόση και ποια για την εργασιακή εξουθένωση ενός ανθρώπου; Υπάρχει και ποια είναι αυτή; Υπάρχει αμοιβή για το ότι ένας άνθρωπος, μια μάνα, ένας πατέρας, δεν μπορεί να δει τα παιδιά του για συνεχόμενες Κυριακές; Τώρα, δεν σας είπε η Πρόεδρος, ότι από τις 25 του Νοέμβρη, μέχρι μετά τις γιορτές, για περίπου επτά-οκτώ εβδομάδες, οι άνθρωποι αυτοί κάθισαν στο σπίτι τους μόνο τρεις μέρες; Υπάρχει αμοιβή γι’ αυτό; Θα το σκεφτόσασταν εσείς για τον εαυτό σας αυτό; Για την οικογένειά σας;

Τα ερωτήματα, λοιπόν, είναι αμείλικτα. Δεν είναι ρητορικά. Μάλιστα, θα έλεγα ότι μπορώ να υποθέσω και τις απαντήσεις που θα λάβουμε. Με ενδιαφέρον, σε κάθε περίπτωση, θα τις ακούσουμε, γιατί είναι ένας διάλογος για τα ουσιαστικά προβλήματα των ανθρώπων, όχι για τα αγαπημένα σόου που στήνονται στην τηλεόραση.

Σας ευχαριστώ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ο λόγος στον Ειδικό Αγορητή του ΜέΡΑ25, κ. Λογιάδη.

**ΓΕΩΡΓΙΟΣ ΛΟΓΙΑΔΗΣ (Ειδικός Αγορητής του ΜέΡΑ25):** Σας ευχαριστώ πολύ, κύριε Πρόεδρε. Καλό μήνα και από μένα. Να ευχαριστήσουμε όλους τους φορείς όλους για την ενημέρωση.

Πρώτα από όλα, θα ήθελα να ρωτήσω τον κ. Κογιουμτσή, επειδή αναφέρθηκε σε μνημονιακές υποχρεώσεις, σε ότι αφορά στις Κυριακές. Μπορείτε αυτό να μας το εξηγήσετε λίγο περαιτέρω, διότι αν οι μνημονιακές υποχρεώσεις, θα είναι εσαεί. Άρα, τι συζητάμε; Βέβαια, εμείς είμαστε κατά των μνημονιακών υποχρεώσεων.

Προς τον κ. Βατικιώτη, το επόμενο ερώτημα, σε ότι αφορά στο άρθρο 29. Μπορείτε να μας αναπτύξετε πώς σκέφτεστε την προστασία των ανήλικων καταναλωτών; Τι, ακριβώς, προτείνετε;

 Στην κυρία Δεληκωστοπούλου από την ΕΚΠΟΙΖΩ, την οποία ευχαριστούμε πάρα πολύ για τις παρατηρήσεις, που μας στείλατε. Σχετικά με το phishing, είπατε ότι ήταν, εντελώς, διαφορετικό το κείμενο της διαβούλευσης από το σημερινό. Μπορείτε να μας το εξηγήσετε; Γνωρίζετε γιατί έγινε αυτό;

 Προς τον κ. Ραυτόπουλο και τους άλλους κυρίους, σχετικά με τους επιτόπιους ελέγχους. Θα ήθελα να ρωτήσω, αν υπάρχει η δυνατότητα, κατά τη γνώμη σας, για να γίνονται τόσοι έλεγχοι που είναι απαραίτητοι.

 Στον κ. Γεωργόπουλο από τον Σύνδεσμο Ελληνικού Οίνου. Κύριε Γεωργόπουλε, εγώ ήμουν, που έθεσα το θέμα, ουσιαστικά, διότι δεν μπορώ να βρω, γιατί στην Αμερική, ο FDA, έχει απαγορεύσει την πόντιση κρασιών για παλαίωση. Γνωρίζετε κάτι εσείς σχετικά με αυτό; Αν ναι, παρακαλώ να μας το πείτε, για να το μάθουμε κι εμείς, γιατί πραγματικά το ψάχνω. Προέρχομαι από τον τουρισμό, με ενδιαφέρει το θέμα του οινοτουρισμού και με ενδιαφέρει να δω πώς με τον οινοτουρισμό μπορούμε να επεκτείνουμε την τουριστική περίοδο. Η τουριστική περίοδος σε όλη την Ελλάδα τελειώνει, περίπου, τον Οκτώβριο. Θα μπορούσε, όμως, να συνεχίζεται και καθ’ όλη τη διάρκεια του χειμώνα με τον οινοτουρισμό, με το ελαιόλαδο, με τις αποστάξεις, επ’ ωφελεία, βέβαια της οικονομίας.

 Η τελευταία μου ερώτηση, κύριε Γεωργόπουλε, προς εσάς, γιατί μέχρι σήμερα, τόσα χρόνια που γίνονται αυτές οι ποντίσεις, η παλαίωση των κρασιών μέσα στη θάλασσα, δεν ζητούσατε, ως Ένωση Ελληνικού Οίνου, από την Πολιτεία να θεσπίσει ένα πλαίσιο και γίνεται μετά από τόσα χρόνια όλο αυτό; Δηλαδή, γινόταν παράνομα μέχρι σήμερα; Γιατί το αφήναμε να γίνεται έτσι;

Στην κυρία Γκογκάκη, θα πω, ότι συμφωνούμε με όσα είπατε. Κυρία Γκογκάκη, να σας ρωτήσω και ως γυναίκα, αλλά και λόγω της ιδιότητάς σας, εάν αυτά τα προβλήματα που αναφέρατε, επιτείνουν το νούμερο ένα πρόβλημα, κατά τη γνώμη μας, που είναι το δημογραφικό της Ελλάδος.

Σας ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Προχωράμε με τις απαντήσεις, όσων εκ των φορέων δέχθηκαν ερωτήσεις.

**ΑΝΤΩΝΙΟΣ ΜΕΓΓΟΥΛΗΣ (νομικός σύμβουλος και Διευθυντής της Συνομοσπονδίας Εμπορίου και Επιχειρηματικότητας):** Δεν άκουσα να μου απευθύνουν κάποιο ερώτημα.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ο κ. Καφούνης έχει τον λόγο.

**ΚΑΦΟΥΝΗΣ ΣΤΑΥΡΟΣ (Πρόεδρος του Δ.Σ. του Εμπορικού Συλλόγου Αθηνών (ΕΣΑ):** Δεν έχω να προσθέσω κάτι, κύριε Πρόεδρε. Νομίζω ότι οι δύο προτάσεις που κάναμε, έχουν θετική ανταπόκριση απ’ όλους τους παρευρισκόμενους.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Αθανασόπουλος.

**ΑΘΑΝΑΣΙΟΣ ΑΘΑΝΑΣΟΠΟΥΛΟΣ (Πρόεδρος της Συντονιστικής Επιτροπής Ρυθμιστικών, Κανονιστικών Θεμάτων και Προστασίας Καταναλωτών της Ένωσης Τραπεζών Ελλάδας):** Δεν έχουμε να προσθέσουμε κάτι, κύριε Πρόεδρε.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Βατικώτης.

**ΛΕΩΝΙΔΑΣ ΒΑΤΙΚΙΩΤΗΣ (Επιστημονικό στέλεχος του Ινστιτούτου Μικρών Επιχειρήσεων (ΙΜΕ) της Γενικής Συνομοσπονδίας Επαγγελματιών Βιοτεχνών Εμπόρων Ελλάδας (ΓΣΕΒΕΕ)):** Το ερώτημα που τέθηκε είναι, σε σχέση με το άρθρο 21 και όχι 29, που ζητήσαμε την εκπροσώπηση της ΓΣΕΒΕΕ. Ο λόγος είναι απλός. Είναι προκειμένου να είναι πιο αντιπροσωπευτική η σύνθεση της επιτροπής που θα εξετάσει τα σχετικά θέματα, τις άδειες, κ.λπ..

Σας ευχαριστώ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει η κυρία Βουνάτσου.

**ΑΘΗΝΑ ΒΟΥΝΑΤΣΟΥ (Senior advisor στον Τομέα Επιχειρηματικού Περιβάλλοντος και Ρυθμιστικών Πολιτικών του Συνδέσμου Επιχειρήσεων και Βιομηχανιών (ΣΕΒ)):** Δεν μας απευθύνθηκε κάποιο ερώτημα, κύριε Πρόεδρε.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει η κυρία Δεληκωστοπούλου.

 **ΑΝΔΡΟΜΑΧΗ ΔΕΛΗΚΩΣΤΟΠΟΥΛΟΥ (Νομική σύμβουλος της Ένωσης Καταναλωτών – Η Ποιότητα της Ζωής (ΕΚΠΟΙΖΩ) και εκπρόσωπος της Πανελλήνιας Ομοσπονδίας Ενώσεων Καταναλωτών (ΠΟΜΕΚ) - «Η ΠΑΡΕΜΒΑΣΗ»):** Ευχαριστώ, κύριε Πρόεδρε.

Να ξεκινήσω από το τελευταίο σημείο σχετικά με το phishing. Είναι το τελευταίο εδάφιο που προστέθηκε στο άρθρο 22, το οποίο δεν ήταν στο σχέδιο που είχε έρθει προς διαβούλευση, το οποίο, στην ουσία, ακυρώνει όλη την προηγούμενη παράγραφο. Στις παρατηρήσεις που είχαν τεθεί στη διαβούλευση, δεν είχαμε δει καμία παρατήρηση από κάποιον άλλον φορέα και μας προξένησε εντύπωση.

 Το πόσο διευκολύνει ή όχι το νομοσχέδιο αυτό τις μικρότερες ή μεγαλύτερες οργανώσεις καταναλωτών, οι παρατηρήσεις μας ισχύουν για όλες τις ενώσεις. Μάλιστα, αναφέραμε τα αρνητικά που εντοπίσαμε και που θα θέλαμε να αντιμετωπιστούν.

Εκείνο που θέλω να πω είναι ότι είναι πολύ σημαντική η ενίσχυση των καταναλωτών. Δουλεύουμε εθελοντικά πολύς κόσμος, προσπαθούμε να αφυπνίσουμε το καταναλωτικό κοινό να μας υποστηρίξει, όχι γιατί δεν κάνουμε καλά τη δουλειά μας, γιατί τη δουλειά μας κάνουμε καλά με πολλή σύνεση και με πολλή προσοχή. Θα πρέπει η αγορά να μας αντιμετωπίζει ως συνοδοιπόρους και όχι ως αντιπάλους, γιατί οι επιχειρήσεις που σέβονται τον νόμο και ακολουθούν τους κανόνες, πρέπει να μας βλέπουν ως συνεργάτες. Δεν είμαστε απέναντι. Η ενίσχυση η δική μας ευνοεί αυτές ακριβώς τις επιχειρήσεις και θέτει τις επιχειρήσεις που επιλέγουν να παρανομούν, να αισχροκερδούν και να παραβιάζουν τον νόμο, απέναντι.

 Αν, λοιπόν, ενισχυθούν οι ενώσεις καταναλωτών αυτό είναι προς όφελος του υγιούς ανταγωνισμού και τελικά. Προσπαθούμε να αφυπνίσουμε το κοινό με όσες δυνάμεις έχουμε. Δυστυχώς, δεν είναι αρκετές. Δεν θέλουμε κάποιος να μας πληρώνει, για να κάνουμε τη δουλειά μας. Είμαστε εθελοντές, σε πολύ μεγάλο βαθμό.

Ευχαριστώ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Ραυτόπουλος.

**ΑΠΟΣΤΟΛΟΣ ΡΑΥΤΟΠΟΥΛΟΣ (Εκπρόσωπος του Ινστιτούτου Εργασίας της Γενικής Συνομοσπονδίας Εργατών Ελλάδος (ΓΣΕΕ) - Πρόεδρος του Δ.Σ. της Ένωσης Εργαζομένων Καταναλωτών Ελλάδας (ΕΕΚE)):** Στην ερώτηση που τέθηκε, απαντώ ότι δεν έχουμε τους απαιτούμενους επιτόπιους ελέγχους από τους 80 ελεγκτές που αποτελείται η ΔΙΜΕΑ, γι’ αυτό ζητάμε να γίνουν περισσότεροι επιτόπιοι έλεγχοι. Αυτό είναι και που θα φέρει καλύτερα αποτελέσματα και για το Υπουργείο, αλλά και για τους καταναλωτές, αλλά και τις καταναλωτικές ενώσεις.

Αυτό που διαπιστώνουμε εμείς από επιτόπιους ελέγχους που κάνουμε καθημερινά, διαπιστώνουμε πολλές παραβάσεις μέσα σε σούπερ μάρκετ, αλλά και σε διάφορα άλλα καταστήματα, που τις έχουμε κάνει γνωστές στον Υπουργό, αλλά και στον Γενικό Γραμματέα. Αυτό που ζητάμε είναι να γίνονται περισσότεροι επιτόπιοι έλεγχοι, για να διαπιστώνονται τα προβλήματα που αντιμετωπίζουν καθημερινά οι καταναλωτές.

Ευχαριστώ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Γεωργόπουλος.

**ΘΕΟΔΩΡΟΣ ΓΕΩΡΓΟΠΟΥΛΟΣ** **(Πρόεδρος του Συνδέσμου Ελληνικού Οίνου):** Δύο ερωτήσεις τέθηκαν από τους Εισηγητές. Πρώτα απ’ όλα, τέθηκε το ερώτημα, τι ακριβώς γίνεται σε άλλες χώρες, αν υπάρχουν, δηλαδή, αντίστοιχα καθεστώτα. Η απάντηση είναι ναι, αλλά με διαφορετική μορφή. Στις υπόλοιπες μεγάλες χώρες υπάρχουν τεχνικοί φάκελοι, ιδιαίτερα λεπτομερείς για τους οίνους ΠΟΠ και ΠΓΕ και τοπικές ενώσεις, οι οποίες έχουν εκχώρηση δημόσιας εξουσίας και ως εκ τούτου, μπορεί να λαμβάνουν κάποια μέτρα ως προς τις συγκεκριμένες προδιαγραφές.

 Επιπλέον, στις υπόλοιπες χώρες, κυρίως στην Ευρωπαϊκή Ένωση, όλο το οινοποιείο συνιστά φορολογική αποθήκη, το οποίο σημαίνει ότι οι αρμόδιες αρχές έχουν τη δυνατότητα παρακολούθησης του κρασιού, από το σταφύλι μέχρι την τελική του πώληση, κάτι που δεν συμβαίνει στην Ελλάδα. Ως εκ τούτου, υπάρχουν διατάξεις που αφορούν, είτε στην τελωνειακή μεταχείριση του προϊόντος, είτε στην παρακολούθησή του ως προς την επισήμανσή του, οι οποίες, δυστυχώς, δεν υπάρχουν αυτή τη στιγμή στην Ελλάδα. Ως εκ τούτου, το συγκεκριμένο καθεστώς έρχεται να κωδικοποιήσει διαφορετικές διατάξεις και ενδεχομένως, να προσαρμόσει άλλες, για να δημιουργήσει ένα καθεστώς, ώστε να αποδειχτούν αυτά που ανέφερα προηγουμένως περί απάτης και αθέμιτου ανταγωνισμού.

 Και ως προς το ερώτημα του κ. Λογιάδη, ήταν πολύ χρήσιμο και να πούμε, πρώτον, ότι το FDA και το TDB, οι ομοσπονδιακές αυτές οργανώσεις, στις 17/2/2015 πήραν σχετική απόφαση που αναφέρει το ζήτημα, λέγοντας ότι δεν μπορεί να γίνεται αυτό κατά τρόπο άναρχο και με χαρά να το καταθέσουμε. Στο γιατί δεν το ζητούσαμε μέχρι τώρα, απαντώ ότι το έχουμε ζητήσει, εδώ και αρκετό καιρό.

Πρέπει να πούμε, επίσης, ότι η συγκεκριμένη πρακτική δεν είναι και τόσο παλιά. Είναι, περίπου, μιας δεκαετίας και έχει πειραματικό χαρακτήρα. Πρόσφατα σχετικά, υπήρχαν προβλήματα με πόντιση οίνων, τα οποία δημιούργησαν ζητήματα, εξ ου και η ανάγκη άμεσης εφαρμογής και ρύθμισης του ζητήματος σήμερα.

Ευχαριστώ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Μακρής.

**ΑΝΤΩΝΙΟΣ ΜΑΚΡΗΣ (Πρόεδρος του Συνδέσμου Επιχειρήσεων Λιανικής Πωλήσεως Ελλάδος (ΣΕΛΠΕ)):** Θέλω, απλώς να βεβαιώσω και να πω, ότι αυτά τα περί «βασανιστικής» απασχόλησης που ακούστηκαν στο λιανεμπόριο, προφανώς, δεν αφορούν τα δικά μας μέλη. Θεωρούμε ότι τα περιουσιακά στοιχεία των επιχειρήσεων, δεν είναι ούτε οι τοίχοι, ούτε τα εμπορεύματα. Είναι οι άνθρωποί μας, με τους οποίους συνεργαζόμαστε και φροντίζουμε να έχουν, πλήρως, όλες τις καλύψεις και τα ωράριά τους και τον τρόπο που ξεκουράζονται, γιατί αλλιώς δεν θα μπορούσαν να απασχοληθούν και θα είχαμε απώλειες.

 Εξ αυτού του λόγου, θέλω να βεβαιώσω, ότι, τουλάχιστον, στα δικά μας μέλη δεν υφίσταται αυτή η εικόνα που περιεγράφη.

Ευχαριστώ πάρα πολύ για την πρόσκληση.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Τσεμπερλίδης.

**ΝΙΚΟΛΑΟΣ ΤΣΕΜΠΕΡΛΙΔΗΣ** **(Πρόεδρος του Κέντρου Προστασίας Καταναλωτών (ΚΕΠΚΑ)):** Στο ερώτημα που δεχθήκαμε, αν στις μικρές ενώσεις δημιουργείται πρόβλημα να χρησιμοποιήσουν τη νομοθεσία, λέω με σαφήνεια, ότι δεν υπάρχει πρόβλημα, γιατί βοηθάει στο να ενοποιηθεί το πολυδιασπασμένο κίνημα, άρα, να γίνει πιο ισχυρό για τα αποτελέσματα.

Σε ότι αφορά στο ζήτημα της χρηματοδότησης που έθεσε ο κ. Γεωργιάδης, συμφωνώ απόλυτα μαζί του. Συμφωνώ ότι η κοινωνία πρέπει να δίνει πόρους στο κίνημα, για να μπορεί να «ξεδιπλώνει» τις δράσεις του. Του λέω, όμως, ότι σε ευρωπαϊκό επίπεδο και οι Βρυξέλλες, αλλά και οι άλλες χώρες, την περίοδο της κρίσης ενίσχυσαν με πάρα πολλά δις και τις επιχειρήσεις. Δηλαδή, η Ελλάδα, απ’ όσο ξέρω και πολύ καλά έκανε, ενίσχυσε τις επιχειρήσεις με 40 δις. Οι επιχειρήσεις υπάρχουν να εξυπηρετούν τους αγοραστές. Αν μία επιχείρηση δεν έχει αγοραστές, δεν μπορεί να λειτουργήσει. Άρα, βάλτε την ίδια λογική, τη λογική ότι χρειάζεται μία ενίσχυση του κινήματος, αλλά να συνδεθεί και με τους πόρους της κοινωνίας, για να είναι αντικειμενική.

Και κλείνω με το θέμα της αισχροκέρδειας. Δεν χρειάζεται να κάνετε ελέγχους, γιατί πράγματι, έχουμε, για πρώτη φορά, νομοθετικό πλαίσιο στην Ελλάδα και στην ελεύθερη οικονομία, που μπορεί να τιμωρήσει κανείς την αισχροκέρδεια. Δεν υπήρξε ξανά, κύριε Γεωργιάδη, και έχω πολλά χρόνια στην αγορά. Λοιπόν, αυτό το εργαλείο δεν μπορείτε να το αξιοποιήστε με 70, 100 ή 200 ανθρώπους. Ζητήστε απ’ όλους τους κρίκους της αλυσίδας της αγοράς, όποιος κάνει οποιαδήποτε αύξηση, να στέλνει στο Υπουργείο την κοστολογική αποτύπωση των επιβαρύνσεων. Είναι από ρεύμα; Είναι από εργατικά; Είναι από πρώτες ύλες; Κοστολογική αποτύπωση. Εκεί θα φανεί αμέσως ποιος κρίκος αισχροκερδή και μην τους τιμωρήσετε, δώστε τα ονόματα σε εμάς. Θα τους τιμωρήσουμε εμείς.

Ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Γεωργιάδης.

**ΠΑΝΑΓΙΩΤΗΣ ΓΕΩΡΓΙΑΔΗΣ (Υπεύθυνος Δημοσίων Σχέσεων του Νέου Ινστιτούτου Καταναλωτών (Νέο ΙΝΚΑ)):** Μία τοποθέτηση πολύ σύντομη, επί του σχολίου του κ. Υπουργού, για το τι κάνουν οι καταναλωτικές οργανώσεις και αν έχουν την ικανότητα να κινητοποιήσουν μεγάλη μάζα ανθρώπων και τι απήχηση, εν τέλει, έχουν στην κοινωνία και αν τελικά είναι μόνο τύποις που βγαίνουμε και τα λέμε στα κανάλια, για να δημιουργούμε αρνητικές εντυπώσεις.

Πράγματι, εν μέρει, θα συμφωνήσω. Θα θέλαμε να κινητοποιήσουμε πολύ περισσότερους καταναλωτές, γιατί καταναλωτές είμαστε όλοι. Δυστυχώς, όμως, η ρίζα του

προβλήματος είναι, ότι οι ίδιοι οι πολίτες δεν είναι εκπαιδευμένοι ως καταναλωτές. Γιατί δεν διδάσκονται τα μαθήματα καταναλωτικών δικαιωμάτων στη σχολική εκπαίδευση; Γιατί δεν βρίσκονται συγκεκριμένα σε σχολικά εγχειρίδια, όχι μόνο τα δικαιώματα των καταναλωτών, αλλά και η διατροφική αγωγή; Είναι ζητήματα που δεν είναι κατώτερα από αυτά του πολιτισμού, της ιστορίας ή από άλλα μαθήματα.

Θα πρέπει, συνεπώς, η Πολιτεία να αρθεί στο ύψος των περιστάσεων, να εκπαιδεύσει τους πολίτες, να εντρυφήσουν στην έννοια του καταναλωτισμού και σας διαβεβαιώ, κύριε Υπουργέ, ότι θα έχουν πολύ μεγαλύτερη δύναμη οι ίδιοι οι καταναλωτές και τα καταναλωτικά κινήματα, όπως τους εκφράζουν.

 Σας ευχαριστώ πάρα πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Κωστής.

**ΓΕΩΡΓΙΟΣ ΚΩΣΤΗΣ (Γενικός Γραμματέας της Πανελλήνιας Ένωσης Καταναλωτών «Βιοκαταναλωτών» για Ποιοτική Ζωή (ΒΙΟΖΩ)):** Σε δύο πράγματα θέλω να απαντήσω. Στην ουσία, εμάς μας καταργήσατε, κύριε Γεωργιάδη. Κλείσατε με τον Covid όλες τις οργανώσεις, μάς αποκόψατε από τα μέλη μας και οι μόνοι που δεν έχουμε πάρει ούτε ευρώ από τις αποζημιώσεις της Ε.Ε. είμαστε εμείς, οι ενώσεις καταναλωτών και κατ’ επέκταση, και άλλοι φορείς της κοινωνίας των πολιτών.

Δεύτερον, δεν είναι τα ίδια μέτρα και τα ίδια σταθμά, να χρηματοδοτούμε τις εταιρείες και να μην χρηματοδοτούμε τις οργανώσεις της κοινωνίας των πολιτών. Λέτε να πάρουμε από τα μέλη μας. Μα, εμείς δεν έχουμε μαγαζί, για να έρθουν τα μέλη μας, πρέπει να πάμε εμείς στα μέλη μας. Οι τράπεζες πήραν πολλά δις γι’ αυτή τη δουλειά. Στο ΕΣΠΑ, γιατί μας αποκλείσατε από κάθε δράση; Εμείς δεν πρέπει να κάνουμε δράσεις; Δεν πρέπει να μας χρηματοδοτείτε γι’ αυτό; Γιατί μας αντιμετωπίζετε με δύο μέτρα και δύο σταθμά;

Ευχαριστώ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει η κυρία Γκογκάκη.

**ΚΩΝΣΤΑΝΤΙΝΑ ΓΚΟΓΚΑΚΗ (Πρόεδρος του Δ.Σ. του Συλλόγου Εμποροϋπαλλήλων Αθήνας):** Πολύ σύντομα, ένα σχόλιο, σε σχέση με αυτό που είπε ο κ. Μακρής, αν και μπορεί να μην κατάλαβα καλά. Όμως, να πούμε, ότι οι εργαζόμενοι δεν είναι περιουσιακό στοιχείο κανενός εργοδότη, γιατί αν σωστά κατάλαβα, αυτή η τοποθέτηση μάς γυρίζει σε άλλες εποχές, στους «δούλους» και στους «δουλοκτήτες». Βέβαια, να σας πω, ότι και με τις συνθήκες εργασίας σήμερα, δεν είναι καθόλου υπερβολή. Καταλαβαίνω ότι κάποιοι ενοχλούνται στο να περιγράφουμε ποια είναι η πραγματικότητα που βιώνουν χιλιάδες εργαζόμενοι στο εμπόριο, το δωδεκάωρο, το δεκάωρο, η επταήμερη λειτουργία των καταστημάτων, επτά μέρες να εργάζονται οι εμποροϋπάλληλοι. Καλό θα ήταν, όποιος αμφισβητεί τα λεγόμενα των εργαζομένων και των εκπροσώπων τους, ας πάμε μια μέρα μαζί να δούμε πόσες ώρες και κάτω από ποιες συνθήκες δουλεύουν χιλιάδες εργαζόμενοι στο Εκπτωτικό Χωριό στα Σπάτα, που είναι δεκατρείς και δεκατέσσερις ώρες στον δρόμο, χωρίς υπερβολή.

Στο ερώτημα που μου τέθηκε, αν όλες αυτές οι συνθήκες και όλα αυτά που είπα, επιδρούν αρνητικά δημογραφικό πρόβλημα, θα σας απαντήσω με δύο παραδείγματα των τελευταίων δύο ημερών. Μάλιστα, για το ένα έχουμε βγάλει και καταγγελία. Συναδέλφισσά μας έγκυος, με το που δήλωσε την εγκυμοσύνη της στην εργοδοσία της, μεταφέρθηκε από το κατάστημα στη Γλυφάδα, όπου ζει και δουλεύει, στο κατάστημα στο MALL, στο Μαρούσι, δουλεύει οκτώ ώρες «σπαστό» ωράριο και θέλει τρεις ώρες πήγαινε έλα. Συνάδελφός μας 38 χρονών, με τον μισθό που παίρνει και με την ευελιξία στα ωράρια, δεν προλαβαίνει ούτε να πάει στο σπίτι μου, ούτε, όμως, με τον μισθό που παίρνει να κάνει το επόμενο βήμα.

Λέμε, λοιπόν, συνολικά, ότι οι συνθήκες ζωής και εργασίας αποτελούν σοβαρό εμπόδιο στους νέους ανθρώπους στο να κάνουν το επόμενο βήμα και να δημιουργήσουν οικογένεια.

Σας ευχαριστώ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Υπουργός.

**ΣΠΥΡΙΔΩΝ - ΆΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ξεκινάω να απαντήσω, όπως έχω καταγράψει τα ερωτήματα. Προς τον συνάδελφο, τον κ. Δελή, ο οποίος, πράγματι, μίλησε για τον πυρήνα των προβλημάτων, εγώ θέλω να είμαι ειλικρινής και σέβομαι πολύ την τοποθέτηση του, πάντως διαφωνώ, Να πω σε τι διαφωνώ τώρα.

Πρώτα απ’ όλα, όταν λέμε ότι οι εργαζόμενοι δεν βγάζουν τον μήνα οικονομικά και στις δύο εβδομάδες είναι χωρίς χρήματα, που μπορεί να είναι αλήθεια, για πολλούς είναι σίγουρα αλήθεια, αυτός δεν είναι λόγος, για να μην θέλουν να δουλέψουν κάποια ημέρα επιπλέον, με μεγαλύτερη απασχόληση και μάλιστα υπερωριακή. Αντίθετα, αν έχεις ανάγκη χρημάτων ή δεν βγάζεις τον μήνα σου, ένας λόγος παραπάνω είναι, ότι αν σου δίνει την ευκαιρία η επιχείρηση που δουλεύεις, να δουλεύεις μία επιπλέον μέρα και μάλιστα, με υπερωριακή αμοιβή, θα αποκτήσεις μεγαλύτερο εισόδημα, άρα, θα αντιμετωπίσεις καλύτερα το πρόβλημα του τελειώνουν τα λεφτά σου σε δύο εβδομάδες. Δεν μπορεί, δηλαδή, η απάντηση στο ότι τελειώνουν τα λεφτά μας σε δύο εβδομάδες, να είναι μόνο ότι θέλουμε να δώσετε μεγαλύτερους μισθούς, γιατί οι μεγαλύτεροι μισθοί από μόνοι τους, μπορεί να οδηγήσουν σε απολύσεις και ο άλλος να χάσει τη δουλειά του.

Άρα, εδώ πρέπει να υπάρξει μία κατανόηση. Ο εργαζόμενος, όταν δουλεύει μία Κυριακή επιπλέον με υπερωριακή αμοιβή, αυξάνει το εισόδημά του. Αυτό δεν είναι προς βλάβη του εργαζομένου, κατά τη γνώμη μου, είναι προς όφελος του εργαζόμενου. Επίσης, είπαμε, για να μην υπάρχει εξουθένωση, τι προβλέψαμε για τη μία υποχρεωτική αργία. Αλλά προσέξτε, θα έχει αργία, ένα ρεπό υποχρεωτικό σε μία ημέρα κανονική, αλλά θα έχει πληρωθεί μία ημέρα υπερωριακή. Άρα, θα έχει αύξηση στο εισόδημά του.

Με ρωτήσατε, αν θα το σκεφτόμουν για τον εαυτό μου. Κύριε Δελή, δεν είχα τη τιμή να είμαστε φίλοι. Εγώ εργάζομαι από τα 15 μου χρόνια, χωρίς ωράριο, εγώ προσωπικά. Στις επιχειρήσεις μου δούλευα τις Κυριακές στα φεστιβάλ βιβλίου και τις καθημερινές στο βιβλιοπωλείο μου ή σε εκπομπές. Δεν έχει υπάρξει μέρα που έχω σκεφτεί, ότι πρέπει να πάρω ρεπό. Για μένα, η δουλειά προηγείται πάντα, αυτή είναι η δική μου φιλοσοφία της ζωής, πάντα προηγείται η δουλειά. Αν πρέπει να κάνεις μία δουλειά, θα την κάνεις όποια μέρα και να είναι του χρόνου. Αυτή είναι δική μου αντίληψη, δεν είναι υποχρεωτικό, ότι πρέπει να τη συμμερίζονται όλοι οι εργαζόμενοι. Από τη στιγμή που μου κάνατε την τιμή να με ρωτήσετε για τον εαυτό μου, σας απαντώ τι έχω κάνει εγώ για τον εαυτό μου. Θέλω να δώσω μία συμβουλή σε όσους ακούν, ότι δεν μου πήγε άσχημα η ζωή. Καλά μου πήγε που είχα αυτή τη νοοτροπία. Μόνο η γκρίνια και μόνο η φασαρία, λεφτά δεν φέρνουν.

 Τώρα προς τον κ.Τσεμπερλίδη, τον ευχαριστώ πάρα πολύ για τα καλά του λόγια. Η δημόσια αναγνώριση από τον κ.Τσεμπερλίδη, ότι είναι η πρώτη φορά στην ιστορία που έχει θεσπιστεί διάταξη για την πάταξη της αισχροκέρδειας και ότι αυτό δεν υπήρχε ως εργαλείο, ουδέποτε στο παρελθόν, είναι νομίζω ένα πολύ μεγάλο «εύγε» εκ μέρους του και των ανθρώπων που εκπροσωπεί, μέσα στη Βουλή για τον νόμο που έχουμε ψηφίσει. Σας ευχαριστώ.

Διαφωνώ, ωστόσο, ως προς αυτό που είπατε για τους ελέγχους, γιατί ακόμα δεν έχω καταφέρει να εξηγήσω και σε εσάς και στην κοινή γνώμη πώς γίνονται οι έλεγχοι. Εγώ φταίω, δεν φταίτε εσείς. Βασίμως ισχυρίζομαι, ότι δεν χρειαζόμαστε περισσότερους ελεγκτές. Ο πολύς κόσμος στο μυαλό του έχει τον έλεγχο με τον παλαιό τρόπο, αυτό που γινόταν στην αρχή της δικής μου επαγγελματικής σταδιοδρομίας, δηλαδή, πριν από 32 χρόνια, γιατί έχω 32 χρόνια ένσημα προσωπικά. Πώς, δηλαδή; Ερχόταν κάποιος, χτύπαγε την πόρτα, έμπαινε μέσα, σου ζήταγε τα βιβλία, αν ήταν Εφορία, αν ήταν ΙΚΑ, να σου κάνει έλεγχο. Αντίστοιχα, θα μπορούσε να υποθέσει κάποιος, ότι έτσι αντιλαμβάνεται τον έλεγχο για την αισχροκέρδεια. Δεν δουλεύουμε έτσι πια για την αισχροκέρδεια και δεν χρειάζεται να δουλεύεις περισσότερο για την αισχροκέρδεια. Σήμερα, έχουμε όλη την αλυσίδα συνδεδεμένη σε ηλεκτρονικό σύστημα, έχουμε πρόγραμμα που βλέπει τις αλλαγές των τιμών, εάν κάποιο προϊόν σε κάποια αλυσίδα ξαφνικά αυξήσει την τιμή του, πάνω από τους άλλους, αυτό «κοκκινίζει» στην οθόνη και δίνει σήμα, ότι αυτή η αλυσίδα έχει αυξήσει το τυρί, τη φέτα, το απορρυπαντικό, το χαρτί, πάνω από το μέσο όρο των υπόλοιπων αλυσίδων και ο έλεγχος κατευθύνεται προς αυτή την αλυσίδα και δεν χρειάζεται καν να στείλεις κατευθείαν ελεγκτή.

Στέλνεις e-mail στην εταιρεία, λες «δικαιολόγησέ μου σε παρακαλώ πολύ, γιατί έκανες αυτή την αύξηση χθες» και σου στέλνει τα τιμολόγια αγοράς του συγκεκριμένου προϊόντος. Οι ελεγκτές στην υπηρεσία, ελέγχουν τα στοιχεία που έχει στείλει η αλυσίδα και αν χρειαστεί να πάνε και επιτόπου, θα πάνε. Όπως, μπορούν να πάνε και στις κεντρικές αποθήκες για τον έλεγχο των αποθεμάτων, τα οποία, επίσης, πρέπει να είναι δηλωθέντα. Δηλαδή, πια, τα ηλεκτρονικά συστήματα κάνουν αδιάφορη την παρουσία ενός «στρατού» υπαλλήλων. Αυτό που χρειάζεται δεν είναι «στρατός» υπαλλήλων. Χρειάζεται εξειδικευμένο προσωπικό που μπορεί να χειρίζεται πρώτον, τα ηλεκτρονικά συστήματα και δεύτερον, να μπορεί, όταν θα πιστοποιήσει το πρόστιμο, να το τεκμηριώσει με τέτοιον τρόπο, ώστε να είναι «αμάχητο». Το προσωπικό είναι επαρκές και δουλεύει πολύ καλά. Οι έλεγχοι που κάνουν πια είναι σε όλη την αγορά. Ρωτήστε τον ΣΕΛΠΕ, τον κ. Μακρή, αν έχει ποτέ η αγορά δεχθεί τόσους πολλούς ελέγχους, σε οποιοδήποτε σημείο της Μεταπολίτευσης. Εγώ προκαλώ να το κάνετε, δεν έχω συνεννοηθεί μαζί του. Ρωτήστε τον. Παρακαλώ πολύ, μπορεί να γίνει αυτή η ερώτηση;

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Παρακαλώ, κύριε Μακρή, μας ακούτε; Θέλετε να πείτε κάτι, σε σχέση με αυτά που λέει ο κ. Υπουργός;

**ΑΝΤΩΝΙΟΣ ΜΑΚΡΗΣ (Πρόεδρος του Συνδέσμου Επιχειρήσεων Λιανικής Πώλησης Ελλάδος (ΣΕΛΠΕ)):** Πολύ ευχαρίστως, κύριε Πρόεδρε.

Το έκανα και στην αρχική μου τοποθέτηση και είπα ότι οι έλεγχοι στην αγορά είναι τόσοι πολλοί, που απασχολείται πάρα πολύς κόσμος για τις λεπτομερειακές αναλύσεις αυτών των ελέγχων. Όπως πάρα πολύ σωστά είπε ο κ. Υπουργός, δεν είναι μόνο οι έλεγχοι του Υπουργείου Ανάπτυξης που είναι υπερβολικά πολλοί, είναι και όλοι οι άλλοι έλεγχοι που σωστά γίνονται. Και παρακάλεσα τον Υπουργό, αλλά και τους αρμόδιους Υπουργούς, οι έλεγχοι να «ακουμπάνε» σε όλη την αλυσίδα προμήθειας του προϊόντος και όχι μόνο να εστιάζονται στην τελική λιανική, που καλά κάνουν και ελέγχουν, αλλά εμείς είμαστε αποδέκτες, ό,τι αγοράζουμε, πουλάμε, όπως περιέγραψε ο κ. Υπουργός.

Άρα, θέλω να πω, ότι είναι πάρα πολλοί οι έλεγχοι, πρωτοφανώς, είναι τόσοι πολλοί αυτή την εποχή και η παράκλησή μας είναι να είναι λίγο πιο συστηματικοί και περιορισμένης εμβέλειας, για να μπορούμε να κάνουμε και τη δουλειά μας, λόγω της πληθώρας των ελέγχων, σε όλη την αλυσίδα, για να είμαστε όλοι σωστά τοποθετημένοι απέναντι στον φίλο μας συμπολίτη, καταναλωτή.

Ευχαριστώ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Παρακαλώ, κύριε Υπουργέ, συνεχίστε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Για να καταλάβει η Βουλή, λοιπόν, το πρόβλημά μας δεν είναι να κάνουμε πολλούς ελέγχους σύμφωνα με την αγορά, είναι ότι κάνουμε πάρα πολλούς. Για να καταλάβετε την πραγματικότητα, από τα σούπερ μάρκετ σήμερα, από εκεί που το βασικό τους αίτημα ήταν το ρεύμα και η ενίσχυση, κύριε Τσεμπερλίδη, ξέρετε ποιο είναι; Αν μπορούμε να μειώσουμε τη συχνότητα των ελέγχων που τους κάνουμε, γιατί χρειάζεται να απασχολούν πάρα πολλά άτομα πια στα κεντρικά τους λογιστήρια, για να μας απαντούν, επί καθημερινής βάσεως, στα στοιχεία που τους ζητάμε. Για να καταλάβετε, δεν υπάρχει ούτε μία ημέρα, ούτε μία εργάσιμη ημέρα, που δεν έχει ζητήσει η ΔΙΜΕΑ στοιχεία από τις αλυσίδες, από την κάθε αλυσίδα ξεχωριστά, γιατί το ηλεκτρονικό σύστημα, αυτομάτως, δείχνει που υπάρχει αύξηση και γίνεται αυτομάτως η αποστολή του email στην εταιρεία, «πες μου γιατί έκανες αυτή την αύξηση». Αυτό γίνεται ασταμάτητα και δεν έχει ξαναγίνει στο παρελθόν ποτέ.

Πώς γίνεται ο έλεγχος; Γίνεται με τιμολόγια αγοράς, τιμολόγια πώλησης και με έλεγχο αποθεμάτων, για να μην μπορείς να πουλάς ακριβότερα, επειδή έχεις πάρει φθηνότερα. Έτσι γίνεται ο έλεγχος. Γίνεται και προς τα πίσω; δηλαδή, εκτός από τα σούπερ μάρκετ και προς τη βιομηχανία; Απάντηση, ναι, γίνεται και προς τη βιομηχανία είναι η απάντηση. Πάλι εκεί με έλεγχο των τιμολογίων αγοράς των υλικών και του ρεύματος που είπατε και με τα αποθέματα. Είναι εύκολος αυτός ο έλεγχος; Δύσκολος, είναι η απάντηση, για να είμαι ειλικρινής. Γι’ αυτό και αργεί. Ένας έλεγχος δεν γίνεται Δευτέρα και βγάζει πόρισμα Τετάρτη. Ένας έλεγχος σε μία βιομηχανία τροφίμων μπορεί να κρατήσει και τρεις και τέσσερις μήνες, για να καταλήξει σε πόρισμα, αν, πράγματι, η αύξηση είναι σωστή ή όχι.

Πρέπει να σας πω, όμως, και γι’ αυτό είμαι πάρα πολύ υπερήφανος, ότι όχι μόνο έχουμε ρεκόρ προστίμων για αισχροκέρδεια όλων των εποχών, επί θητείας μου στο Υπουργείο Ανάπτυξης, όχι για κανέναν άλλο λόγο, αλλά γιατί, για πρώτη φορά, μπήκε αγορανομική διάταξη. Δεν υπήρχε καθόλου. Αλλά τα πρόστιμα που έχουμε βάλει, κύριε Πρόεδρε, εισπράττονται σε ποσοστό 100%. Δηλαδή, είναι τόσο καλά τεκμηριωμένα, που οι εταιρείες προτιμούν να πληρώσουν το πρόστιμο, παρά να πάνε στα δικαστήρια. Ακόμα και το μεγάλο πρόστιμο των 640.000 ευρώ που βάλαμε σε αλυσίδα σούπερ μάρκετ για αισχροκέρδεια μιλάμε τώρα, δεν μιλάμε για φορολογικά πρόστιμα ή άλλα, το πλήρωσε η αλυσίδα στο ακέραιο, μέχρι τελευταίο ευρώ. Η εικόνα που, διαρκώς, περνάτε στα κανάλια, ότι δεν γίνονται έλεγχοι -δικαίωμά σας είναι, μπορείτε να πείτε ότι θέλετε, δεν ήθελα να κάνω κριτική σε αυτό- είναι ψευδής. Δεν είναι πραγματική. Και κάπου πρέπει να πούμε και ένα μπράβο στην υπηρεσία που καταφέρνει και φέρνει όλα αυτά τα αποτελέσματα. Δεν πρέπει να τα ισοπεδώνουμε όλα.

Απαντώντας στον κ. Γεωργιάδη, τον συνεπώνυμό μου. Ακούστε, κύριε Γεωργιάδη. Συμφωνήσαμε απ’ ό,τι κατάλαβα. Ένα καταναλωτικό κίνημα για να έχει ισχύ, δεν χρειάζεται κρατική χρηματοδότηση. Για να έχει ισχύ, χρειάζεται επιρροή στους καταναλωτές. Έφυγε ο κ. Λεχουρίτης, προφανώς, απ’ ό,τι κατάλαβα. Δυο φορές τον καλέσαμε να απαντήσει σε όσα του είπα, δεν μας έκανε την τιμή να πάρει το λόγο. Θα τα πει αύριο, κάπου, σε κάποιο κανάλι, προφανώς. Το προτιμά. Όμως, εγώ περιμένω να δω αν, πράγματι, το ΙΝΚΑ κάνει μποϊκοτάζ σε κάποιες κατηγορίες προϊόντων, που έχει ανακοινώσει ο κ. Λεχουρίτης και θα μετράω και θα ανακοινώνω από το Υπουργείο, ποια θα είναι η επίπτωση στον τζίρο αυτών των προϊόντων, ανά εβδομάδα. Για να δούμε, οι καταναλωτές θα ακολουθήσουν το μποϊκοτάζ του ΙΝΚΑ ή τελικά ο ΙΝΚΑ μιλάει, για να τα λέει στο OPEN και στο MEGA ή στο ΚΟΝΤΡΑ; Αυτό έχει σημασία να καταλάβουμε, τελικά. Δηλαδή, έχουν μία επιρροή όλα αυτά ή είναι μία φαντασίωση όλο αυτό που ζείτε, απλώς, για να έχουμε πολλούς προέδρους; Εγώ προτιμώ να έχετε επιρροή.

Αν ρωτάτε τη γνώμη μου, είναι προς το συμφέρον των καταναλωτών, το καταναλωτικό κίνημα να αποκτήσει επιρροή. Αλλά δεν θα αποκτήσει επιρροή, επειδή θα έχει κηδεμόνα το κράτος. Θα αποκτήσει επιρροή, γιατί θα κάνει πράγματα, για τα οποία οι καταναλωτές θα δείξουν ενδιαφέρον και θα τα υποστηρίξουν.

Σας είπα ένα παράδειγμα. Δεν μπορεί να έχουμε καταναλωτικό κίνημα στην Ελλάδα και να μην έχει καταφέρει να κάνει μία συλλογική αγωγή, που να έχει ευδοκιμήσει σε ένα δικαστήριο, άρα να μην έχει καταφέρει να αποδείξει στα αλήθεια, μία παραβίαση της νομοθεσίας. Είναι παράλογο. Είναι το βασικό εργαλείο του καταναλωτικού κινήματος σε όλο τον δυτικό κόσμο. Αν, λοιπόν, η κουβέντα μας είναι πότε θα πάρουμε λεφτά από το κράτος, τότε με συγχωρείτε, αυτή είναι μία λανθασμένη άποψη. Μην πάρετε λεφτά από το κράτος είναι η απάντηση. Εγώ δεν θα σας δώσω. Ας σας δώσει ο επόμενος.

Τώρα, απαντώντας στον κύριο Γεωργόπουλο, τον Πρόεδρο του Συνδέσμου Ελληνικού Οίνου, έθεσε ένα θέμα, το οποίο εμάς μας απασχολούσε και μας απασχολεί. Ποιο, δηλαδή; Ότι για να φτάσουμε στην αδειοδότηση των οίνων που ποντίζονται, θα πρέπει να συνενωθούν επτά Υπουργεία. Άρα, σε αυτή την περίπτωση, θα έπρεπε να μπει μια προθεσμία, που αν αυτή παρέλθει, να θεωρείται ότι έχει δοθεί αυτή η έγκριση. Δεν θα είχα αντίρρηση να το κάνω. Είμαι γενικά των δεσμευτικών προθεσμιών, έναντι της διοίκησης. Υπάρχει, όμως, εδώ ένα πρόβλημα που δεν το έχω λύσει, γι’ αυτό δεν το έχω βάλει. Ο λόγος είναι, ότι επειδή έχουμε περίπτωση πόντισης στον βυθό, υπάρχει περίπτωση να πας να ποντίσεις σε περιοχές που είναι ενδιαφέροντος του Υπουργείου Εθνικής Άμυνας ή σε περιοχές που έχουν αρχαία, που είναι ενδιαφέροντος του Υπουργείου Πολιτισμού. Μπορώ να σταθμίσω, ότι θεωρώ σημαντικότερο το εμπορικό συμφέρον μιας εταιρείας να ποντίσει ένα, δύο, τρεις μήνες νωρίτερα, ένα προϊόν, από το να καταστραφούν κάποια αρχαία ή να δημιουργηθεί πρόβλημα σε μία αμυντική εγκατάσταση;

Στη στάθμιση, λοιπόν, αυτή, θέλω να μου επιτρέψετε, παρά το γεγονός, ότι εγώ είμαι πολύ υπέρ της αγοράς, όπως ξέρετε, αλλά εδώ πιστεύω ότι ναι, προηγείται η προστασία των αρχαίων, προηγείται η αμυντική εγκατάσταση. Άρα, δυστυχώς, θα πρέπει να περιμένουν σε αυτό οι εμπορικές επιχειρήσεις. Πιέζουμε τη Διοίκηση να το δει, να κάνουμε ότι μπορούμε, για να «τρέξουμε», αλλά δεν μπορούμε να δεσμεύσουμε τη Διοίκηση, γιατί εδώ μπορεί να γίνει κάποια ζημιά, που, τελικά, να είναι πολύ μεγαλύτερη από το κέρδος που θα μας φέρει το ποντισμένο κρασί και δεν θέλω να το ρισκάρω σε αυτόν τον βαθμό. Θέλω να είμαι πάρα πολύ ειλικρινής. Προσπαθώ να κάνω μία στάθμιση εδώ. Δεν λέω εύκολη στάθμιση. Λέω, μια δύσκολη στάθμιση.

Τέλος, απαντώντας στον κ. Κωστή. Είπατε ότι δεν δώσαμε στις καταναλωτικές οργανώσεις ευρωπαϊκά κονδύλια. Μα, δεν μπορούσαμε να δώσουμε. Απαγορεύεται από το ΕΣΠΑ, που ήταν το βασικό εργαλείο, με το οποίο χρηματοδοτήσαμε την επιστρεπτέα προκαταβολή, τα εγγυημένα δάνεια, να δίδεται σε μη κερδοσκοπικούς οργανισμούς. Εσείς είστε μη κερδοσκοπικοί οργανισμοί. Άρα, αποκλείεστε από τα ευρωπαϊκά κονδύλια, εξ ορισμού ευρωπαϊκών κονδυλίων.

Δεύτερον, είπατε ότι δεν είστε κατάστημα να έχετε πελάτες, αλλά πρέπει να πάτε να βρείτε τους καταναλωτές. Με συγχωρείτε, αλλά αν περιμένετε να πάτε να βρείτε 11 εκατομμύρια ανθρώπους, θα έπρεπε να είστε μία γιγαντιαία οργάνωση. Το 2023, με μία καλή ιστοσελίδα και μία διαδικτυακή καμπάνια και μαζική αποστολή email και δυνατούς λογαριασμούς στα social media, πράγματα που σήμερα μία ισχυρή καταναλωτική οργάνωση θα έπρεπε αυτονοήτως να έχει, δεν χρειάζεται καθόλου να πάτε σε κανέναν πελάτη. Χρειάζεται μόνο να πείσετε τους καταναλωτές, ότι τους παρέχετε μία μεγάλη υπηρεσία. Και αν τους πείσετε, το να σας δώσει ο καθένας από 5 ευρώ ή από 2 ευρώ ή από 1 ευρώ, δεν είναι πάρα πολύ δύσκολο σήμερα.

Σας διαβεβαιώ, μιας και μιλάμε για το phishing και τις διαδικτυακές συναλλαγές, ότι είναι πάρα πολύ εύκολο. Να σας δείξω εγώ, το έχω κάνει στην «Ελληνική Αγωγή». Μπορείτε να ανοίξετε έναν λογαριασμό PayPal και να μπαίνει να σας πληρώνει όποιος θέλει, εάν πιστεύει ότι αξίζει να σας δώσει τα λεφτά του. Αν κάνετε τη δουλειά σας και του παρέχετε κάτι, θα σας δώσει τα λεφτά του. Εάν το μόνο που συζητάμε -επαναλαμβάνω- είναι να έχουμε οργανισμούς «σφραγίδα», να είμαστε 100 πρόεδροι, να έχουμε 100 διαφορετικούς στα κανάλια, να λένε, περίπου, τα ίδια και να κάνουν διαγωνισμό λαϊκισμού, ποιος θα πει κάτι χειρότερο για το καλάθι, αλλά, τελικά, στην πράξη, να μην μπορείτε να πείσετε ούτε έναν καταναλωτή να δώσει ούτε ένα ευρώ, με συγχωρείτε, αλλά δεν έχει πολύ νόημα. Γεμίζετε τηλεοπτικό χρόνο στις πρωινές εκπομπές. Χρήσιμο είναι για τα κανάλια αυτό, δεν λέω, αλλά αν δεν δείτε τον καταναλωτή να σας στηρίζει «κλάφ’ τα Χαράλαμπε».

Να πω και μία είδηση, κύριε Πρόεδρε, γιατί μόλις τώρα έγινε γνωστή. Μιας και συζητάμε για την ακρίβεια και το καλάθι, σας ανακοινώνω, ότι πριν από είκοσι λεπτά βγήκε στον «αέρα» η Eurostat και ανακοίνωσε κάποια στατιστικά, κύριε Βιλιάρδε, γιατί σας αρέσουν τα νούμερα, ήσασταν λίγο ήσυχος σήμερα για τα δεδομένα σας, δεν κάνατε μεγάλη παρέμβαση στη σημερινή συνεδρίαση και μου λείπει, αστειεύομαι, αλλά, πραγματικά, κάνουμε ωραία συζήτηση, για να μην παρεξηγηθώ, και τη συλλογική αγωγή που αναφέρετε για τα αυτοκίνητα, τη θεωρώ ένα σημαντικό παράδειγμα καταναλωτικής πίεσης, γιατί για τους καταναλωτές έγινε η συλλογική αγωγή. Σύμφωνα, λοιπόν, με τη Eurostat ο εναρμονισμένος πληθωρισμός τον Ιανουάριο του 2023, στην Ελλάδα, σε ετήσια βάση, είναι 7,2%, κύριε Πρόεδρε, κύριοι συνάδελφοι, μείον 0,5% σε μηνιαία βάση. Στο 8,5% ο μέσος όρος στην Ευρωζώνη, μείον 0,4% στην Ευρωζώνη. Τον Δεκέμβριο είχαμε 7,6%, δηλαδή, σε ετήσια βάση και τον Ιανουάριο έχουμε 7,2%.

Αυτό το λέω, γιατί εάν κάποιος παρακολουθούσε τις καταναλωτικές οργανώσεις, τα δελτία ειδήσεων, τις πρωινές εκπομπές, τα πρωτοσέλιδα των εφημερίδων και γενικά τον αντιπολιτευόμενο τύπο, τα κόμματα στη Βουλή, θα θεωρούσε ότι τον Ιανουάριο του 2023, κύριοι συνάδελφοι, έγινε στην Ελλάδα «έκρηξη» ακρίβειας. Ακούω αυξήσεις 40%, 50%, 70%, 200%. Έχω δει κάθε νούμερο από τον κ. Λεχουρίτη, τον κ. Ραυτόπουλο και τους υπόλοιπους. Δείγματα επί δειγμάτων, συσκευασίες που μειώνονται, καταναλωτές που τους κλέβουν, ταμπελάκια που δεν φαίνονται κ.λπ.. Θα περιμέναμε έναν πληθωρισμό, λοιπόν, «εκρηκτικό» τον Ιανουάριο. Μετά από όλη αυτή τη φασαρία, ο πληθωρισμός έχει πέσει και μισή μονάδα

από τον Δεκέμβριο, σε μηνιαία βάση επαναλαμβάνω. Σε ετήσια βάση, εγώ λέω τη μηνιαία βάση πρώτα, γιατί σε ετήσια μπορεί να μου πει δόκιμα ο κ. Βιλιάρδος, που καταλαβαίνει από αυτά, ναι αλλά ήταν υψηλότερος τον Ιανουάριο πέρσι, οπότε είναι στατιστικό. Ο Ιανουάριος με τον Ιανουάριο είναι στατιστικό. Ο Δεκέμβριος με τον Ιανουάριο δεν είναι, όμως, γιατί εδώ έχουμε μείωση και σε ετήσια βάση και σε μηνιαία. Και προσέξτε, έχουμε και σε ετήσια βάση και σε μηνιαία βάση, μεγαλύτερη μείωση από τον μέσο όρο της Ευρωζώνης. Δηλαδή, η απόστασή μας από τον μέσο όρο της Ευρωζώνης προς τα κάτω μεγάλωσε τον Ιανουάριο, πήγαμε ακόμα πιο κάτω, σε σύγκριση με τους άλλους. Το λέω αυτό, για να το καταλάβετε καλά και εσείς οι καταναλωτικές οργανώσεις που με παρακολουθείτε, μήπως μπορέσουμε κάποτε και συνεννοηθούμε στα σοβαρά στην Ελλάδα, όχι στα παραμύθια. Πρέπει να το καταλάβετε αυτό, γιατί σε αυτό δεν έχει δώσει μία απάντηση, μία καταναλωτική οργάνωση, μία εταιρεία δημοσκοπήσεων, ένα πολιτικό κόμμα.

Ας υποθέσουμε, ότι αυτό που ισχυρίζεστε όλοι εσείς, είναι αληθές και ότι το βασικό πρόβλημα είναι η ακρίβεια, που, πράγματι υπάρχει, όπως υπάρχει και πληθωρισμός. Ας δούμε τώρα, γιατί υπάρχει. Όλοι εσείς και το πιστεύει και η κοινή γνώμη, γιατί είναι η πιο εύκολη εξήγηση, λέτε ότι η αιτία της ακρίβειας είναι η αισχροκέρδεια. Δηλαδή, ότι δεν κάνουμε ελέγχους, ότι κάτι πάνε να κλέψουν, κ.λπ.. Μάλιστα. Εάν υποτεθεί ότι αυτό είναι αληθές, τότε θα έπρεπε να ήμασταν πάνω από τον ευρωπαϊκό μέσο όρο. Δηλαδή, να είχαμε τον εισαγόμενο πληθωρισμό που παίρνουμε, γιατί εισάγουμε αγαθά από τις άλλες χώρες που αυξάνουν τις τιμές τους και πάνω στην αύξηση αυτή των εισαγόμενων αγαθών, εμείς να προσθέτουμε και κάτι επιπλέον, που είναι το εγχωρίως παραγόμενο από την αισχροκέρδεια. Εμείς έχουμε, πλέον, πάνω από δύο μονάδες, κάτω από τον ευρωπαϊκό μέσο όρο. Άρα, πού είναι αυτή η γενικευμένη αισχροκέρδεια; Πού κρύβεται, αφού είμαστε κάτω από τον μέσο όρο; Αν καταλάβετε, ότι η απλή στατιστική αποδεικνύει, ότι όλη αυτή η φασαρία είναι περί όνου σκιάς, ίσως, να μπορέσουμε και να συνεννοηθούμε. Το σωστό είναι, ότι στην Ελλάδα υπάρχει ακρίβεια και πρέπει να κάνουμε το παν, για να βοηθήσουμε τους συμπολίτες μας να την ξεπεράσουν, αλλά όχι γενικευμένη αισχροκέρδεια.

 Είμαστε χώρα που έχουμε αγορανομική διάταξη, που ακούσατε προ ολίγου, ότι μπήκε για πρώτη φορά. Κάνουμε ελέγχους, που ακούτε από την αγορά ότι είναι περισσότεροί παρά ποτέ. Έχουμε βάλει και εισπράξει τα περισσότερα πρόστιμα και είμαστε σταθερά πάνω από δύο μονάδες απ’ όλους τους ευρωπαϊκούς δείκτες. Άρα, ακρίβεια έχουμε ναι, όπως και όλοι οι άλλοι, αισχροκέρδεια γενικευμένη, όχι, γιατί στους εκατό ελέγχους που κάνουμε, είναι σκάρτο 6% αυτό που τελικά καταλήγει σε πρόστιμο. Και δεν μπορεί σε μία αγορά που κάνουμε εκατό ελέγχους, να καταλήγουμε σε πρόστιμο κάτω από το 6% και αυτό να θεωρείται γενικευμένη αισχροκέρδεια. Είναι και προσβλητικό για την αγορά από ένα σημείο και έπειτα.

Έχει ζητήσει τον λόγο ο κ. Τσεμπερλίδης και θέλω να τον ακούσω.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Κύριε Τσεμπερλίδη, έχετε τον λόγο.

**ΝΙΚΟΛΑΟΣ ΤΣΕΜΠΕΡΛΙΔΗΣ (Πρόεδρος του Κέντρου Προστασίας Καταναλωτών):** Κύριε Υπουργέ, σας ακούω με ευχαρίστηση, αλλά εσείς δεν είπατε λίγο πριν, ότι κάνατε 4.000 ελέγχους; Σε κάποια εκπομπή έχω ακούσει για 5.000 ελέγχους και ότι ανακαλύψατε στοιχεία αισχροκέρδειας σε 150 επιχειρήσεις και επιβάλατε πρόστιμο 3.000.000 ευρώ; Είναι δυσθεώρητο. Έκανα τη διαίρεση και βρήκα 20.000 ευρώ, ανά επιχείρηση.

Εγώ σας είπα, ότι δεν θέλουμε να βάζετε πρόστιμα. Δώστε μας τα στοιχεία. Πάντως, οι μαθηματικές συγκρίσεις που κάνετε μόνο για τα εισαγόμενα και την ιστορία του ευρωπαϊκού πληθωρισμού, δεν είναι έτσι όπως τα περιγράφετε. Όσοι ξέρουμε μαθηματικά και είμαι μηχανικός και έχω ασχοληθεί με τα μαθηματικά, δεν είναι έτσι τα στοιχεία.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Πείτε μου εσείς πώς είναι.

 **ΝΙΚΟΛΑΟΣ ΤΣΕΜΠΕΡΛΙΔΗΣ (Πρόεδρος του Κέντρου Προστασίας Καταναλωτών):** Αμέσως, θα σας πω. Δείτε τον δείκτη των τροφίμων, τι ποσοστά έχουν σε σχέση με τα 7,2%, που δεν είναι εναρμονισμένος δείκτης. Είναι ένας δείκτης τιμών καταναλωτή.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ένα λεπτό, κύριε Τσεμπερλίδη, επειδή είπατε ότι είστε μηχανικός και σας αρέσουν τα μαθηματικά. Εγώ είμαι ιστορικός αρχαιολόγος, αλλά είχα 20 στα μαθηματικά. Μπορείτε να δείτε στα στοιχεία της Eurostat ο δείκτης τιμών τροφίμων, αν είναι ο διπλάσιος από τον μέσο όρο του πληθωρισμού της Ευρωζώνης σε όλες τις χώρες; Είναι ναι ή όχι; Είναι.

Ακούστε τα μαθηματικά δεν έχουν ιδεολογικό πρόσημο. Ο δείκτης τροφίμων που βλέπετε, περίπου, στο 15% για την ακρίβεια, ακολουθεί, ακριβώς, τον ρυθμό σε όλες τις χώρες της Ευρώπης. Μάλιστα, είμαστε κάτω στον δείκτη τροφίμων σε μέσο όρο και από την ευρωζώνη και από την Ευρωπαϊκή Ένωση.

**ΝΙΚΟΛΑΟΣ ΤΣΕΜΠΕΡΛΙΔΗΣ (Πρόεδρος του Κέντρου Προστασίας Καταναλωτών (ΚΕΠΚΑ)):** Δείτε τον δείκτη τιμών τροφίμων πιο αναλυτικά και θα δείτε τετραπλάσιες αυξήσεις σε ετήσια βάση. Δείτε το ψωμί, είναι στο 18% και ο μέσος όρος έχει ξεπεράσει το 25%. Δεν είναι προβλήματα, γιατί αυτά δεν έχουν να κάνουν με εισαγόμενες πρώτες ύλες, έχουν να κάνουν με τους «κρίκους» της εθνικής αλυσίδας. Υπάρχουν «κρίκοι» που «ιδρώνουν», για να βγάλουν το μεροκάματο και τους εκμεταλλεύεται ο ενδιάμεσος χώρος και το ξέρετε πολύ καλά. Μίλησα με τους αγρότες που κλείνουν τους δρόμους και τους είπα, «κλείστε τους δρόμους στους εμπόρους που σας εκμεταλλεύονται και όχι τους δρόμους που αγγίζουν και εμάς». Άρα, η κίνηση έχει να κάνει γύρω από αυτό. Όμως, να μας παρουσιάζετε ότι έχουμε μεγάλη επιτυχία και ότι δεν υπάρχει αισχροκέρδεια, δεν είναι σωστό. Υπάρχει, κύριε Υπουργέ, όπως και να το κάνετε.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Είπε ότι υπάρχει αισχροκέρδεια, εν μέρει.

**ΝΙΚΟΛΑΟΣ ΤΣΕΜΠΕΡΛΙΔΗΣ (Πρόεδρος του Κέντρου Προστασίας Καταναλωτών (ΚΕΠΚΑ)):** Υπάρχει και η σύγκριση εισοδημάτων. Μάθετε, επειδή είστε καλός στα μαθηματικά, ότι όταν θα μιλάτε για ακρίβεια, θα βλέπετε και τα εισοδήματα, για να δείτε που πάει η ιστορία.

Σας ευχαριστώ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Για να το ξεκαθαρίσω, είπα υπάρχει ακρίβεια. Όχι, δεν υπάρχει και ασφαλώς η σύγκριση εισοδημάτων κάνει την ακρίβεια στις χώρες με χαμηλότερο εισόδημα, όπως εμείς, περισσότερο επώδυνη. Δηλαδή, το 7,2% επίπεδο πληθωρισμού στην Ελλάδα είναι πιο επώδυνο για τον Έλληνα εργαζόμενο, από το 8,5% στη Γερμανία, γιατί δεν έχουμε το ίδιο εισόδημα. Ασφαλώς, και το δέχομαι. Όμως, σε μία αγορά που είναι κατά βάση τα αγαθά εισαγόμενα, όταν έχει 8,5% η Γερμανία, δεν μπορεί να έχεις μηδέν εσύ, δεν γίνεται. Και αν αυτό δεν το εξηγήσετε εσείς οι

καταναλωτικές οργανώσεις στον κόσμο, απλώς, κοροϊδεύετε τα μέλη σας και επειδή το καταλαβαίνουν, ότι τους κοροϊδεύετε, γι’ αυτό και δεν σας ακολουθούν και τελικά, δεν έχετε λεφτά. Για να «χτίσετε» υγιή σχέση ως καταναλωτικό κίνημα, πρέπει να μάθετε να λέτε αλήθειες στους καταναλωτές, όχι αυτό που θέλουν τα κανάλια, για να κάνουν τηλεθέαση, αλλά αυτό που θα πείτε στον άλλον κάτι που στέκει και να βγάζει νόημα.

Σας λέω, λοιπόν, ότι δεν υπάρχει ούτε ένας στατιστικός δείκτης, ούτε στην ΕΛΣΤΑΤ ούτε στην EUROSTAT, που να λέει ότι η Ελλάδα έχει γενικευμένο πρόβλημα αισχροκέρδειας. Αν είχε τέτοιο γενικευμένο πρόβλημα, θα φαινόταν στους δείκτες. Μεμονωμένες περιπτώσεις, προφανώς, και υπάρχουν, τις βρίσκουμε, τις τιμωρούμε και βάζουμε πρόστιμα. Άλλο μεμονωμένες περιπτώσεις, όμως, και άλλο το γενικευμένο που προκαλεί πρόβλημα, τελικά, στην αγορά.

Ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ευχαριστώ τον κ. Υπουργό. Ολοκληρώθηκε η δεύτερη συνεδρίαση με την ακρόαση των φορέων. Θα επανέλθουμε για την τρίτη συνεδρίαση στη 13:00΄.

Σας ευχαριστώ. Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ανδριανός Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Βολουδάκης Μανούσος–Κωνσταντίνος, Γιόγιακας Βασίλειος, Γκίκας Στέφανος, Θεοχάρης Θεοχάρης (Χάρης), Καιρίδης Δημήτριος, Καραμανλή Άννα, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Μακρή-Θεοδώρου Ελένη, Μπακογιάννη Θεοδώρα (Ντόρα), Μπουκώρος Χρήστος, Οικονόμου Βασίλειος, Ράπτη Ελένη, Σιμόπουλος Ευστράτιος (Στράτος), Σταμενίτης Διονύσιος, Ταραντίλης Χρήστος, Τραγάκης Ιωάννης, Φόρτωμας Φίλιππος, Αποστόλου Ευάγγελος, Αυλωνίτης Αλέξανδρος–Χρήστος, Γιαννούλης Χρήστος, Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Πέρκα Θεοπίστη (Πέτη), Σαντορινιός Νεκτάριος, Τελιγιορίδου Ολυμπία, Τσακαλώτος Ευκλείδης, Χαρίτσης Αλέξανδρος (Αλέξης), Γκόκας Χρήστος, Πάνας Απόστολος, Πουλάς Ανδρέας, Δελής Ιωάννης, Βιλιάρδος Βασίλειος και Λογιάδης Γεώργιος.

Τέλος και περί ώρα 12.45΄ λύθηκε η συνεδρίαση.

**Ο ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΒΑΣΙΛΕΙΟΣ ΓΙΟΓΙΑΚΑΣ ΜΑΞΙΜΟΣ ΣΕΝΕΤΑΚΗΣ**